text:
འབྲུག་རྒྱལ་ཡོངས་དཔེ་མཛོད་ཀྱི་མདོ་ཆེན་མཆོག་གི་གསུང་འཕྲིན།
དབྱིན་ལོ་ ༢༠༠༨ ཟླཝ་ ༢ པའི་ཚེས་ ༢༡ ལུ་ དཔལ་མི་དབང་འཇིགས་མེད་གེ་སར་རྣམ་རྒྱལ་དབང་ཕྱུག་མཆོག་གི་ དགུང་ལོ་ ༢༨ བཞེས་པའི་ འཁྲུངས་སྐར་དུས་སྟོན་བརྩི་སྲུང་ཞུ་བའི་བརྡ་མཚོན་ལུ་ ང་བཅས་འབྲུག་རྒྱལ་ཡོངས་དཔེ་མཛོད་ཁང་གིས་ དུས་མཐུན་བཟོ་ཡོད་པའི་ཡོངས་འབྲེལ་འདི་སྒོ་འབྱེད་འབདཝ་ཨིན། གལ་གནད་ཅན་གྱི་དུས་སྟོན་དང་འབྲེལ་ཏེ་ དཔེ་མཛོད་ནང་གི་ལས་བྱེད་པ་ག་ར་གིས་དད་དམ་ལྷོད་མེད་ཀྱི་སྒོ་ལས་ དཔལ་ལྡན་འབྲུག་པའི་རྩ་བ་གསུམ་ལུ་ ཕྱག་ཕྱིད་གང་དྲག་ཞུ་ནིའི་ཁས་བླངས་དམ་བཅའ་ཕུལ་ནི་ཨིན།།
འབྲུག ༢༠༠༨
རྒྱལ་བརྒྱུད་ཀྱི་རིང་ལུགས་མི་ལོ་བརྒྱ་གཅིག་འཁོར་བ་དང་
འབྲུག་རྒྱལ་ལྔ་པའི་གསེར་ཁྲི་མངའ་གསོལ།
རྒྱལ་ཁབ་འདི་ནང་ལུ་སྔར་སྲོལ་ལམ་ལུགས་ཀྱི་ལྟེ་བ་ཅིག་སྦེ་ གཞི་བཙུགས་གནང་ཡོདཔ་ལས་བརྟེན་ དབྱིན་ལོ་ ༢༠༠༨ དབྱིན་ཟླ་ ༢པའི་ ཚེས་ ༢༡ ལུ་ མི་དབང་འབྲུག་རྒྱལ་ལྔ་པ་ དཔལ་འཇིགས་མེད་གེ་སར་རྣམ་རྒྱལ་དབང་ཕྱུག་མཆོག་གི་འཁྲུངས་སྐར་དུས་སྟོན་ བརྩི་སྲུང་ཞུ་བའི་བརྡ་མཚོན་ལུ་འབྲུག་རྒྱལ་ཡོངས་དཔེ་མཛོད་ཀྱིས་ བསྐྱར་ལོག་གི་བཟོ་བཀོད་དང་ལྡན་པའི་ཡོངས་འབྲེལ་ སྒོ་འབྱེད་འབད་ནི་འདི་དཔེ་མཛོད་ཀྱི་བྱུང་རབས་ནང་ཚུད་པའི་ལས་རིམ་རྩ་ཆེན་ཅིག་ཨིན༎
རྒྱལ་ཡོངས་དཔེ་མཛོད་ཀྱིས་དུས་དྲན་བརྩི་སྲུང་ཞུཝ་དང་འབྲེལ་ཏེ་ གཤམ་ལུ་བཀོད་དེ་ཡོད་པའི་ལྷན་ཐབས་ཀྱི་དོན་ཚན་ཚུ་ ང་བཅས་ཀྱི་ཡོངས་འབྲེལ་ས་ཁོངས་འདི་ནང་ལུ་ཚུད་དེ་མི་དམངས་ལུ་ཁྱབ་བསྒྲགས་འབད་ནི་འདི་ སྐལ་བ་བཟང་ནུག་ཟེར་ཞུ་ནི་ཨིན༎
- རྫོང་ཁ་དང་དབྱིན་སྐད་ཟུང་འབྲེལ་ ཡོད་པའི་ཡོངས་འབྲེལ་བཟོ་ཡོད།
- རྒྱལ་ཡོངས་དཔེ་མཛོད་ཀྱིས་ ཕྱག་དཔེའི་ཐོ་གཞུང་དང་ཕྱག་དཔེའི་གནས་ཚུལ་ཚུ་ག་ར་ གློག་འབྲེལ་འདི་ལས་ཐོབ་ཚུགསཔ་བཟོ་སྟེ་ ཡོངས་འབྲེལ་འདི་ནང་ལྷོད་པའི་འཛུལ་སྒོ་བཟུམ་ཅིག་སྦེ་ ཞབས་ཏོག་བྱིན་ནི་ལུ་ཡར་དྲག་གཏང་ཡོད།
- འཛམ་གླིང་ནང་གི་དཔེ་མཛོད་ཁང་ཚུ་དང་ གློག་འབྲེལ་རྒྱབ་ཁུངས་ཀྱི་ཕྱག་དཔེ་ལྷག་འདོད་ཡོད་མི་ཚུ་ལུ་ ལྷན་ཐབས་ཀྱི་འབྲེལ་འཐུད་ཡོངས་འབྲེལ་གྱི་ཁ་བྱང་ཚུ་ཡང་ ཟུར་ཁ་ལུ་བཀོད་དེ་ཡོད།
- ཇོ་མོ་ལྷ་རི་ཟེར་མི་རྫོང་ཁའི་ཡིག་གཟུགས་འདི་ ང་བཅས་ཀྱི་ཡོངས་འབྲེལ་འདི་ལས་ ཐོབ་ཚུགསཔ་འབད་བཟོ་ཡོདཔ་ཨིན། དེ་གིས་མ་ཚད་ རྫོང་ཁ་ཡུ་ནི་ཀོཌ (Unicode) ཝེབ་ (Web) གི་ཤོག་གྲངས་ཚུ་རིམ་བསྒྲིག་འབད་དེ་ གློག་རིག་ནང་ལུ་གསལ་སྟོན་འབད་ཚུགས་པའི་གནས་ཚུལ་ཚུ་ཡང་ བཀོད་ཡོད་རུང་དེའི་ཐད་ཁར་ དུས་མཐུན་བཟོ་ཡོད་པའི་ གློག་རིག་གི་འཕྲུལ་ཆས་ལ་ལུ་ཅིག་ལུ་འཕྲུལ་རིག་ཚད་བཟོ་སྟེ་ཡོདཔ་ལས་བརྟེན་ གནས་སྡུད་ཚུ་ཕབས་ཚུགས་རུང་ ལག་ལེན་ལེགས་ཤོམ་སྦེ་འཐབ་མི་བཏུབ་ཨིན༎
རྒྱལ་ཡོངས་དཔེ་མཛོད་ཀྱིས་ རྫོང་ཁའི་སྐད་ཡིག་དང་ལྡན་པའི་ཡོངས་འབྲེལ་གྲ་བསྒྲིག་འབད་མི་འདི་ འབྲུག་རྒྱལ་ཁབ་ནང་ལུ་འགོ་ཐོག་དང་པ་ཨིན། ཡོངས་འབྲེལ་ས་ཁོངས་འདི་ནང་ལུ་གཞི་བཙུགས་འབད་ཡོད་པའི་ རྫོང་ཁའི་སྐད་ཡིག་དང་ལྡན་པའི་ཡོངས་འབྲེལ་འདི་ ཝེབ་ (Web) ས་ཁོངས་ཚུ་གི་གྲལ་ལས་ཐོབ་ཚུགས་མི་འདི་ ཐེངས་དང་པ་ཨིན་རུང་ རྫོང་ཁའི་འཐོན་རིམ་འདི་འགུར་ མིང་ཚིག་དང་གནས་ཚུལ་ཚུ་ ཁ་བསྣན་བརྐྱབ་དགོཔ་ཡོདཔ་ཨིན༎
འཛམ་གླིང་ནང་ལུ་ སངས་རྒྱས་བསྟན་པའི་གསུང་རབས་མང་ཤོས་ཅིག་ མཁོ་བསྒྲུབས་འབད་དེ་ཡོད་མི་འདི་ ང་བཅས་དཔལ་ལྡན་འབྲུག་པའི་རྒྱལ་ཁབ་འདི་ཨིནམ་ལས་ ལྷ་ཁང་དང་དགོན་སྡེ། དེ་ལས་ རྫོང་གཞི་ཁག་ཚུ་རྩིས་ཏེ་ ཧ་ལམ་གྲངས་ ༢༠༠༠ ཙམ་གྱི་ནང་ལུ ཕྱག་མཆོད་ཀྱི་རྟེན་སྦེ་བཞུགས་ཡོདཔ་ཨིན། འབྲུག་རྒྱལ་ཡོངས་དཔེ་མཛོད་ཀྱིས་ ཌེ་ནི་ཌའི་མཉམ་འབྲེལ་ལས་འགུལ་གྱི་ཡན་ལག་བཟུམ་ཅིག་སྦེ་ གསུང་རྟེན་བརྟག་ཞིབ་ཀྱི་ལས་འགུལ་ཟེར་བཟོ་སྟེ་ཡོད་མི་འདི་གིས་ རྒྱལ་ཁབ་མཐའ་དབུས་མེད་པར་གསུང་རྟེན་བརྟག་ཞིབ་ཀྱི་ལཱ་ཚུ་ལུ་བརྩོན་ཤུགས་བསྐྱེད་དང་བསྐྱེད་བཞིན་དུ་ཡོད༎
ལོ་ངོ་ལྔའི་རིང་ གསུང་རྟེན་ཚུ་བརྟག་ཞིབ་འབད་བའི་ཤུལ་ལུ་ རྒྱལ་ཁབ་ནང་ལུ་དཀོན་དྲག་ཅན་གྱི་གསུང་རབས་ཚུ་ རྒྱ་ཆེ་ཏོག་ཏོ་སྦེ་ཐོབ་ཡོདཔ་ཨིན། དེའི་ནང་ལས་ཡང་ ཤིན་ཏུ་དཀོན་པའི་ཕྱག་དཔེ་ཚུ་ ཨང་གནས་ཅན་བཟོ་སྟེ་བརྟག་ཞིབ་ཀྱི་རིམ་པ་དང་འཁྲིལ་ཏེ་ མ་འོངས་རྒྱུན་སྐྱོང་གི་དོན་ལུ་ ཉེན་སྲུང་ངེས་བརྟན་འབད་བཟོ་ཡོདཔ་ཨིན། རིན་པོ་ཆའི་བྱེ་བྲག་དང་མཚུངས་པའི་གསུང་རབས་ཚུ་ དུས་གཏན་ཀྱང་ཞིབ་འཚོལ་པ་ཚུ་ལུ་ ཁུངས་གཏུགས་རྒྱབ་རྟེན་གྱི་དཔེ་ཆ་དང་དཔེ་དེབ་ཀྱི་མཐུན་རྐྱེན་ཚུ་ མཁོ་སྤྲོད་འབད་ནིའི་ཞབས་ཏོག་བསྒྲུབ་ནིའི་དོན་ལུ་ ཡོངས་འབྲེལ་འདི་གི་ཐོག་ལས་ཐོབ་ཚུགསཔ་བཟོ་ནི་ཨིན༎
རྒྱལ་ཡོངས་དཔེ་མཛོད་ཀྱི་ཡོངས་འབྲེལ་འདི་གིས་ དཔལ་ལྡན་འབྲུག་པའི་སྔར་སྲོལ་ལམ་ལུགས་ཀྱི་ཆ་ཤས་ དཀོན་དྲག་ཅན་གྱི་གསུང་རབས་ཚུ་ལུ་ཞིབ་འཚོལ་པ་ཚུ་གི་ ཕན་ནུས་ཅན་གྱི་འཛུལ་སྒོ་གཅིག་སྦེ་ མཐུན་རྐྱེན་བྱིན་ནིའི་རེ་འདོད་སྐྱེད་དེ་ཡོདཔ་ཨིན༎
ཡོངས་འབྲེལ་ས་ཁོངས་འདི་ནང་ལུ་བསྡུ་ལེན་འབད་ཡོད་པའི་ཕྱག་དཔེ་ཚུ་གིས་མ་ཚད་པར་ རྒྱལ་ཁབ་ནང་འཁོད་དང་ཕྱི་རྒྱལ་ལུ་ཡོད་པའི་ལས་ཚོགས་དང་ འབྲེལ་ཡོད་ཀྱི་ལས་དོན་ཚུ་ནང་ལུ་ འབྲེལ་མཐུད་འབད་ཚུགས་ནིའི་དོན་ལུ་ ལྷན་ཐབས་ཀྱི་ ཧཨི་པར་ལིངཀིས་(Hyperlinks) ཚུ་ཡང་གསལ་སྟོན་འབད་དེ་ཡོད། ཡོངས་འབྲེལ་འདི་གིས་ ན་ལས་ཕར་ཡང་ དཔེ་མཛོད་ཀྱིས་མཁོ་བསྒྲུབས་འབད་ཡོད་པའི་ཕྱག་དཔེ་དང་ལས་དོན་ཚུ་ འགོ་འདྲེན་འཐབ་ཡོད་པའི་ཤེས་བྱའི་རིགས་ཚུ་དང་ དེ་གིས་མ་ཚད་པར་ རྒྱལ་ཁབ་དང་འཛམ་གླིང་རྒྱབ་ཁབ་ཀྱི་དཔེ་མཛོད་ཚུ་ནང་གི་ཕྱག་དཔེ་དང་ མཐུན་བསྒྲིགས་ལས་ཚོགས་ཚུ་གི་གནས་ཚུལ་ཚུ་སྤེལ་ནིའི་དོན་ལུ་ བརྒྱུད་ལམ་བཟུམ་ཅིག་སྦེ་ཞབས་ཏོག་ཕུལ་ནི་ཨིན།།
དེ་འབདཝ་ལས་བརྟེན་ འབྲུག་རྒྱལ་ཡོངས་དཔེ་མཛོད་ཀྱི་ཡོངས་འབྲེལ་འདི་གིས་ དཔེ་མཛོད་དང་ རྒྱལ་ཁབ་ཕྱི་ནང་གཉིས་ཀྱི་དཔེ་དེབ་ལྷག་འདོད་ཡོད་མི་ཚུ་དང་ཅིག་ཁར་ བརྡ་དོན་སྤྲོད་ལེན་འབད་ནིའི་དོན་ལུ་ གལ་གནད་ཅན་གྱི་ བརྒྱུད་ལམ་གྱི་ཞབས་ཏོག་ཕུལ་ནི་དང་འབྲེལ་ རྒྱལ་ཡོངས་དཔེ་མཛོད་ནང་ལུ་མཁས་རིག་ཅན་གྱི་ཡར་རྒྱས་གོང་འཕེལ་གཏང་ཐབས་ལུ་ སྤྱིར་དཔེ་དེབ་ལྷག་མི་ཡོངས་དང་བྱེ་བྲག་ཏུ་ དཔེ་མཛོད་མཁས་རིག་གི་ཡོན་ཏན་ལྡན་མི་ཚུ་ལུ་ ལེགས་བཅོས་ཀྱི་བསམ་འཆར་ཚུ་གསུང་གནང་ཟེར་ཞུ་ནི་ཨིན༎
བཀྲ་ཤིས་བདེ་ལེགས།
རྡོ་རྗེ་ཚེ་རིང་།
མདོ་ཆེན།
འབྲུག་རྒྱལ་ཡོངས་དཔེ་མཛོད།


c: text/html

text:
དེ་ཡང་ སྤྱི་ལོ་༢༠༠༩ ལས་༢༠༡༡ ཚུན་ ཉེས་བྱ་བསྡོམས་ དངུལ་ཀྲམ་༢༢,༤༦,༤༠༦༠ བསྡུ་ལེན་འབད་ཡོདཔ་ད་ ན་ཧིང་གི་ལོ་ནང་ དངུལ་ཀྲམ་༣,༡༡,༥༥༠༣༧ བསྡུ་ལེན་འབད་ཡོདཔ་ཨིན་པས།
ན་ཧིང་གི་ལོ་ནང་ སྣུམ་འཁོར་བདའ་སྟོན་གྱི་ ཁྲིམས་ལུགས་དང་འགལ་བའི་ འབྱོར་འཛིན་ཚུ་སྤྲོད་ཐོག་ལས་ ཉེས་བྱ་བསྡུ་ལེན་འབད་མི་དེ་ མཐོ་ཤོས་ར་ སྣུམ་འཁོར་ཆུང་བ་ཚུ་ལས་ཨིནམ་བཞིན་དུ་ དེ་ནང་ དངུལ་ཀྲམ་༡༥,༡༡,༩༩༡༠ བསྡུ་ལེན་འབད་ཡོདཔ་ད་ དེ་གི་འོག་ལས་ར་ སྣུམ་འཁོར་སྦོམ་དང་ བར་མ་ཚུ་ལས་ ཉེས་བྱ་དངུལ་ཀྲམ་༨༥,༠༦༡༤༡ བསྡུ་ལེན་འབད་ནུག།
སྙན་ཞུ་དང་འཁྲིལཝ་ད་ སྣུམ་འཁོར་བདའ་སྟོན་ཁྲིམས་ལུགས་ལས་འགལ་བའི་ གནད་དོན་ཉུང་ཤོས་དེ་ གཞུང་འཁོར་ཚུ་གི་གྲས་ལུ་ཨིནམ་ད་ དེ་ཚུ་ལས་ ཉེས་བྱ་དངུལ་ཀྲམ་༥༨,༦༢༥༠ བསྡུ་ལེན་འབད་ཡོདཔ་ཨིན་པས།
དེ་ལས་ གླ་འཁོར་ཚུ་ལུ་བརྟེན་པའི་ ཉེས་བྱ་དངུལ་ཀྲམ་༤༤,༠༠༥༠༡ དང་ འཁོར་ལོ་གཉིསམ་འབད་བའི་ སྣུམ་འཁོར་ཚུ་ལས་ དངུལ་ཀྲམ་༡༤,༠༨༣༤༧ དེ་ལས་ སྣུམ་འཁོར་གྱི་ རྐྱེན་ངན་ཚུ་ལུ་བརྟེན་པའི་ ཉེས་བྱ་དངུལ་ཀྲམ་༡༡,༣༣༨༩༥ བསྡུ་ལེན་འབད་ནུག།
གནད་སྡུད་དེ་ཡང་ ལུང་ཕྱོགས་ཁག་༡༢ ལུ་ དབྱེ་སྟེ་ཡོདཔ་བཞིན་དུ་ དེ་ཚུའི་གྲས་ལས་ ཉེས་བྱ་མཐོ་ཤོས་དེ་ ཐིམ་ལུང་ཕྱོགས་ལས་ དངུལ་ཀྲམ་༢༡,༠༧,༩༥༥༠ བསྡུ་ལེན་འབད་མི་དེ་ཨིནམ་ད་ དེ་གི་འོག་ལས་ར་ ཕུན་ཚོགས་གླིང་ལུང་ཕྱོགས་ནང་ལས་ དངུལ་ཀྲམ་༢༤,༤༧,༡༥༠ བསྡུ་ལེན་འབད་མི་དེ་ཨིན་པས།
དེ་ལས་ བསམ་རྩེ་ལུང་ཕྱོགས་ནང་ ཁྲིམས་ལུགས་ལས་འགལ་བའི་ གཞུང་འཁོར་དང་ སྣུམ་འཁོར་རྐྱེན་ངན་གྱི་གནད་དོན་ ཕུད་རྡོག་གཅིག་ཡང་ མ་ཐོནམ་ད་ བཀྲིས་སྒང་ལུ་ཡང་ སྣུམ་འཁོར་རྐྱེན་ངན་ ཕུད་རྡོག་གཅིག་ཡང་ མ་ཐོནམ་ཨིན་པས།
ཐིམ་ཕུ་ལུང་ཕྱོགས་ཀྱི་ གནད་སྡུད་ལྟར་དུ་འབད་བ་ཅིན་ ན་ཧིང་གི་ལོ་ནང་ སྣུམ་འཁོར་ཁྲིམས་འགལ་གྱི་ ཉེས་བྱའི་འབྱོར་འཛིན་ བསྡོམས་༡༧,༣༧༧ སྤྲོད་ས་ལས་ སྣུམ་འཁོར་ཚུ་ ཤུགས་ཚད་ལས་བརྒལ་ཏེ་ བཏང་མིའི་གནད་དོན་༢,༥༢༨ ཐོན་མི་དེ་ མཐོ་ཤོས་ཅིག་སྦེ་ ངོས་འཛིན་འབད་ནུག།
དེ་ལས་ སྣུམ་འཁོར་བཏངམ་ད་ འགྲུལ་འཕྲིན་ལག་ལེན་འཐབ་མི་༢,༣༡༢ དང་ དབྱེ་ཞིབ་འབད་སའི་ ས་ཁོངས་ནང་ སྣུམ་འཁོར་གཏང་ཆོག་པའི་ ལག་ཁྱེར་བཏོན་ནི་མེད་མི་༢,༢༠༡༦ ཐོན་ཡོདཔ་ཨིན་པས།
སྤྱི་ལོ་༢༠༡༢ ལུ་ རྒྱལ་ཁབ་ནང་ སྣུམ་འཁོར་བརྡ་སྟོན་དང་འབྲེལ་བའི་ ཁྲིམས་འགལ་འབྱོར་འཛིན་༢༦,༤༥༤ བཏོགས་མིའི་གྲས་ལས་༡༧,༣༧༧ ཐིམ་ཕུ་ལུ་ཨིན་པས།
དེ་བཟུམ་སྦེ་ ལོ་དེ་ནང་ སྣུམ་འཁོར་གཏང་ཆོག་པའི་ ལག་ཁྱེར་༦༢༠ ཁྲིམས་འགལ་ངོ་རྟགས་ཀྱི་དོན་ལུ་ དོང་སྤེད་ཡོདཔ་ད་ ལག་ཁྱེར་༦ ཆ་མེད་བཏང་ཡོདཔ་ཨིན་པའི་གནས་ཚུལ།

robotstxt: allowed

filter: keep


text:
(བདུན་ཕྲག་ཧེ་མའི་འཕྲོ་མཐུད) ༉ འཇིགས་མེད་རྣམ་རྒྱལ་མཆོག་ དམག་གི་དབུ་ཁྲིད་མཛད་དེ་ བྱོན་པའི་ལམ་ཁར་ སྨོན་ལམ་བཏབ་ནིའི་དོན་ལུ་ མཁས་རི་དགོན་པ་དང་ ཡོངས་ལ་དགོན་པ་ལུ་ བྱོན་པའི་སྐབས་ ལམ་བྱང་ཡོདཔ་ལས་ དེ་བསྒང་ བྱ་དཀརཔོ་ཅིག་འོང་སྟེ་ ལམ་སྟོན་ཕུལ་ཡོདཔ་ད་ ལམ་ངོ་མ་ལུ་ ལྷོད་པའི་ཤུལ་ལས་ ཡལ་ཡར་སོཔ་ཨིན་པས། ལོ་རྒྱུས་ཚུ་དང་འཁྲིལ་བ་ཅིན་ དམག་རྐྱབ་པའི་སྐབས་ བི་རི་ཊིཤ་གིས་ འབྲུག་མི་ཚུ་ …རྒྱས་པར་ལྷག། »
ངན་པ་དགུ་འཛོམས་ཀྱི་ རྒྱབ་ཁུངས་མདོར་བསྡུས།
༉ ལོ་བསྟར་བཞིན་དུ་ འབྲུག་མི་ཚུ་གིས་ རང་ཟླ་༡༡ པའི་ཚེས་༧ ལུ་ ངན་པ་དགུ་འཛོམས་ཟེར་ ལཱ་ལེགས་ཤོམ་ འབད་མ་བཏུབ་པའི་ ཉིནམ་ཅིག་སྦེ་ བརྩིསཝ་མ་ཚད་ ལ་ལོ་ཅིག་གིས་ བཟའ་ཚང་ཚུ་དང་གཅིག་ཁར་ མཛར་ཅུམ་ལ་སོགས་པ་ཟ་སྟེ་ སྤྲོ་བ་སྟོནམ་ཨིན། ཐིམ་ཕུག་སྤང་རི་ཟམ་པ་ དགེ་འདུན་རྩིས་གཞུང་མཐོ་རིམ་སློབ་གྲྭའི་རྩིས་སློབ་ བསོད་ནམས་རིན་ཆེན་གྱིས་ བཤད་དོ་བཟུམ་འབད་བ་ཅིན་ དུས་ཅི་གི་ …རྒྱས་པར་ལྷག། »
པདྨ་དགའ་ཚལ་གདུང་བསམ་ རྒྱ་དྲུང་དང་ ཤ་ལི་མཁར་རྫོང་གི་ལོ་རྒྱུས།
སྤྱི་ཟླ་༡༡ པའི་ཚེས་༢༥ འི་ འཕྲོ་མཐུད། ༉ པདྨ་དགའ་ཚལ་ཤ་ལི་མཁར་རྫོང་དེ་ ག་གིས་ བཞེངས་ཡོདཔ་ཨིན་ན་ ཏན་ཏན་མེད་རུང་ རྫོང་བཞེངས་པའི་སྐབས་ མཁས་རི་དགོན་པའི་ ཉེ་འདབས་ལུ་ཡོད་མི་ ཤུ་མར་ཐུང་ལས་ཨིན་མི་ བཟོ་བོ་ངན་བསྟན་པ་དེ་ རྡོ་བཟོ་བོ་ངོ་མ་ཨིནམ་ད་ བཟོ་བོ་དེ་ མགྱོགས་དྲགས་ཡོད་པའི་ཁར་ གཟུགས་ཡང་ ཡང་ཏོག་ཏོ་ཡོདཔ་ལས་ ཁོ་གི་ …རྒྱས་པར་ལྷག། »
བཙན་མཁར་ལ་རྗོང་དང་ ལྷ་སྲས་གཙང་མའི་ ལོ་རྒྱུས།
༉ བཀྲིས་གཡང་རྩེ་ བཙན་མཁར་ལ་སློབ་གྲྭ་ལྟེ་བ་ལས་ ཁ་ཡར་ལྟག་འགྱོ་བའི་སྐབས་ གྱང་ཁོག་ཅིག་ མཐོང་ཚུགས་མི་དེ་ ལྷ་སྲས་གཙང་མའི་རྫོང་ཨིན་ཟེར་ སླབ་མ་གཏོགས་ ཁ་གསལ་སྦེ་ཤེས་མི་ རེ་གཉིས་ལས་བརྒལ་མེདཔ་ད་ ད་རེས་ནངས་པར་ ཡོངས་གྲགས་ལུ་ ཕའི་ར་བ་ཟེར་ སླབ་དོ་ཡོདཔ་ཨིན་པས། ལོ་རྒྱུས་དང་འཁྲིལཝ་ད་ རྒྱལ་ཁབ་ནང་ ལྷ་སྲས་གཙང་མ་གིས་ རྫོང་ལེ་ཤ་བཞེངས་ཡོད་པའི་གྲས་ལས་ གཅིག་ བཀྲིས་གཡང་རྩེ་བཙན་མཁར་ལའི་ …རྒྱས་པར་ལྷག། »
གདུང་བསམ་ཟེར་ སླབ་དགོ་པའི་དགོས་ཁུངས།
༉ ད་རེས་ནངས་པར་ ཡོངས་གྲགས་ལུ་ པདྨ་དགའ་ཚལ་དང་ བསམ་གྲུབ་ལྗོངས་མཁར་ཟེར་ སླབ་དོ་ཡོད་རུང་ ཧེ་མ་ རྫོང་ཁག་དེ་༢ ལུ་ གདུང་བསམ་ཟེར་ སླབ་སྲོལ་ཡོདཔ་བཞིན་དུ་ གདུང་བསམ་དེ་ ད་ལྟོའི་བར་ན་ཡང་ གཞུང་འབྲེལ་དང་ གཞུང་འབྲེལ་མིན་པའི་ཐོག་ལས་ཡང་ ལག་ལེན་འཐབ་ཨིན་པས། གདུང་བསམ་ཟེར་ བཏགས་དགོ་པའི་ གནད་དོན་༢ ཡོད་ས་ལས་ …རྒྱས་པར་ལྷག། »
སག་སྟེང་གི་ མི་སེར་ཚུ་གིས་ ཨ་མ་ཇོ་མོ་ལུ་ གནས་བདག་སྦེ་ སྐྱབས་མགོན་ཞུ་བའི་གནད་ཁུངས།
༉ ག་ནི་བ་ སྐྱིད་ཉམས་ལྡན་པའི་ ལུང་གཤོང་ནང་ སྡོད་ཁྱིམ་ཅོག་གཅིགཔ་འབད་མི་ གདང་རས་ནང་ལས་སྦེ་འགྱོཝ་ད་ ཁྱིམ་ཚུ་གི་མཐའ་མར་ ལྷོད་པའི་སྐབས་ ཤུག་པ་ཤིང་ཆ་༡ དང་ ཟངས་མདོག་དཔལ་རི་ལྷ་ཁང་གི་ བཟོ་བཀོད་དང་འདྲ་བའི་ ཐོག་ཚད་༡ འབད་མི་ ལྷ་ཁང་ཅིག་གིས་ གདོང་བསུ་འབདཝ་མས། ས་ཁོངས་དེ་ཁ་ལས་ གཡོན་ཕྱོགས་ཁ་ཐུག་ལུ་ལྟཝ་ད་ ལུང་གཤོང་གིས་བཅད་དེ་ སྒམ་རི་ཆུའི་མཐའམ་ …རྒྱས་པར་ལྷག། »
ཀུར་སྟོད་ལུ་ ཆཱ་ཟེར་མི་ལྷ་གསོལ་ ཉམས་ཉེན་གུ་ ལྷོད་ཡོད་པའི་ཚ་གྱང་།
༉ ལྷུན་རྩེ་ སྨན་སྦིས་རྒེད་འོག་ སྟག་མོ་ཆུ་སྒོར་གཱན་དང་ སྐམ་དར་མོར་མོ་ དེ་ལས་ ཕ་གི་གདུང་སྤྱི་འོག་༣ གྱིས་ མཉམ་རུབ་ཐོག་ལས་ ལོ་བསྟར་བཞིན་དུ་ བརྩི་སྲུང་འབད་སྲོལ་ཡོད་མི་ ཆཱ་ཟེར་སླབ་མི་ ལྷ་གསོལ་དེ་ ལོ་༤ གི་རྒྱབ་ལས་ དུས་ཅི་ ལོག་འགོ་བཙུགས་ཡོདཔ་ད་ ཨིན་རུང་ གཡུས་མི་ལ་ལོ་ཅིག་གིས་ རྒྱབ་སྐྱོར་འབད་མ་བཏུབ་ལས་ …རྒྱས་པར་ལྷག། »
ཙཱ་རི་༢ པ་ སྤ་རོ་མཆིམས་ཕུ་ལུ་ སྨོན་ལམ་གང་བཏབ་འགྲུབ་པའི་ རྡོ་རྗེ་ཕག་མོའི་སྐུ་འདྲ་ཡོདཔ།
༉ རྒྱལ་ཁབ་ནང་ བོད་གངས་ཅན་ལྗོངས་ཀྱི་གནས་མཆོག་ ཙཱ་རི་གཉིས་པ་དེ་ སྤ་རོ་མཆིམས་ཕུ་ལུ་ཡོདཔ་ད་ ད་རེས་ནངས་པར་ འབྲུག་མི་མང་ཤོས་ཅིག་གིས་ གནས་མཇལ་བར་འགྱོ་དོ་ཡོདཔ་མ་ཚད་ དེའི་སྐོར་ལས་ ཁུངས་དང་དགོས་པ་ཤེས་མི་ཚུ་གིས་ ཕྱིའི་རྒྱལ་ཁབ་ལས་ཡང་ འོང་དོ་ཡོདཔ་ཨིན་པས། མཆིམས་ཕུ་གནས་དེ་ལུ་ ཙཱ་རི་གཉིས་པ་ཟེར་ ཞུ་དགོ་མི་དེ་ཡང་ གནས་ཆེན་དེ་ མཁའ་འགྲོ་རྡོ་རྗེ་ཕག་མོའི་ གནས་ཨིནམ་མ་ཚད་ གནས་ཀྱི་ནང་རྟེན་གཙོ་ཅན་ ཙཱ་རི་གནས་ལུ་ཡོད་དོ་བཟུམ་སྦེ་ …རྒྱས་པར་ལྷག། »
སྒང་ཁ་བསོད་ནམས་རྩེ་ལྷ་ཁང་ལུ་ སྦྱིན་བདག་འབད་མི་མེད་པར་ ཡུན་གནས་ཀྱི་གདོང་ལེན།
༉ ད་རེས་ནངས་པར་ ཆརཔ་ཆད་དེ་ ཉིམ་ཤར་མི་དང་བསྟུན་ ཆུ་ཁ་རྫོང་ཁག་ སྐྱབས་ཆ་ཤེལ་མ་སྒང་ཁའི་ སྤྱི་འོག་ནང་ཡོད་མི་ སྒང་ཁ་བསོད་ནམས་རྩེ་ལྷ་ཁང་དེ་ ཐག་རིང་ས་ལས་ལྟཝ་ད་ འོད་ཆེམ་ཆེ་སྦེ་ མཐོངམ་ཨིན་པས། དེ་ལས་ ལྷ་ཁང་གི་ སྦོ་ལོགས་ཁར་ལྷོདཔ་ད་ ལྷ་ཁང་གི་ ནང་ན་ལས་ དགེ་སློང་ཚུ་ དཔེ་ཆ་སྐྱོར་བའི་ ཆོས་སྒྲ་གོཝ་ཨིན་པས། དགེ་སློང་ཚུ་ …རྒྱས་པར་ལྷག། »
རྗེ་བཙུན་སྒྲོལ་མའི་རྣམ་སྤྲུལ་གྱི་གདན་ས་ འཇའ་ཤར་དགོན་པ་ལུ་ ཨ་ནེམོ་གྲྭ་ཚང་གཞི་བཙུགས།
༉ ཤིང་ཆེན་སྣ་ཚོགས་ཀྱིས་ ལྕགས་རི་སྦེ་ བསྐོར་ཡོད་པའི་ སྤང་ཐང་ཉམས་དགའ་ཏོག་ཏོ་ཅིག་ནང་ལྷོདཔ་ད་ ཆོས་ཀྱི་སྒྲ་དབྱངས་དུམ་གྲ་རེ་གོཝ་མ་གཏོགས་ མི་སྐད་དང་ ཁྱི་སྐད་ལ་སོགས་པ་ག་ནི་ཡང་ གོ་ནི་མིན་འདུག། ཨིན་རུང་ ས་སྨུག་སྤུབས་ཡོད་མིའི་ནང་ལས་ ལེགས་ཤོམ་སྦེ་ལྟཝ་ད་ ཟངས་མདོག་དཔལ་རིའི་ བཟོ་བཀོད་དང་ ཆ་འདྲཝ་སྦེ་ བཞེངས་ཡོད་པའི་ ལྷ་ཁང་ཐོག་ཚད་གཉིས་འབད་མིའི་ གདོང་ཁ་ལས་ ན་བཟའ་དམར་སེར་གྱོན་མི་རེ་གཉིས་ ཕར་ཚུར་འགྱོ་སར་མཐོངམ་མས། …རྒྱས་པར་ལྷག། »


text:
༉ རྒྱལ་འཛིན་ལ་ཁའི་དགའ་སྟོན་ནང་ ལ་ཡ་པའི་ རང་ལུགས་ཀྱི་གྱོན་ཆས་ཚུ་ འགྲེམ་སྟོན་འབད་ནིའི་དོན་ལུ་ ལ་ཡ་སློབ་གྲྭ་ལྟེ་བའི་ སློབ་ཕྲུག་ཁས་བླངས་པ་ སྡེ་ཚན་ཅིག་གིས་ ཟླཝ་༡ གི་རིང་ གྲ་སྒྲིག་འབད་ཡོདཔ་ད་ དགའ་སྟོན་དེ་ཡང་ ད་རིས་ལས་ འགོ་བཙུགས་ནི་ཨིན་པས། ན་གཞོན་ཁས་བླངས་དང་ལེན་ཟེར་མི་ ན་གཞོན་སྡེ་ཚན་གྱིས་ གཞན་དང་མ་འདྲ་བའི་ ལ་ཡ་པའི་ བོད་ལོ་༧ དང་ …རྒྱས་པར་ལྷག། »
ཁམས་དྭངས་རྒེད་འོག་ ཤར་གླིང་གཡུས་ཚན་ནང་ འཐུང་ཆུ་མ་ལང་པའི་དཀའ་ངལ།
༉ བཀྲིས་གཡང་རྩེ་ལུ་འགྱོ་སའི་ གཞུང་ལམ་ལས་ རྐང་སྟོང་འབད་འགྱོཝ་ད་ དུས་ཡུན་ཆུ་ཚོད་༢ དེ་ཅིག་གི་ས་ཁར་ཆགས་ཡོད་པའི་ ཤར་གླིང་དེ་ འབྲུ་སྣ་དགུ་འཚོ་སའི་ གཡུས་ཚན་ཅིག་ཨིནམ་མ་ཚད་ དེ་ནང་སྡོད་མི་ ཁྱིམ་གུང་པ་༡༧༠ དེ་ཅིག་ལས་ མང་ཤོས་ཅིག་གིས་ འཚོ་བ་འབྱ་དང་ སྒོ་ནོར་ལུ་བརྟེན་སྡོད་དོ་ཡོདཔ་ཨིན་པས། གཡུས་ཚན་དེ་ནང་ དཀའ་ངལ་ཆེ་ཤོས་ར་ འཐུང་ཆུ་མེད་པའི་དཀའ་ངལ་ཨིནམ་བཞིན་དུ་ ས་གནས་ཀྱི་མི་ཚུ་ འཐུང་ཆུ་མེད་པར་ …རྒྱས་པར་ལྷག། »
ཆུ་ཁ་རྫོང་ཁག་གིས་ འབྲུག་མཉམ་རུབ་ཚོགས་པ་ གདམ་འཐུ་འབད་བའི་ གཞི་ཁུངས།
༉ ཕུན་ཚོགས་གླིང་འདེམས་ཁོངས་ནང་ལས་ བཙག་འཐུ་གྲུབ་མི་འདེམས་ངོ་ ཇེ་བིར་གྱིས་ བཙག་འཐུ་སྐབས་ འདེམས་ཁོངས་ནང་ལས་ ཁོ་ར་ རྒྱལ་ཁ་ཐོབ་འོང་ཟེར་ ཧེ་མ་ལས་ བློ་བདེ་ཏོག་ཏོ་སྦེ་ སྡོད་ཡོདཔ་ཨིན་པས། དེ་ཡང་ སྤྱི་༢༠༡༣ ལུ་ འགོ་ཐོག་བཙག་ནང་ལས་ འབྲུག་མཉམ་རུབ་ཚོགས་པའི་ འདེམས་ཁོངས་༢ རྐྱངམ་གཅིག་གིས་ རྒྱལ་ཁ་ཐོབ་མིའི་གྲས་ལས་ཅིག་ ཕུན་ཚོགས་གླིང་འདེམས་ཁོངས་དེ་ཨིནམ་ད་ …རྒྱས་པར་ལྷག། »
འཛམ་གླིང་བཟའ་སྤྱོད་ལས་རིམ་གྱི་ མཐུན་རྐྱེན་བཏོག་མི་གིས་ གདོང་ལེན་འབྱུང་ནི།
༉ སྤྱི་ལོ་༢༠༠༨ ལས་འགོ་བཙུགས་ ད་ཚུན་ ཡ་རག་ལ་མི་སྡེ་སློབ་གྲའི་ སློབ་ཕྲུག་ཚུ་ལུ་ འཛམ་གླིང་བཟའ་སྤྱོད་ལས་རིམ་གྱིས་ དྲོ་པ་དང་ ཉིན་མའི་ལྟོ་དང་ འབྲུག་གཞུང་གིས་ ཚོད་བསྲེ་གི་ འཐུས་བྱིན་ཏེ་ཡོད་མི་དེ་ སང་ཕོད་ལས་ མི་བྱིན་ནི་སྦེ་ ཐག་བཅད་མི་ལུ་བརྟེན་ མི་སེར་ཚུ་ ཚ་གྱང་ལང་སྟེ་འདུག། མི་སྡེ་སློབ་གྲྭ་དེ་ མོང་སྒར་རྫོང་ཁག་ འགྱུར་མེད་རྒེད་འོག་ལྟེ་བ་ལས་ …རྒྱས་པར་ལྷག། »
བཀྲིས་གཡང་རྩེཔ་ཚུ་གིས་ འབྲུག་ཕུན་སུམ་ཚོགས་པ་ལུ་ རྒྱབ་སྐྱོར་འབད་དགོ་པའི་གནད་དོན།
༉ སྤྱི་ལོ་༢༠༡༣ ལུ་ རྒྱལ་ཡོངས་ཚོགས་འདུའི སྤྱིར་བཏང་བཙག་འཐུ་ནང་ བཀྲིས་གཡང་རྩེའི་མི་སེར་ཚུ་གིས་ ཧེ་མ་ འབྲུག་ཕུན་སུམ་ཚོགས་པའི་འདེམས་ངོ་དང་ མི་སེར་དམངས་གཙོའི་ཚོགས་པའི་འདེམས་ངོ་༢ ལུ་ རྒྱབ་སྐྱོར་འབད་ཡོད་རུང་ དུས་ཅི་ སྤྱི་ལོ་༢༠༡༨ ཀྱི་བཙག་འཐུ་ནང་ འབྲུག་ཕུན་སུམ་ཚོགས་པའི་འདེམས་ངོ་༢ ཆ་ར་ལུ་ རྒྱབ་སྐྱོར་འབད་དེ་ ཁོང་༢ ཀྱིས་ རྒྱལ་ཡོངས་ཚོགས་འདུ་ནང་ …རྒྱས་པར་ལྷག། »
དབང་དར་གཡུས་ཚན་ནང་ ཉི་དྲོད་གློག་ཐག་རཝ་ཚུ་ བཅོ་མ་ཚུགས་པར་ཡོདཔ།
༉ སྐྱེས་ལོ་༤༠ ལང་མི་ ཤེས་རབ་བཟང་མོ་གིས་ ཧེ་མ་བཟུམ་སྦེ་ ནུབ་མོར་ རི་དྭགས་སེམས་ཅན་གྱིས་ གནོད་སྐྱོན་རྐྱབ་སྟེ་ ལོ་ཐོག་སྲུང་དགོ་དོ་བཟུམ་སྦེ་ ད་རེས་ནངས་པར་ སྲུང་མ་དགོ་མི་ལུ་བརྟེན་ སེམས་ཀྱི་སྡུག་བསྔལ་ དེ་ཅིག་མེད་པའི་ཁར་ ཕྱི་རུ་ཨ་ལོ་ཚུ་དང་གཅིག་ཁར་སྡོད་ནིའི་ དུས་ཚོད་ཐོབ་ཡོདཔ་ཨིན་པས།མོ་གིས་ དེ་བཟུམ་མའི་ བདེ་ཉམས་ཐོབ་མི་དེ་ སྤྱི་ལོ་༢༠༡༦ ལོ་མཇུག་བསྡུ་ཁམས་ལུ་ ཁེངས་རིགས་རྣམ་གསུམ་ཆ་མཉམ་ནང་ …རྒྱས་པར་ལྷག། »
ཀྲོང་གསར་ལུ་ སྡོད་ཁྱིམ་མ་ཐོབ་པའི་ དཀའ་ངལ་ཐོན་བཞིན་དུ་ཡོདཔ།
༉ ཀྲོང་གསར་རྫོང་ཁག་ནང་ གནས་སོར་བཏང་མི་ ཞི་གཡོགཔ་དང་ ལས་འཛིན་ དེ་ལས་ སྒེར་སྡེ་ནང་ ལཱ་འབད་མི་ཚུ་གིས་ སྡོད་ཁྱིམ་མ་ཐོབ་པའི་ དཀའ་ངལ་དེ་ ད་ལྟོ་བར་ན་ཡང་ ཐོན་བཞིན་དུ་ར་འདུག། དེ་ཡང་ རྒྱལ་ཁབ་ཀྱི་ རྫོང་ཁག་གཞན་བཟུམ་སྦེ་ ཀྲོང་གསར་རྫོང་ཁག་ནང་ཡང་ ཁྱིམ་གྱི་གྱངས་ཁ་དེ་ ཚད་ཅིག་ལས་བརྒལ་མེད་ནི་གིས་ཨིནམ་མ་ཚད་ ཁྱིམ་ལ་ལོ་ཅིག་གི་ མཐུན་རྐྱེན་ཚུ་ལེགས་ཤོམ་ …རྒྱས་པར་ལྷག། »
འབྲུག་མཉམ་རུབ་ཚོགས་པ་གིས་ ཚོགས་རྒྱན་ཡོངས་བསྡོམས་ལས་ བརྒྱ་ཆ་༥༤ ཐོབ་ཡོདཔ།
༉ ཁ་ཙ་ འབྲུག་གི་བཙག་འཐུ་ལྷན་ཚོགས་ཀྱིས་ འདེམས་ཁོངས་༣༠ རྒྱལ་ཁ་ཐོབ་མི་ འབྲུག་མཉམ་རུབ་ཚོགས་པ་དེ་ བཙག་འཐུ་གྲུབ་མི་ གཞུང་གསུམ་པ་སྦེ་དང་ འདེམས་ཁོངས་༡༧ ལས་ རྒྱལ་ཁ་ཐོབ་མི་ འབྲུག་ཕུན་སུམ་ཚོགས་པ་དེ་ ལྡོག་ཕྱོགས་ཚོགས་པ་སྦེ་ གསལ་བསྒྲགས་འབད་ཡི། ལྷན་ཚོགས་ཀྱི་ ཡིག་ཚང་ལྟེ་བའི་ནང་ གནས་ཚུལ་ཞལ་འཛོམས་འཚོགསཔ་ད་ འདེམས་ཁོངས་༤༧ ནང་ལས་ བཙག་འཐུ་གྲུབ་མི་ …རྒྱས་པར་ལྷག། »
རེ་བ་བསྐྱེད་མི་དང་བསྟུན་ བཙག་འཐུ་ནང་ལས་ རྒྱལ་ཁ་ཐོབ་ཡོདཔ།
༉ ཀྲོང་གསར་རྫོང་ཁག་ལས་ འབྲུག་མཉམ་རུབ་ཚོགས་པའི་ འདེམས་ངོ་༢ ཀྱིས་ བཤད་མིའི་ནང་ འགོ་ཐོག་བཙག་འཐུ་ མཇུག་བསྡུ་བའི་ཤུལ་ལས་ སྤྱིར་བཏང་བཙག་འཐུ་ནང་ རྒྱལ་ཁ་འཐོབ་ནི་ལུ་ བློ་བདེ་ཏོག་ཏོ་སྦེ་ར་ སྡོད་ཅི་ཟེར་ཨིན་པས། ནུབ་སྦིས་-སྟང་སི་སྦྱིས་ཀྱི་ འབྲུག་མཉམ་རུབ་ཚོགས་པའི་འདེམས་ངོ་ ཡེ་ཤེས་དཔལ་འབྱོར་གྱིས་ སླབ་མིའི་ནང་ ཁོ་ར་ སྤྱི་ལོ་༢༠༡༣ གྱི་ འགོ་ཐོག་བཙག་འཐུ་ནང་ …རྒྱས་པར་ལྷག། »
སྤུ་ན་ཁ་རྫོང་ཁག་ནང་ ཁམ་ཤིང་མེ་ཏོག་ཤར་ཡོདཔ།
༉ སྤུ་ན་ཁའི་ མི་སེར་ཚུ་གིས་ སོར་བསྒྱུར་གྱི་དོན་ལུ་ གདམ་ཁ་རྐྱབ་ཡོདཔ་ད་ དེ་ཡང་ གླིང་མུ་ཁ་-སྟོད་ཝང་དང་ དཀར་སྦིས་ས་-རྟ་ལོག་འདེམས་ཁོངས་ཀྱིས་ སྤྱི་ཟླ་༡༠ པའི་ཚེས་༡༨ ལུ་ སྤྱིར་བཏང་བཙག་འཐུ་ནང་ འབྲུག་ཕུན་སུམ་ཚོགས་པ་ལས་ འབྲུག་མཉམ་རུབ་ཚོགས་པ་དེ་ གདམ་ཁ་རྐྱབ་ནུག། འགོ་ཐོག་བཙག་འཐུ་བཟུམ་སྦེ་ར་ གླིང་མུ་ཁ་-སྟོད་ཝང་འདེམས་ཁོངས་ཀྱི་ མི་སེར་ཚུ་གིས་ བྱ་ཁྲུང་ཁྲུང་གི་ བསོད་ནམས་དབང་རྒྱལ་ཝང་ལཧ་ …རྒྱས་པར་ལྷག། »


text:
འབྲུག་རྒྱལ་ཡོངས་དཔེ་མཛོད་དང་ཡིག་རིགས་གཏན་འཇོག་ཁང་།
རྒྱལ་ཡོངས་དཔེ་མཛོད་དང་ཡིག་རིགས་གཏན་འཇོག་ཁང་འདི་ འབྲུག་གི་རྒྱལ་ས་ལྟེ་བ་ ཐིམ་ཕུག་བཀྲ་ཤིས་ཆོས་རྫོང་གི་ཉེ་འདབས་ལུ་ གཞི་བཙུགས་འབད་དེ་ཡོདཔ་ཨིན། དཔེ་མཛོད་འདི་ནང་ལུ་ བཀའ་འགྱུར་དང་བསྟན་འགྱུར་ཁག་སྣ་ཚོགས་ཀྱིས་གཙོས་པའི་ ཆོས་ལུགས་ཁག་གི་གསུང་འབུམ་རྩ་ཅན་ཚུ་དང་ དཔལ་ལྡན་འབྲུག་པའི་ རྒྱལ་རབས་སྲོལ་ཁྱུན་བཟང་པོའི་འབྱུང་གནས་ རིན་ཆེན་གཏེར་གྱི་མཛོད་དང་འདྲ་བའི་གལ་གནད་ཅན་གྱི་གསུང་རབས་དང་ ཞིབ་འཚོལ་པ་ཚུ་ལུ་ རྒྱབ་རྟེན་ཁུངས་གཏུགས་ཀྱི་མཐུན་རྐྱེན་གྱི་ཡིག་ཆ་དང་དཔེ་དེབ། དེ་ལས་ ཡིག་ཆ་རྙིངམ་ཚུ་མཁོ་བསྒྲུབས་འབད་དེ་ཡོདཔ་ཨིན། དེ་གིས་མ་ཚད་པར་ དཔལ་ལྡན་འབྲུག་པའི་སྔར་སྲོལ་ ནང་པའི་ཆོས་དང་འབྲེལ་བའི་ལམ་ལུགས་བཟང་པོའི་རིག་གཞུང་ཚུ་ ཡར་རྒྱས་གོང་འཕེལ་གཏང་ནི་གི་དམིགས་གཏད་བསྐྱེད་དེ་ཡོདཔ་ཨིན༎
འབྲུག་རྒྱལ་ཡོངས་དཔེ་མཛོད་ནང་ལུ་ གཙོ་བོ་རང་སྔོན་དང་ཕུགས་ཀྱི་གསུང་རབས་རྙིངམ་ འབྲུག་ཤོག་ཐོག་ལུ་བྲིས་མ་དང་ དཔར་མ་ཚུ་བསྡུ་བསྒྲུབ་འབད་དེ་ ལེགས་ཤོམ་སྦེ་བདག་འཛིན་འཐབ་ནི་གི་དོན་ལུ་དང་ མ་འོངས་པའི་བུ་བརྒྱུད་ཚུ་དང་ ཞིབ་འཚོལ་པ་ཚུ་ལུ་ཁུངས་གཏུགས་ཀྱི་དཔེ་དེབ་དང་ ཕྱག་དཔེ་ཚུ་དཀའ་ངལ་མེད་པར་མཐུན་རྐྱེན་མཁོ་སྤྲོད་ འབད་ནིའི་དམིགས་གཏད་བསྐྱེད་དེ་ དབྱིན་ལོ་ ༡༩༦༧ ལུ་རྒྱལ་ཡོངས་དཔེ་མཛོད་འདི་གཞི་བཙུགས་གནང་ནུག དམིགས་བསལ་དུ་ འབྲུག་རྒྱལ་ཡོངས་དཔེ་མཛོད་ནང་ལུ་ ཐེག་པ་ཆེ་ཆུང་གི་གཏེར་མཛོད་དང་འདྲ་བའི་ཕྱག་དཔེ་མང་རབས་ཅིག་ཡོདཔ་མ་ཚད་ འབྲུག་རྒྱལ་ཁབ་ཀྱི་སྐོར་དང་ནང་པའི་ཆོས་ཀྱི་སྐོར་ལས་ དབྱིན་སྐད་ནང་བྲིས་ཏེ་ཡོད་པའི་དཔེ་དེབ་ཚུ་ཡང་ བསྡུ་བསྒྲུབ་འབད་དེ་ཡོདཔ་ཨིན༎
མང་སུ་…
བྱུང་རབས་…


text:
Video Overview
Lam Dorji discusses his personal life history, and his family lineage of Chakhar. He enumerated three generations of his ancestors and says that he forgot the generations before these three. Since his family is from the line of Chojey (dharma lord), automatically one man in the family must hold the family line. He will be known as Lama, and females in the family are called Azhi (noble lady). Later during the reign of His Majesty, the third King of Bhutan, Jigme Dorji Wangchuk, Lam Dorji's father served in his government. The King later ordered Lam Dorji to serve, as well, and he did so at various levels of government until his retirement.
བླམ་རྡོ་རྗེ་གིས ་བཤད་མི་ལོ་རྒྱུས་འདི་ ཁོ་ར་སྒེར་དང་ ལྕགས་མཁར་གྱི་ ཁོ་རའི་མི་རྒྱུད་ཀྱི་སྐོར་ལས་ བཤདཔ་མ་ཚད་ ཁོ་རའི་ ཕམ་རིམ་ཐེངས་གསུམ་གྱི་སྐོར་ལས་ཡང་ བཤདཔ་ཨིན་རུང་ ཁོ་གིས་ དེའི་ཧེ་མ་གི་ཚུ་ བརྗེད་སོང་ནུག་ཟེར་ཨིན་པས། ཏེ་ཁོ་རའི་མི་བརྒྱུད་འདི་ ཆོས་རྗེའི་བརྒྱུད་པ་ཅིག་འབདཝ་ལས་ མི་ག་འབད་རུང་ཅིག་གིས་ བཟའ་ཚང་གི་འགོ་ཁྲིད་འབད་དོ་ཡོདཔ་ད་ ཕོ་སྐྱེས་ཨིན་པ་ཅིན་ བླམ་གྱི་མཚན་འདི་ཐོབ་དོ་ཡོདཔ་ད་ ཨམ་སྲུའི་རིགས་འབད་བ་ཅིན་ ཨ་ཞེ་ཟེར་ཞུ་དོ་ཡོདཔ་ལས་ རྡོ་རྗེ་འདི་ ཆོས་རྗེ་འདིའི་བླམ་འབད་ཡོདཔ་ཨིན་པས། ཤུལ་ལས་མི་དབང་ཞིང་བཤགས་དམ་པ་ འབྲུག་རྒྱལ་གསུམ་པ་འཇིགས་མེད་རྡོ་རྗེ་དབང་ཕྱུག་གི་སྐབས་སུ་ བླམ་རྡོ་རྗེ་འདི་ མགྲོན་གཉེར་སྦེ་ཕྱག་ཞུ་ཡོདཔ་ད་ ཨ་པའི་ཤུལ་ལས་ མི་དབང་མངའ་བདག་རིན་པོ་ཆེ་མཆོག་གིས་ ཁོ་ཨ་པའི་ཚབ་འབད་དགོཔ་སྦེ་ བཀའ་གནང་ཞིནམ་ལས་ཚུར་ ད་རུང་ དགོངསམ་མ་ཚུན་ཚོད་ཀྱི་བར་ན་ འགན་ཁག་ལེ་ཤ་ཅིག་ར་འབག་སྟེ་ ཕྱག་ཕྱིད་ཞུ་ཡོདཔ་མས།
- བླམ་རྡོ་རྗེ་ Lam Dorjiད་ ད་ངེའི་ཕམ་གི་ལོ་རྒྱུས་ དུམ་གྲ་ཅིག་ཞུ་བ་ཅིན་ ད་ཕ་མའི་ལོ་རྒྱུས་ཀྱི་ཁུངས་དེ་སྦེ་ཨིན། ད་དང་པོ་ཕ་མའི་རིམ་བྱོན་འདི་ཚུ་ མ་པ་སོང་ནུག་སོང་ནི་འདི་ ཧེ་མའི་ཕམ་རིམ་བྱོན་༥ ལས་ཚུར་ ལེགས་ཤོམ་ཅིག་མི་ཤེས་པས་ གསུམ་ལས་ཚུར་ དུམ་གྲ་རེ་ཤེས།
- བླམ་རྡོ་རྗེ་ Lam Dorjiའ་ནཱི་གི་འོག་ལས་མར་ དུམ་གྲ་རེ་ཤེས་མི་དེ་ཡང་ དང་པ་རང་ ད་ང་ར་གི་ཕམ་ ད་ཨང་རྒས་ ཨ་མ་གི་ཨ་མ་ ག་དེ་སྦེ་སྨོ་ཟེར་བ་ཅིན་ ཨ་ཞེ་ཀ་སྤང་ཟེར་སྡོད་ནུག་ཨ་ཞེ་ཀ་སྤང་ ཨ་ཞེ་ཀ་སྤང་གི་འོག་ལས་མ་གཏོགས་ གཞན་མི་ཚུ་ང་གིས་བཤད་མི་ཚུགས་པས།
- བླམ་རྡོ་རྗེ་ Lam Dorjiདེ་འབད་ནི་དེ་གིས་ ཨ་ཞེ་ཀ་སྤང་ཟེར་མི་ ཏེ་དང་པོ་ལྕགས་མཁར་ཨ་ཞེ་ མོ་སྡོད་སྡོདཔ་ཨིན་མས། འདི་གི་ཧེ་མའི་ཕ་མ་འདི་ཚུ་ ང་གིས་ལེགས་ཤོམ་ཅིག་ ཁུངས་བཀལ་མི་ཚུགས་པས་ ཤེས་ནི་དེ་ཤེས་པས་ གནམ་མེད་ས་མེ་ཅིག་ ཁུངས་བཀལ་མི་ཚུགས་པས། དེ་འབདཝ་ད་ ཨ་ཞེ་ཀ་སྤང་ཟེར་མི་དེ་གི་སྤུན།
- བླམ་རྡོ་རྗེ་ Lam Dorjiབུམོ་སྤུན་༣ སྡོད་ནུག ཕོ་སྐྱེས་ཡང་སྡོད་ནུག བུམོ་ཡང་སྡོད་ནུག བུམོ་སྤུན་༣ འདི་ བུམོ་སྤུན་སྦོམ་ཤོས་ ཨ་ཞེམོ་འདི་ ལྕགས་མཁར་གྱི་ལྷ་ཁང་སྣག་ཚང་བདག་འཛིན་འབད་མི་སྦེ་ ནཱ་རང་ལུས་ནུག བར་ན་སྐོརམ་འདི་ བོན་སྦྱིས་ཆོས་རྗེ་ནང་ མནའམ་འབད་འཁྱིད་སོང་ནུག་བ།
- བླམ་རྡོ་རྗེ་ Lam Dorjiཕར་བོན་སྦྱིས་ཆོས་རྗེ་ནང་ མནའམ་འབད་འཁྱིད་སོང་ནུག་ཨ་ཞེ་ དེ་ལས་ ཆུང་ཤོས་འདི་ ཤིང་མཁར་གྱི་ ཤིང་མཁར་གྱི་ བླ་མའི་མནའམ་འབད་འཁྱིད་སོང་ནུག་བ། འདི་འབད་ནི་དེ་གིས་ ཤིང་མཁར་བླམ་དང་ ཉེཝ་ཕོག་དགོ་པའི་ཁུངས་ འདི་ལུ་བརྟེན་ཏེ་ཨིན་ལགས།
- བླམ་རྡོ་རྗེ་ Lam Dorjiཤིང་མཁར་བླ་མ་དང་ཡང་ཉེཝ་ཕོག དེ་ལས་ བོན་སྦྱིས་ཆོས་རྗེ་དང་ཡང་ ཉེཝ་གཏུག་གཏུག་ཕོག་དགོ་པའི་ཁུངས་འདི་ཨིན་ དེ་སྦེ་ཕོགཔ་ཨིན་ཟེར་ ཞུ་ནི་ཨིན། དེ་གི་ཤུལ་ལས་ བུམོ་གཅིགཔོ་འདི་ཨ་ནེམ་ཅིག་སྡོད་ནུག ཨ་ནེམ་ཅིག་ འདི་ལུ་ཨ་ལོ་མིན་འདུག་ སྡོད་ནུག་ དེ་ལས།
- བླམ་རྡོ་རྗེ་ Lam Dorjiདེ་ལས་ ཨ་ཞང་འདི་ བླམ་ཕྱག་རྡོར་ཟེར་སྡོད་ནུག དེ་ལས་ བླམ་ཕྱག་རྡོར་འདི་ ནཱ་ལུ་སྐུ་འཁྲུངས་ཏེ་ བྱ་དཀར་ལྷ་ཁང་བླམ་འབད་ བྱ་དཀར་ལྷ་ཁང་རྨགཔ་འབད་འཁྱིད་སོང་ནུག་ བྱ་དཀར་ལྷ་ཁང་ལུ་སོང་ནུག་ མར་བྱ་དཀར་ལྷ་ཁང་ཟེར་ཡོད་བ་མར་ མར་རྡོ་རིང་ཅིག་མཇལ་ནི་ཡོད་ད་རུང་ ཁྱོད་མ་བྱོནམ་འོང་ མི་མཁྱེནམ་འོང་ མར་ལུ་ཡོད།
- བླམ་རྡོ་རྗེ་ Lam Dorjiམར་ལུ་བླམ་འབད་མར་འཁྱིད་སྦེ་ དེ་ལས་ བླམ་ཕྱག་རྡོར་རྨགཔ་འབད་ མར་བཞུགས་ནུག དེ་ལས་ བླམ་ཕྱག་རྡོར་གྱི་བུཚ་འདི་ ཚེ་དབང་ཟེར་བླམ་ཅིག་འཁྲུངས་ནུག ཚེ་དབང་འདི་ལུ་ལྷོདཔ་ད་ལུ་ འདི་གིས་སྡེ་པའི་གཟིམ་དཔོན་ཟེར་ བཀྲིས་རྡོ་རྗེ་ཟེར་ བཀྲིས་རྡོ་རྗེ་ཨིན་ན་ བཀྲིས་ག་ཨིན་ན་ཅིག་སྡོད་སྡོདཔ་མས།
- བླམ་རྡོ་རྗེ་ Lam Dorjiའ་ནཱི་སྡོད་སྡོདཔ་མས། འདི་ཕར་སྤུ་ན་ཁ་ལུ་ག་ཅི་ལོ་ སྡེ་པའི་གཟིམ་དཔོན་རྣམ་གནང་སྦེ་བཞུགསཔ་ད་ ངེའི་ཨ་པ་གི་ཨ་མ་དང་ཕྱད་ནུག་ ངེའི་ཨ་པ་གི་ཨ་མ་འདི་ སྤ་རོ་[ཟ་རྒྱུ་?]ཆོས་རྗེ་ཟ་མོ་ཨིནམ་བ། སྤ་རོ་ཟ་རྒྱུ་ཆོས་རྒྱུད་ གྲུབ་ཐོབ་དཔའ་བོ་རྡོ་རྗེ་གི་ འདི་གི་སྲས་མོའི་སྲསམོ་ཨིན་པས་ སྲས་མོའི་སྲསམོ་ཨིན། དེ་གིས་འབད།
- བླམ་རྡོ་རྗེ་ Lam Dorjiཕར་ཕྱད་དེ་ དེ་ལས་ ངེའི་ཨང་རྒས་དང་ཕར་ཕྱད་དེ་ ཏེ་ངེའི་ཨ་པ་སྐྱེས་ས་ཕར་སྤ་རོ་ཨིན། སྐྱེས་ས་དང་སྦོམ་ས་ཕར་སྤ་རོ་ཨིན། དེ་འབདཝ་ད་ ཨ་པ་འདི་ངོ་མ་བྱ་དཀར་ལྷ་ཁང་ལས་ཨིན་ རྒྱུད་ནཱ་ལྕགས་མཁར་ལས་རང་ རྒྱུད་ལྕགས་མཁར་ལས་མར་ [རྨགཔ་སྦེ་ རྒྱུད་སྐྱེས་?] རྨགཔ་སྦེ་སྡོད་པའི་བར་ན།
- བླམ་རྡོ་རྗེ་ Lam Dorjiདེ་ལས་ ཕར་ལུ་ སྡེ་པའི་གཟིམ་དཔོན་འབད་བྱོན་ སྡེ་པའི་གཟིམ་དཔོན་གནང་སྦེ་སྡོདཔ་ད་ ཨང་རྒས་དང་ཕྱད་དེ་ ངེའི་ཨ་པ་སྐྱེས་ས་ཕར་སྤ་རོ་ལུ་སྐྱེས་ནུག སྤ་རོ་[ཟ་རྒྱུ་ཆོས་?]ལུ་སྐྱེས་ནུག [ཟ་རྒྱུ་?]ཆོས་རྗེ་ལས་ ཕར་ལས་ཚར་སྦེ་ ཤུལ་ལས་ལོག་སྟེ་ ཕར་ལས་ཚུར་འོངམ་ད།
- བླམ་རྡོ་རྗེ་ Lam Dorjiགཉེན་ནང་རྡོག་རྐྱབ་ནུག་ནཱ་ ངེའི་ཨའི་དང་རྐྱབ་ནུག་གཉེན་ དེ་ལས་ གཉེན་ངེའི་ཨའི་དང་རྐྱབ་ད་ དེ་ལས་ གཉེན་རྐྱབ་སྟེ་ ད་མི་གཅིག་ཨིན་ གཉེན་ནཱ་རྐྱབ་པ་ཅིན་དྲག་ནི་མས་ཟེར་ ཁོང་གཉེན་ནཱ་རྐྱབ་སྟེ་ དེ་ལས་ ལྕགས་མཁར་ཆོས་རྗེ་ཟེར་མི་འབོ་ ལྕགས་རིན་ཆེན་ཟེར་འབོ་ནི་ཡོད་ རིན་ཆེན་རྣམ་རྒྱལ་ཨིན་ མིང་རིན་ཆེན་རྣམ་རྒྱལ་ཟེར་འབོཝ་ཨིན།
- བླམ་རྡོ་རྗེ་ Lam Dorjiདེ་སྦེ་རིན་ཆེན་རྣམ་རྒྱལ་ཟེར་ཨིན་ དེ་འདི་ཤུལ་ལས་ཨིན་ ཨིན་རྒྱུ་འདིའི་ཧ་ེམ་ཚུད་ཅི་ བླ་མ་རིམ་བྱོན་འབད་བ་ཅིན་ ཧེ་མ་བླམ་ནོར་བུ་རྒྱ་མཚོ་ཟེར་སྡོད་ནུག བླ་མ་དེ་ལས་ ནོར་བུ་རྒྱ་མཚོ་ཟེར་སྡོད་ནུག བླ་མ་ལྕགས་དྲག་པ་ཟེར་སྡོད་ནུག
- བླམ་རྡོ་རྗེ་ Lam Dorjiབླ་མ་ནོར་བུ་རྒྱ་མཚོ་ སྡོད་སྨ་རེད་བླ་མ་ བླ་མ་དཔྱད་རིག་ཡང་མིན་འདུག་ཏེ་ བླ་མ་ འདི་ནང་ལས་ཐོན་འོང་མེན་ན་ འུམ་་་དང་པོ་བླ་མ་ཨོ་རྒྱན་བཟང་པོ་ཨིན་པས། ཨོ་རྒྱན་བཟང་པོའི་རྣམ་སྤྲུལ་ བླ་མ་དེ་འོག་བླ་མ་ནོར་བུ་རྒྱ་མཚོ་ཨིན་པས། དེ་འོག་བླ་མ་རེ་འཕེལ་ཨིན་པས། དེ་འོག་བླ་མ་ཁྱིམ་བཅགས་པ་ཟེར་ཨིན་པས་ལགས། དེ་འོག་རིན་ཆེན་རྣམ་རྒྱལ་ཟེར་མི་འདི་ཨིན་པས་ལགས།
- བླམ་རྡོ་རྗེ་ Lam Dorjiདེ་ལས་མར་ འདི་འོག་ལས་ད་ བླ་མ་རིན་ཆེན་རྣམ་རྒྱལ་ལས་མར་ བླམ་ཨོ་རྒྱན་ཟེར་ཡང་འདུག་བླམ་ ད་ང་ལུ་ ད་དེ་ལས་ ང་ལུ་མིང་ ད་ཆོས་ཡོན་ག་ནི་ཡང་མེད་རུང་ མིང་བླ་མའི་ཁྱིམ་ནང་སྡོད་སྡོདཔ་འབད་ནི་དེ་གིས་ བླ་མ་གི་མིང་ཅིག་ཐོབ་སྟེ་འོང་ཡི།
- བླམ་རྡོ་རྗེ་ Lam Dorjiཡོན་ཏན་ཟེར་ ཆོས་ཡོན་ཏན་འདི་ ག་ནི་ཡང་མེད་ མེད་རུང་ བླ་མ་གི་མིང་ཅིག་ཐོབ་སྟེ་འོང་ཡི་ ཁྱིམ་ལས་བརྟེན་ཏེ་ འདི་གི་མིང་ཅིག་ཐོབ་སྟེ་འོང་ཡི་ ད་བླམ་རྡོ་རྗེ་ཟེར་ (speaker Laughs) ཐོབ་སྟེ་འོང་ཡི་ལགས། ཡོན་ཏན་འདི་ག་ནི་ཡང་མེད་ མེད་རུང་བླ་མ་གི་མིང་ཅིག་ཐོབ་འོང་སྟེ་ མ་བཏུབ་རྒྱབ་ཁར་བསྐྱུར་བཞག་མ་བཏུབ་ གདོང་ཁར་འཐོན་མ་བཏུབ།
- བླམ་རྡོ་རྗེ་ Lam Dorjiམི་འདི་ཚུ་གིས་ བླ་མ་གི་མིང་བཏགས་འོངམ་ད་ དགའ་སྐྱོ་མེད་པར་ (speaker laughs) ད་བླ་མ་གི་མིང་ཐོབ་སྟེ་ ཡོན་ཏན་མེད་རུང་ བླ་མ་གི་མིང་གུ་སྡོད་དགོ་པས་ཟེར་ དེ་སྦེ་ཨིན་ལགས། དེ་ལས་ འདི་ལས་བརྒྱུད་དེ་ ད་ག་དེ་སྨོ་ཟེར་བ་ཅིན་ ང་བཅས་ཀྱི་ མ་ལས་འབད་བ་ཅིན།
- བླམ་རྡོ་རྗེ་ Lam Dorjiཁོ་ར་ལྕགས་མཁར་གྱི་ རང་གི་ད་སྣག་ཚང་འདི་ ལྕགས་མཁར་འདི་ལས་ཨིན། འདི་ག་དེ་སྦེ་ཟེར་བ་ཅིན་ ལྕགས་མཁར་ཆོས་རྗེ་ཟེར་སྡོད་ནུག བླམ་ཟེར་སྡོད་ནུག ཆོས་རྗེ་ཟེར་མི་འདི་ དང་ཕུ་ག་ཅི་ལས་བརྟེན་སྡོད་ནུག་ག་ཟེར་བ་ཅིན་ དང་ཕུ་རྒྱལ་རབས་ལས་ མེ་འབར་བཀྲིས་ཁྱེའུ་འདྲེན་ལས་བརྟེན་ དེ་ལས་ འདི་གི་བརྒྱུད་པ་ཨིན་རུང་འདྲ་ མེན་རུང་འདྲ་ བརྒྱུད་པ་ནཱ་ལས་ཨིན་ཟེར་ བརྩིས་མི་ལུ་བརྟེན་ཏེ་ ཆོས་རྗེ་བརྩིས་ནུག
- བླམ་རྡོ་རྗེ་ Lam Dorjiཆོས་རྗེ་བརྩིས་ནུག ཆོས་རྗེ་ཟེར་བའི་ཁུངས་འདི་ལས་བརྟེན་ཏེ་ཨིན། ད་འདི་ག་དེ་སྦེ་སྨོ་ཟེར་བ་ཅིན་ ང་བཅས་ར་གིས་འབད་ དེ་སྦེ་འབད་འབདཝ་ཡང་མེན་ དང་པོ་རྒྱལ་བ་གོང་མ་ གོང་ས་ཨོ་རྒྱན་དབང་ཕྱུག་དང་པ་ རྒྱལ་རབས་དང་པ་གིས་ བཀའ་གནང་ནུག ག་དེ་སྦེ་ཟེར་བ་ཅིན་ ད།
- བླམ་རྡོ་རྗེ་ Lam Dorjiབླམ་ཆོས་རྗེ་གི་ནང་ལས་ ད་ལྕགས་མཁར་ཨ་ཞེ་ཟེར་ཐོབ་དགོ་མི་འདི་ ལྕགས་མཁར་འདི་མ་གཏོགས་ གཞན་གྱིས་ཨ་ཞེ་མི་ཐོབ་ཟེར་ ལྕགས་མཁར་ཆོས་རྗེ་འབད་བ་ཅིན་ ཨ་ཞེ་ཐོབ་ཟེར་ གསུངས་མི་ག་ཅི་སྨོ་ཟེར་བ་ཅིན་ མཁའ་འགྲོ་རྒྱལ་བ་འབུམ་ལྡན་མཚོ་མོ་ ནཱ་སྐུ་འཁྲུངས་པ་ལུ་བརྟེན་ཏེ་ འདི་གིས་འབད་ཨ་ཞེ་ཐོབ་དོ་ཡོདཔ་ཨིན་པས།
- བླམ་རྡོ་རྗེ་ Lam Dorjiགཞན་ཨ་ཞེ་མི་ཐོབ་ཟེར་ཨིན་པས་བ་ དེ་འབད་རུང་ རོགས་ངང་ལ་ཨ་ཞེ་ལོ་ དེ་ལས་ གཏམ་ཞིང་ཨ་ཞེ་ ཐོབ་པས་བ་ཁོང་ཡང་ པད་གླིང་གི་གདུང་རྒྱུད་འབད་ནི་དེ་གིས་ ཨ་ཞེ་ཐོབ་ འདི་ཚུ་ཡང་ ཁོང་ཆ་ཁྱབ་ཡང་ ཨ་ཞེ་ཐོབ་ དེ་སྦེ་ཨ་ཞེ་ཐོབ་དོ་ཡོདཔ་མས་ དེ་ལས་ འདི་ཚུ་གིས་ ཨ་ཞེ་ཐོབ་ དེ་ལས་ད།
- བླམ་རྡོ་རྗེ་ Lam Dorjiདེ་གི་ཤུལ་ལས་མར་ ང་རའི་རིམ་པ་ལས་འབད་བ་ཅིན་ ད་རང་གི་བྱ་བ་མ་ལྕོགས་ བྱ་བ་ལྕོགས་པའི་དུས་ཚོད་ལུ་རང་ དང་པོ་རང་ཨ་པ་འདི་ ཁོ་ར་སྨྱོ་ལོ་འཆོལ་ལོ་སོང་སྟེ་ ཁོ་ར་གིས་ ཨོལ་ལྐོག་བཏོག་ཏེ་ཤི་ཡི་ ཤིཝ་ཅིག་ ཁོ་ཤིཝ་ཅིག་ གོང་ས་འཇིགས་མེད་དབང་ཕྱུག་གི་ གྲོང་གཉེར་འབད་ནི་དེ་གིས་ ང་[འབད་ཐར་ཆོད་ཅི་?]
- བླམ་རྡོ་རྗེ་ Lam Dorji[འབད་ཐར་ཆོདཔ་ད་ འབད་ཐར་ག་ར་ཆོད་ ང་ར་འབད་ཚབ་ཡང་ཆོད་ གཞི་སྟོད་?]ཡང་ཆོད་དེ་ རྒྱབ་ཁར་མ་བསྐྱུར་ དེ་ལས་ རྟིང་ལས་ཞབས་ཀྱིས་གསུངསམ་མས་ ད་ཁྱོད་ལོ་དག་པ་ཅིག་སྡོད་ཤིག་ ཅི་ཁ་མ་ཆོད་པས་ ལོ་དག་པ་ཅིག་ལས་ ང་ར་གིས་འབོ་བར་བཏང་གེ་ཟེར་གསུངས་མས་ དེ་གིས་འབད།
- བླམ་རྡོ་རྗེ་ Lam Dorjiལོ་དག་པ་ཅིག་སྡོད་ཅི་ དེ་གི་བར་ན་རང་ ཅི་ཁ་ཆོད་དེ་ ཡར་ལོ་མར་ལོ་འབད་བའི་བར་ན་ར་ ཁོང་རང་འབད་སར་ ཕྱག་ཞུ་བར་འགྱོ་དགོཔ་ཐོན་སོ་ཡི་ དེ་སྦེ་ཕོག་སོངམ་ད་ ཕྲང་ཕྲང་འབད་ག་ཏེ་ཐོབ་ འཛུལཝ་ད་ཕྲང་ཕྲང་ཕྱག་ཞུ་བར་ ཆང་སྒར་པའི་གྲོས་ཁར་མི་བཙུགས་པས་མིན་འདུག
- བླམ་རྡོ་རྗེ་ Lam Dorjiལཱ་འབད་མི་གི་གྲངས་སུ་འཛུལ་དགོ་པས་ ག་ཏེ་ཡང་ ཧེ་མ་རང་ལཱ་འབད་མི་གི་གྲངས་སུ་འཛུལ་དགོ་པས་བ་ ལཱ་འབད་མི་གི་གྲངས་སུ་ དེ་ལས་ འགྲོས་ཀྱིས་འགྲོས་ཀྱི་འབད་མ་གཏོགས་མིན་འདུག དེ་གིས་འབད་ལཱ་ཡང་དུམ་གྲ་རེ་ ག་ཏེ་ཡང་ དུམ་གྲ་རེ་འབད་ཡི་ལགས།
- བླམ་རྡོ་རྗེ་ Lam Dorjiདུམ་གྲ་རེ་འབད་དེ་ དེ་ལས་ རྟིང་ལས་ཀྲོང་གསར་ལུ་ མར་ཀུན་དགའ་རབ་བརྟན་ལུ་ སྒྲིག་རྒྱུག་པར་འགྱོཝ་ད་ ཀུན་དགའ་རབ་བརྟན་ལས་ ང་བཅས་ཀྱི་ཆ་རོགས་ལ་ལུ་ཅིག་ དམག་མི་ནང་ཚུད་ཅི་ དམག་མི་ཚུདཔ་ད་ དམག་ལྷབ་མི་ཨིན་ ང་དམག་ལྷབ་མི་མེན་ ང་དེ་བསྒང་ ཕྱགསམ་འཕྱག་མི་འབད་སྡོད་ཅི་ ནང་ན་ཕྱགསམ་འཕྱག་མི་འབད་ཚུད་ཅི།
- བླམ་རྡོ་རྗེ་ Lam Dorjiདེ་ལས་ ཕྱགསམ་འཕྱག་སྟེ་ ཟླཝ་རང་མ་འགྱོ་ དེ་གི་བར་ན་རང་ ཀྲོང་གསར་ལུ་ འཆམ་རྐྱབ་མི་འབད་བཙུགས་འབད་ཞིནམ་ལས་ དེ་ལས་ ང་བཅས་རྡོ་གཅལ་ནང་ན་ རྡོ་གཅལ་གང་འཆམ་རྐྱབ་མི་འབད་བཙུགས་བཏངམ་ད་ ཡར་ལས་ཕྱག་ཞུ་མི་ཚུ་དང་ བཀའ་བགྲོསཔ་འདི་ཚུ་དང་ ཨ་དྲུང་ཐབ་ཚང་པ་ག་ར་ཐོན་ཏེ་ རྡོ་གཅལ་ནང་ན་ འཆམ་རྐྱབ་བཏངམ་ད།
- བླམ་རྡོ་རྗེ་ Lam Dorjiདེ་ལས་ མནའ་སྦིས་དྲུང་པ་ནག་འཕེལ་ཟེར་མི་ཅིག་ཡོདཔ་ཨིན། འདི་གིས་རྟས་ལྕག་གིས་དྲང་སྟེ་ ཉིནམ་༣ པོ་འདི་ནཱ་རང་ཨིན་ དྲང་རུང་ དེ་ལས་ ཉིནམ་༣ འབདཝ་ད་ འཆམ་དཔོན་སླ་བསྲེ་ཕྱེལ་བཏང་སྟེ་ ཁོང་ཕྱག་ཞུ་མི་ཚུ་ ལོག་ཅིག་ཁར་ཕྱེལ་ འཆམ་རྐྱབ་ཤེས་མི་ཚུ་ འཆམ་རྐྱབ་མིའི་གྲངས་སུ་བཙུགས་ཏེ་ ཀྲོང་གསར་ལུ་ འཆམ་རྐྱབ་པར་འགྱོ་དགོཔ་ཐོན་སོ་ཡི་ འཆམ་ལྷབ་པར་ ཧེ་མ་འཆམ་ལྷབ་ དེ་ལས་ འཆམ་རྐྱབ་སྦེ།
- བླམ་རྡོ་རྗེ་ Lam Dorjiམར་ལས་ཞུ་སྟེ་འགྱོཝ་ད་དང་ ཚང་སྟེ་འགྱོཝ་ད་ ཏི་རུ་ཏིག་རྐྱང་ ༥ རྒྱ་ཤོག་ལྟབ་གཅིག་མ་གཏོགས་གསོལ་རས་མེད་ མར་ལས་ཞུ་སྟེ་འགྱོཝ་ད་ འདི་ཞུ་སྟེ་འབག་འབད་ཞིན་ན་ བཞེས་སྒོ་ཡང་མ་བཏུབ་སྦེ་ ཐོབ་ནི་ཡོད་ཀྲོང་གསར་ལས་ དེ་ལས་ གོ་ལ་ཡང་ང་བཅས་ར་གིས་གྱོན་དགོ
- བླམ་རྡོ་རྗེ་ Lam Dorjiདེ་ལས་ བཞེས་སྒོ་ཡར་ལས་གནང་ནི་ཡོད་ ཀྲོང་གསར་རྫོང་ནང་ འཆམ་ལྷབ་པའི་བསྒང་ལུ་ཡང་གནང་ནི་ཡོད་ ཚེས་བཅུ་གི་བསྒང་ལུ་ཡང་ ཡར་ལས་གནང་ནི་ཡོད་ དེ་ལས་བཞེས་སྒོ་ཡང་ ཡར་ལས་གནང་འོང་ ཀྲོང་གསར་རྫོང་ནང་ལུ་ འཆམ་ལྷབ་པའི་སྐབས་ལུ་ཡང་ ཡར་ལས་གནང་འོང་ ཚེས་བཅུ་སྐབས་ལུ་ཡང་ ཡར་ལས་གནང་འོང་ མ་བཏུབ་བཏུབ་སྦེ་ ཡར་ལས་གནང་ནི་ཡོད་ བཞེས་སྒོ་གནང་ ཏེ་གསོལ་རས་འདི་ དེམ་ཅིག་རང།
- བླམ་རྡོ་རྗེ་ Lam Dorjiདེ་ལས་ ཀྲོང་གསར་རྫོང་ནང་འཛུལ་ཏེ་ དེ་སྦེ་འབད་སྡོད་དེ་ འཆམ་ལོ་༦ རྐྱབ་ཅི་ལགས་ ལོ་༦ འབདཝ་ད་ ལོ་༢ ཀྱི་ནང་འཁོད་ནང་ར་ འཆམ་ག་ར་ཤེས་ཅི་ དེ་ལས་ འཆམ་ཤེས་ཏེ་ དེ་ལས་ ལོ་༢ ནང་འཁོད་ནང་ འཆམ་ཤེསཔ་ད་ མར་འཆམ་ལྷབ་མི་ཚུ་ མང་ཤོས་རང་ འཆམ་ང་གིས་སྟོན་ཏེ་ཨིན་ཏེ་ ང་ལུ་དགའ་ འཆམ་སྟོནམ་ད་ ང་ལུ་དགའ་ང་འབད་སར་རང་འོང་ནི་ཡོད་འཆམ་ལྷབ་པར་ ཨའེ་ང་ལུ་སྟོན་བྱིན་གནང་ཨའེ་ཟེར།
- བླམ་རྡོ་རྗེ་ Lam Dorjiདེ་ལས་ག་ར་ང་འབད་སར་འོང་སྟེ་ ང་གིས་འཆམ་རྩ་འགེངས་སྟོན་བྱིན་ཏེ་ ཁོང་འདི་ཚུ་གིས་ཡང་ ཕྱི་རུ་ང་ལུ་ མར་ལས་ལྷོདཔ་ད་ ལ་ལུ་ཅིག་གིས་བཞེས་སྒོ་ ལ་ལུ་ཅིག་གིས་ཆང་འདྲཝ་འབག་འོང་སྟེ་ ང་འབད་སར་གནམ་མེད་ས་མེད་འོང་ ང་ལུ་ལེགས་ཤོམ་འབད་འོང་།
- བླམ་རྡོ་རྗེ་ Lam Dorjiདེ་སྦེ་རང་ལོ་༦ ལྷབ་ དེ་ལས་ ལོ་༧ འབདཝ་ད་ མཇུག་ལུ་ལྷོདཔ་ད་ ཁོང་ར་མར་སྤྱ་དང་ འདི་གི་སྐོར་ལས་མ་འགྲིགས་པར་ འཆམ་མཇུག་ཐོན་མི་མེད་པར་ སྤྱ་གི་སྐོར་ལས་ སྤྱ་ང་ཐོན་གེ་ ང་ཐོན་གེ་ཟེར་ ཤུལ་ལས་འཆམ་མཇུག་ཐོན་མི་མེད་པར་ འཆམ་མཇུག་ང་ཐོན་དགོཔ་ཐོན་སོ་ཡི།
- བླམ་རྡོ་རྗེ་ Lam Dorjiདེ་ལས་ འཆམ་མཇུག་ལོ་༢ ཐོན་ འཆམ་མཇུག་ལོ་༢ ཐོན་ཞིནམ་ལས་ དགོངསམ་ཞུ་ཡི་ འཆམ་མཇུག་ལོ་༢ འབད་ དགོངསམ་ཞུ་སྦེ་ དེ་ལས་ དགོངསམ་ཞུ་སྦེ་སྡོད་པའི་བར་ན་ར་ དེ་ལས་ དེའི་བར་ན་ར་ ཨ་ཞེ་ཆོས་སྐྱིད་ཀྱིས།
- བླམ་རྡོ་རྗེ་ Lam Dorji[འདི་མེན་དེ་རུང་?] ཡི་གུ་སྐྱེལ་ལེན་པ་འབད་ ལོ་༣ སྡོད་ཅི་ བྱ་དཀར་རྫོང་ནང་ལོ་༣ སྐྱེལ་ཡི་ དྲག་ཟེར་ ཡི་གུ་སྐྱེལ་ལེན་ཨིན་ དྲག་སྐྱེལ་ དེ་ལས་ ཨ་ཞེ་ཆོས་སྐྱིད་འབད་སར་མར་སྡོད་དེ་ ལོ་༣ ཨ་ཞེ་ཆོས་སྐྱིད་འབད་སར་ ཡར་ལོ་མར་ལོ་ཟེར་ ཞབས་བརྟན་ཞུ་སྡོད་པའི་བར་ན་ར་ དེ་སྦེ་ལུས་སོང་ཡི་ ཡུམ་པདྨ་བདེ་ཆེན་གྱི་སྐུ་མདུན་དུ་ཞབས་བྲོ་རྐྱབ་སྟེ་སྡོད་ ཨ་ཞེ་ཆོས་སྐྱིད་ཀྱིས་ རྨགཔ་དྲག་ཤོས་རིན་པོ་ཆེ་བཞེསཔ་ཨིན་ཟེར་བའི་སྐབས་ལུ་ ཞབས་བྲོ་རྐྱབ་མི་ང་ཨིན།
- བླམ་རྡོ་རྗེ་ Lam Dorjiདེ་བསྒང་ཤེས་ནི་འདི་མི་ཤེས་ མ་ཤེས་རུང་ རྩེད་དཔོན་ང་ཨིན་པས་དེ་བསྒང་ ང་གིས་འཁྱིད་མི་གིས་བཏུབ་པས་ཏེ་དེ་བསྒང་ དེ་བསྒང་ང་གིས་འབད་ ངེའི་འོག་ཁོང་ མི་༧ དང་༨ མེན་༩ དང་༡༠ དེ་ཅིག་ཡོད་ ཕོ་སྐྱེས་རང་དགུ་བཅུ་ཐམ་དེ་ཅིག ཏེ་ཨམ་སྲུ་ཚུ་འདི་ སོ་སོ་རང་ཨིན།
- བླམ་རྡོ་རྗེ་ Lam Dorjiདེ་སྦེ་ལྷབ་སྟེ་ རིན་པོ་ཆེ་གི་སྐུ་མདུན་ལུ་ སྐད་པ་རྐྱབ་འབད་ ཞབས་བྲོ་འཁྱིད་མི་ང་ཨིན། དེ་ལས་ རིན་པོ་ཆེ་རྟིང་བདའ་སྟེ་ རྟིང་ལས་ དེ་ལས་ རྟིང་ལས་ ལོ་གཅིག་མ་འགྱོཝ་ལས་ར་ རིན་པོ་ཆེ་དང་ ཨ་ཞེ་ཆོས་སྐྱིད་སོ་སོ་ཡར་སོ་ཡི།
- བླམ་རྡོ་རྗེ་ Lam Dorjiདེ་ལས་མེད་ཏེ་ དེ་ལས་སོ་སོ་འགྱོ་སྦེ་ ད་རུང་ང་དབང་འདུས་ཆོས་གླིང་ལུ་ ཡར་མར་འབད་ལུས་སོང་ཡི་ ད་རུང་ཨ་ཞེ་ཚུ་གི་སྐུ་མདུན་དུ་ ཡར་མར་ཟེར་སྡོད་པའི་བར་ན་ སྡོད་པའི་བར་ན་རང་ རིན་པོ་ཆེ་ ཏོག་ཀ་རིན་པོ་ཆེ་དང་ ཨ་ཞེ་གཉེན་སྦྱོར་མཛད་ཅི་ རིན་པོ་ཆེ་དང་གཉེན་རྐྱབ་ཅིག་ རིན་པོ་ཆེ་དང་དེམ་འབདཝ་ད་ ད་རུང་ང་མར་ རིན་པོ་ཆེ་གི་ དེམ་འབད་ནི་དེ་གིས་ ཀརྨ་པ་བྱོན་ཡི།
- བླམ་རྡོ་རྗེ་ Lam Dorjiཨ་ཞེ་གིས་ཀརྨ་པ་ཞུ་སྟེ་ སྤ་ཀརྨ་པ་ཞུ་ཞིནམ་ལས་འབདནི་ ཀརྨ་པ་གིས་མར་ལུ་ དོམ་མཁར་ལས་རྫོང་འདི་ཚུ་ཕུལ་ དོམ་མཁར་ལས་འབད་ནཱ་བྱོན་ དོམ་མཁར་ལུ་ ཧ་ལམ་བཞུགས་ནུག་བ་ དེ་ལས་ དོམ་མཁར་བཞུགས་ཏེ་ དོམ་མཁར་ལས་འབད་ དོམ་མཁར་ལུ་འདི་ང་མ་འགྱོ་འཆམ་ལྷབ་པར་ ངེའི་ལྟོ་ཚང་ཚུ་ དོམ་མཁར་ལུ་འཆམ་ལྷབ་པར་འཁྱིད་འགྱོ་ཡི།
- བླམ་རྡོ་རྗེ་ Lam Dorjiང་དེ་བསྒང་མ་འགྱོ་ ང་ཏེ་མར་ཨ་ཞེ་ཆོས་སྐྱིད་མོ་རའི་སྐུ་མདུན་ལུ་ ཕར་དང་ཚུར་ ཞབས་བྲོ་རེ་རྐྱབ་མི་ འདི་ཚུ་འབད་མི་ག་ར་ ཏེ་ང་འབད་ནི་དེ་གིས་ དེ་ལས་ རྟིང་ལས་ཀརྨ་པ་དབང་འདུས་ཆོས་གླིང་ཕེབས་ཞིནམ་ལས།
- བླམ་རྡོ་རྗེ་ Lam Dorjiདེ་ལས་ ཀརྨ་པའི་སྐུ་མདུན་ལུ་ ཞབས་བྲོ་རྐྱབ་མི་ཨིན་ ཞབས་བྲོ་རྐྱབ་མི་ཨིན་ ཞབས་བྲོ་དེ་ཡང་ འབྲུག་པའི་ཞབས་བྲོ་མེན་བོད་པའི་ བོད་པའི་ཞབས་བྲོ་རྐྱབ་མི་ འཆམ་རྐྱབ་མི་ ཧེ་མ་བོད་པའི་ཞྭམོ་གུ་སྐྱ་བཙུགས་ བོད་པའི་གོ་ལ་གྱོན་ བོད་པའི་ལྷམ་བཙུགས་ཏེ་ དེ་ལས་ འཆམ་རྐྱབ་མི་འབད་དེ་སྡོད་ཅི་ ཀརྨ་པ་གིས་གསུངས་མས་ཏེ་ད།
- བླམ་རྡོ་རྗེ་ Lam Dorjiད་བཏུབ་པས་དེ་འབད་བ་ཅིན་ ད་ག་དེ་སྦེ་བཟོ་ནི་ཟེར་ ཀརྨ་པ་གིས་ ག་ཅི་གསུངས་གསུངསམ་སྦེ་གོ་ཏེ་ང་ ཀརྨ་པ་ཐུགས་དགྱེས་ཏེ་ ད་རེས་ཁྱོད་བུམོ་བཟོ་ཤིག་ཟེར་གསུངསམ་མས་ དེ་ལས་ ང་བུམོ་བཟོ་སྟེ་ཨིན་ཏེ་ང་ དཀྱི་ར་གྱོན་ཏེ་ སྒོ་ར་བཟོ་སྟེ་ བུམོ་ཐང་པའི་ལུགས་སྲོལ་འབད་སྒོ་ར་བཟོ་སྟེ།
- བླམ་རྡོ་རྗེ་ Lam Dorjiདེ་ལས་ དཀྱི་ར་གྱོནམ་ད་ རིན་པོ་ཆེ་ཀརྨ་པ་ཁོ་རའི་གསེར་ཁྲི་འོག་ལས་ ཁྱི་དམ་ཁྱི་དཀརཔོ་ཅིག་ཐོན་ནི་འདུག འདི་ང་འབད་སར་རྒྱུགས་འོངམ་མས་ སོ་བཏབ་པར་ ང་ཨ་ནི་སྦེ་འབདཝ་ད་ ཁྱི་ཨ་ནཱི་ནང་ན་འཛུལ་འགྱོཝ་མས་འདྲོག་སྟེ་ དེ་ལས་ ཀརྨ་པ་ཞལ་གད་ཤོར་ཏེ་ ཁྲི་ཐོག་ཁར་ དེ་སྦེ་འབད་དེ་ ཀརྨ་པ་ཐུགས་གནམ་མེད་ས་མེད་དགྱེས་ རྟིང་ལས།
- བླམ་རྡོ་རྗེ་ Lam Dorjiད་རུང་ནངས་པར་གནངས་ཚེ་སྟག་བཟོ་སྟེ་ཤོག་ ཟེར་གསུངས་མས་ སེམས་ཅན་སྟག་བཟོ་སྟེ། དེ་ལས་ གོ་ལ་ཕྱི་ནང་ལྷོག་སྟེ་ སྨན་ཙེ་དམར་ཁྲའི་གོ་ཕྱི་ལས་འབད་ ནང་ལས་གོ་གི་ཕུ་དུང་ལས་ལགཔ་བཙུགས་སྦེ་ སྟག་བཟོ་སྟེ་ སེམས་ཅན་སྟག་བཟོ་སྟེ་ འུང་འུང་འགྱོ་དགོ་པས་ཏེ་ འུང་ཟེར་ཐོན་འོངམ་ད་ དེ་ལས་ ཡར་ཁྱི་འདི་གིས་ འོང་དོ་སྨ་རེད།
- བླམ་རྡོ་རྗེ་ Lam Dorjiང་གིས་ཡར་འུང་ཟེར་འགྱོཝ་ད་ ཁྱི་འདི་གིས་ སུར་བཏང་ནང་ན་འཛུལ་འགྱོཝ་མས་ ཁྲིའི་འོག་ལས་མར་ ཛའི་ཀརྨ་པ་ཞལ་གད་ཤོར་ཏེ་ ཨ་སྒྲིག་གེ་རེ་ ད་སྒྲིག་གེ་རེ་ཟེར་ ད་བཏུབ་པས་ལོ་དེ་ལས་ བོད་ཁ་ནང་ཀརྨ་པ་གིས་ རྐངམ་དང་ལགཔ་འ་ནི་སྦེ་འགྱོ་ནི་དེ་གིས་ ན་སྟེ་ཏེ་ རྐངམ་ལགཔ་འ་ནི་འབད་འགྱོ་ནི་དེ་གིས་ ནཝ་མས་བ་ཡུདཔ་ཅིག་ལས།
- བླམ་རྡོ་རྗེ་ Lam Dorjiནཝ་མས་ཏེ་ ན་རུང་རྩ་འགེངས་དགོ་པས་ཏེ་ ཀརྨ་པའི་བཀའ་ཨིན་ཟེར་ ད་འ་ནི་སྦེ་ དཀའཝ་སྤྱད་དེ་ ཀརྨ་པ་གིས་རྟིང་ལས་ ཨ་ཞེ་སྣང་ས་གི་ [རིགས་སྣ་པདྨའི་ཞབས་ཁྲ་?]འདི་ཚུ་རྐྱབ་སྟེ་ རྣམ་ཐར་འདི་ཚུ་ ཚིག་ག་ར་བཤད་དེ་ སྟབས་ཅིག་ཁར་མཆོང་བསྐོར་རྐྱབ་སྟེ་ བོད་པའི་གྲས་ཁར་ ང་བཅས་འབྲུགཔ་གཉིས་གསུམ་དེ་ཅིག་འཛུལ་སྦེ།
- བླམ་རྡོ་རྗེ་ Lam Dorjiམེད་བ་ཏེ་ ངོ་མ་འཆམ་རྐྱབ་མི་གཅིག་འདི་ཡོད་ ང་བཅས་འབྲུགཔ་གི་གྲས་ཁར་ ངེའི་ལྟོ་ཚང་ཅིག་ཨིན་ ཁོ་འཛུལ་ཡི་ ཁོ་འདི་ལྷབ་པར་འོང་སྟེ་ ཟླཝ་༣ ལྷབ་ཅི་ ང་ལྷབ་རང་མ་ལྷབ་ དོ་རང་སྟོནམ་ད་ ཨ་ཞེ་གིས་གསུངས་མས་ཏེ་ དབའེ་ ཁོ་ཟླཝ་༣ ལྷབ་མི་བ་འདི་ མི་ལྷབ་མི་དྲག་པས་ ཟེར་གསུངསམ་མས།
- བླམ་རྡོ་རྗེ་ Lam Dorjiམ་ལྷབ་པར་ཨིན་ཟེར་ རྔ་དང་རོལམོ་གྱི་ གྱངས་ཁ་ཤེས་ཅི་བ་སྟེ་ ང་གིས་ཧེ་མ་ལས་རང་ འ་ནི་གིས་སྦེ་འཁྲིལ་ཏེ་ཨིན་པས་ཀྲིག་ཀྲི་ ཤེས་ཅི་མཐོང་ཡི་ ང་གིས་ཧེ་མ་ལས་ ཏེ་འདི་རྐྱབ་ད་གསུངས་མས་ཀརྨ་པ་གིས་ ཨའེ་སྙིང་རྗེ་ཁྱོད་ འུ་སྡུག་ང་དང་མཉམ་ཟེར་ གསུངས་མས་ དེ་ལས་ ག་ཅི་རང་དགོ་ཁྱོད་ལུ་ ཟེར་གསུངསམ་མས་ དེ་ལས་ཞུ་ཡི་ག་ར།
- བླམ་རྡོ་རྗེ་ Lam Dorjiདེ་སྦེ་ཨིན་ཟེར་ སྙིང་རྗེ་ཁྱོད་ལེགས་ཤོམ་འོང་ཟེར་ ཕྱག་མགུ་ཏོ་ཁར་བཀལ་ཏེ་ ཐུགས་སྨོན་ལེགས་ཤོམ་གནང་ཡི་ང་ལུ་ ཨའེ་སྙིང་རྗེ་ཁྱོད་ འུ་སྡུག་ངེའི་ཞོར་ལས་འུ་སྡུག་ཅི་ ང་ཐུགས་དགྱེས་ཡི་གསུངམས་མས་ བཀའ་དྲིན་ཆེ་ཟེར་ དེ་ལས་ ཤུལ་ལས་ ཕྱག་དབང་ཞུཝ་ད་ [ཀརྨ་རིགས་སྣ་?]ཤོག་བལྟབ་བདུན་གནང་མས་ བདུན་ཚར་བདུན།
- བླམ་རྡོ་རྗེ་ Lam Dorjiཤོག་བལྟབ་ཤོག་བལྟབ་འབད་མི་ བདུན་གནང་མས་ཏེ་ ནང་ན་བདུན་བདུན་རེ་འདུག [ཀརྨ་རིགས་སྣ་?] འདི་གནང་དེས་ འདི་ཡང་ཞུ་སྦེ་ ད་སྐྱབས་སུ་མཆི་ ད་རེས་ཡིད་བཞིན་ནོར་བུ་ མཇལ་བ་ལས་ང་སྐལ་བ་བཟང་ཡི་ཟེར་ གཞན་ཡིད་བཞིན་ནོར་བུ་ག་ཏེ་མཇལ་ནི་ཏེ།
- བླམ་རྡོ་རྗེ་ Lam Dorjiབླ་མ་མཇལ་མི་ཚུགས་ཏེ་ ང་བཅས་སྐུ་མདུན་དུ་ སྣང་དག་མེད་བ་ཏེ་ བཀའ་དྲིན་ཆེ་ ད་ང་རིན་པོ་ཆེ་མཇལ་ཏེ་ སེམས་དགའ་ཡི་ཟེར་ཞུཝ་ད་ ཡ་ཡ་ཟེར་ ཐུགས་སྨོན་ལེགས་ཤོམ་གནང་སྟེ་ ཤུལ་ལས་ལེགས་ཤོམ་འོང་ཟེར་གསུངས་དེས་ ལེགས་ཤོམ་འོང་ཟེར་གསུངས་དེས་ ལགས་སོ་ ཟེར་ཞུ་སྟེ་ ཐུགས་སྨོན་གནང་སྦེ།
- བླམ་རྡོ་རྗེ་ Lam Dorjiལགས་སོ་ཟེར་ དེ་ལས་ ང་བཅས་ཕྱག་དབང་དེ་སྦེ་ཞུ་སྟེ་ དེ་ལས་ ཕྱག་དབང་ཞུ་སྟེ་ [ཀརྨ་རིགས་སྣ་?]གནངམ་ད་ མིག་ཏོ་ལོང་མི་དང་ གཟུགས་ན་མི་འདི་ཚུ་ ང་འབད་སར་ ཕྱག་ཕུལ་བར་འོང་མས་ཏེ་ ཁྱོད་[ཀརྨ་རིགས་སྣ་?]ཐོབ་ཅི་ཟེར་ ང་བཅས་གཅིག་འདི་ གསོལ་རས་ཞུ་གེ་དབའེ་ཟེར།
- བླམ་རྡོ་རྗེ་ Lam Dorjiདེ་སྦེ་མ་མཛད་སྐུ་ཆེན་གསུང་ཆེན་འབད་གེ་ཟེར་ མིག་ཏོ་ཚ་མི་ཚུ་ བླ་མ་ཀརྨ་རིགས་སྣ་ཆུ་ནང་སྦང་སྟེ་ ཀརྨ་རིགས་སྣ་དབུར་སྟེ་ཕྱགཔ་ད་ ཤོབ་སླབ་སླབ་བཟུམ་སྦེ་རང་དྲག་པས་ཏེ་ སོ་ན་མི་འདི་ཚུ་ ཤོབ་སླབ་སླབ་བཟུམ་སྦེ་ དེ་ལས་ གོ་སྟེ་ང་འབད་སར་འོང་སྦེ་ དབའེ་སྐུ་ཆེན་གསུང་ཆེན་འབད་གེ་ ཆང་འབག་མི་དང་ བཞེས་སྒོ་འབག་མི་ སྐུ་ཆེན་གསུང་ཆེན་འབད་གེ་ཟེར་ ལྷངམ་ད་ འདི་གི་བར་ན་རང་ ངེའི་ཀརྨ་རིགས་སྣ་རྫོགས་སོ་ཡི་ཧ་ལམ་ད།
- བླམ་རྡོ་རྗེ་ Lam Dorjiགཅིག་རྐྱངམ་ཅིག་ལུས་སོ་ཡི་ ཀརྨ་རིགས་སྣ་གཅིག་རྐྱངམ་ཅིག་ལུས་སོ་ཡི་ཏེ་ བྱིན་ཡི་ཏེ་ སྙིང་རྗེ་བས་ཏེ་ མིག་ཏོ་ཚཝ་ད་གནམ་མེད་ས་མེད་ན་ཟུག་འདུག་བ་ ཛའི་སྐད་སྐད་གནམ་མེད་ས་མེད་རྐྱབ་མས་ཏེ་མིག་ཏོ་ཚ་ཏེ།
- བླམ་རྡོ་རྗེ་ Lam Dorjiསྐད་རང་དི་རི་རི་རྐྱབ་མས་ཏེ་ ཨའེ་སྨོ་ཟེར་ ཡ་ཁྱད་མེད་ཁྱད་མེད་ཤོག་ཟེར་ རེ་རེ་བྱིན་ཏེ་ ཆུ་ནང་སྦང་སྟེ་ མིག་གི་ནང་ཚུ་ཕྱག་སྟེ་ མིག་གི་མཐའམ་ཚུ་ཕྱག་ ཡ་ཡ་ད་ཁྱད་མེད་ ཁྱོད་ཚུ་དྲག་ནི་ཡོད་པ་ཅིན་ཟེར་ བྱང་ཆུབ་སེམས་དཔའི་སེམས་ཨིན་ཟེར་ སེམས་ཀུན་སློང་བསྐྱེད་དེ་བྱིན་ནི་དེ་གིས་ ཕན་ཡང་ཕན་ཡི་ དྲག་ཡང་དྲག་སོང་ཡི་ མིག་ཏོ་གདོང་ཁར་ར་དྲག་ཡི་ཏེ་ དེ་སྦེ།
- བླམ་རྡོ་རྗེ་ Lam Dorjiདེ་ལས་ དེ་སྦེ་འབད་དེ་ ང་གིས་ཁོང་ལུ་བྱིན་ཞིནམ་ལས་ ཤུལ་ལས་ཤོག་བལྟབ་གཅིག་རྐྱངམ་ཅིག་ལུས་སོ་ཡི་ང་ར་ལུ་ གཅིགཔོ་ལུས་མི་དེ་ཡང་ བྱམས་པ་ལྷ་ཁང་གི་སྒྲུབ་ཀྱི་སྐབས་ ཡོད་ན་མེད་ན་བླ་མ་ཟེར་ཕོག་ཅི།
- བླམ་རྡོ་རྗེ་ Lam Dorjiབླ་མ་ཟེར་ཕོགཔ་ད་ དྲོ་པ་ཆུ་ཚོད་༡ ལུ་ ཆོ་ག་འགོ་བཙུགས་དགོ་ དྲོ་པ་ལོང་འགྱོཝ་ད་ ང་རའི་ཧང་གི་འོག་ལུ་བཙུགས་བཞག་བཞགཔ་ཨིན་དངུལ་ཁུག་ ཨརཝ་རྐུ་སྟེ་འབག་ནུག་ཏེ།
- བླམ་རྡོ་རྗེ་ Lam Dorjiདེ་ལས་ ཐ་ན་ཏེ་ ཕེབ་སྟོང་ཡང་སྡོད་ཅི་ འདི་ཡང་འབག་ནུག [ཀརྨ་རིགས་སྣ་?]ཡང་འབག་ནུག དེ་ལས་ [ཀརྨ་རིགས་སྣ་?]ག་ར་རྫོགས་སོ་ཡི་ དེ་ལས་ ངེའི་[ཀརྨ་རིགས་སྣ་?]མཇུག་འདི་ནང་བསྡུ་ཡི་ འ་ནེམ་ཅིག་ཨིན་ མར་ལས་དེམ་འབད་དེ།
- བླམ་རྡོ་རྗེ་ Lam Dorjiདེ་ལས་ འདི་གི་ཤུལ་ལུ་ ཡར་ལོ་མར་ལོ་འབདཝ་ད་ ད་རུང་བྱ་དཀར་རྫོང་ནང་ ད་རུང་བྱ་དཀར་རྫོང་ནང་ བུམ་ཐང་སྡེ་བཞི་གི་མི་འདི་ཚུ་ག་ཅི་ཨིན་ན་ཟེར་ ཞབས་བྲོ་རྐྱབ་བཅུག་ཡི་ལགས་ ཞབས་བྲོ་ལྷབ་བཅུག་ཏེ་ ད་རུང་བྱ་དཀར་རྫོང་ནང་ དེ་ལས་མདའ་འཆམ་ལྷབ་བཅུག་ ཞབས་བྲོ་ལྷབ་བཅུག་ ང་ཡར་བྱ་དཀར་རྫོང་ནང་ མདའ་འཆམ་སྟོན་མི་དང་ ཞབས་བྲོ་སྟོན་མི་ཨིན།
- བླམ་རྡོ་རྗེ་ Lam Dorjiཞབས་བྲོ་སྟོན་མི་ བུམ་ཐང་སྡེ་བཞི་གི་བུམོ་འདི་ཚུ་ཚར་ཅིག་ ང་གིས་ཞབས་བྲོ་སྟོན་ཡི་བ་ཏེ་ བྱ་དཀར་རྫོང་ནང་ང་གིས་ དེ་ལས་ བྱ་དཀར་གཟིམ་དཔོན་ཕར་བོན་སྦྱིས་ལས་ཨིན། ག་ཅི་ཨིན་ན་མིང་ཡང་ འ་ནཱི་བོན་སྦྱིས་ལས་ཁོ་འབདཝ་ད་ བྱ་དཀར་རྫོང་ནང་ མདའ་འཆམ་སྟོན་ ཞབས་བྲོ་འདི་ཚུ་སྟོན་ཏེ་འབདཝ་ད་ ད་ལྟོ་གཞུང་ནང་ ཞབས་བྲོ་ལེའུ་གཉིས་གསུམ་དེ་ཅིག་ ངེའི་ཞབས་བྲོ་འདུག་ད་ལྟོ་ཡང་ (speaker laughs) བོད་པའི་ཞབས་བྲོ་ཨིན་འདི་ཚུ་འདི།
- བླམ་རྡོ་རྗེ་ Lam Dorjiགཞུང་སྒྲ་འདི་ཧེ་མ་ལས་རང་ཤེས་ གཞུང་སྒྲ་སྟོན་མ་དགོ་ གཞུང་སྒྲ་འདི་ཤེས་ གཞུང་སྒྲ་མ་བཙུགས། དེ་ལས་ གཞུང་སྒྲ་འདི་ཤེས་ དེ་འབདཝ་ད་ གཞུང་གི་སླ་ཁར་འ་ནཱི་བོད་སྒྲ་འདི་འབད་བ་ཅིན་བཙུགས་ནུག གཞུང་སྒྲ་འདི་ཅོག་འཐདཔ་སྦེ་ཤེས་ནི་དེ་གིས་ མ་བཙུགས་པས་ བོད་པ་གསརཔ་འབད་ནི་དེ་གིས་ ཁོང་གིས་ཉན་ཏེ་བཙུགས་ནུག
- བླམ་རྡོ་རྗེ་ Lam Dorjiདེ་ལས་ འདི་ལས་ཚུར་ དེ་ལས་ གཉེན་ཅིག་ཡང་རྐྱབ་སྟེ་ གཉེན་ཅིག་ཡང་རྐྱབ་སྟེ་ ཨ་ལོ་ཡང་ཐོན་སྦེ་ ཨ་ལོ་འདི་ ནུབ་བྱང་ཐང་ལས་ཨིན་ གཉེན་ཅིག་ཕར་ལས་རྐྱབ་འབད་ཞིན་ན་ དེ་ལས་ བུམོ་ཅིག་ཡང་སྐྱེས་ཡི་ བུམོ་འདི་གི་ཨ་མ་འདི་ད་ཤི་སོ་ནུག དེ་ལས་ གཉེན་རྐྱབ་སྟེ་ གཉེན་རྐྱབ་ཚར་ཏེ་ ཟླཝ་མ་ལངསམ་ལས་ ང་བཅས་གཉིས་སོ་སོར་ཡར་སོང་ཡི།
- བླམ་རྡོ་རྗེ་ Lam Dorjiསོ་སོར་ཡར་སོང་ཡི་ མ་འགྲིགས་ཏེ་ དུམ་གྲ་ཅིག་སྟབས་མ་བདེ་ཁག་ཁ་འདུག་ཟེར་ དེ་ལས་ སོ་སོར་འགྱོ་སྦེ་ ལོག་བསྡོམ་གེ་ཟེར་ ལོག་ཅི་ལོག་ཅི་འོང་དེས་ མ་རྐྱབ་ད།
- བླམ་རྡོ་རྗེ་ Lam Dorjiད་སྟབས་མི་བདེ་ནི་མས་ཟེར་མ་རྐྱབ་ ཨ་ལོ་གཅིག་ཆགས་ཏེ་སྡོད་སྡོདཔ་མས་ བུམོ་གཅིག་སྐྱེས་ཡི། ད་བུམོ་གིས་བུམོ་འབད་ བུམོ་གིས་མི་ཐེངས་༣ དེ་ཅིག་སྐྱེས་ཡི་ད་ (speaker laughs) ཕར་ཡང་མི་འཕེལ་ཏེ་སོང་ཡི་ ཡོད་ཡོད་ནི་འདི།
- བླམ་རྡོ་རྗེ་ Lam Dorjiབུམོ་འདི་ཡོད་ འདི་གིས་འབད་ ད་རྟིང་ལས་ གཉེན་ལན་ཐེངས་གསུམ་དེ་ཅིག་འདི་སོང་ཡི་ལགས་ མ་པ་བསྡོམས་ཀྱིས་གསུམ་དེ་ཅིག་ཡར་སོང་ཡི་ གཅིགཔོ་འདི་ལུ་ཡར་ གཅིགཔོ་འདི་ལུ་ ཨ་ལོ་གཉིས་གསུམ་དེ་ཅིག་ཡོད།
- བླམ་རྡོ་རྗེ་ Lam Dorjiདེ་སྦེ་ཡར་སོང་ཡི་ ད་ལྟོའི་ཨང་རྒས་འདི་དང་གཉེན་རྐྱབ་སྟེ་ ད་ལོ་༢༨ ལུ་ཕྱད་ཕྱདཔ་ཨིན་༢༨ ལས་ཕྱད་དེ་ ད་བུཚ་༣ བུཚ་ ༤ སྐྱེས་ཡི་ དེ་འབདཝ་ད་ བུཚ་དང་པ་འདི་ཤི་སོ་ཡི་ཏེ་ ད་བུཚ་ ༣ ཡོད།
- བླམ་རྡོ་རྗེ་ Lam Dorjiདེ་ལས་ བུམོ་༦ ཡོད་ ཨ་ལོ་༩ ཡོད་ལགས་ གདོང་ཁར་དགུ་ཡོད་ལགས། ད་བུམོ་སྦོམ་ཤོས་འདི་ཡང་གྱོ་སོང་ཡི་ད་ ད་བུཚ་༣ ཡོད་ དེ་ལས་བུམོ་༥ ཡོད་ལགས་ ལྔ་ཡོད་འ་ནེམ་ཅིག་ བུམོ་འདི་ཚུ་ཡང་གཅིག་ཁྱད་ཆོད་ཅི་ལགས།། །།


text:
དཔེ་མཛོད་ཀྱི་འཐུས་མི།
དཔེ་མཛོད་ཀྱི་འཐུས་མི་ཚུ་ དམིགས་བསལ་གྱི་ཐོབ་དབང་འཆང་མི་ཅིག་ཨིན། ཐོ་བཀོད་འབད་ཡོད་པའི་འཐུས་མི་ཚུ་གིས་ དཔེ་མཛོད་འདི་ནང་ལས་འཁོར་སྤྱོད་འོས་པའི་ ཕྱག་དཔེ་དང་དཔེ་དེབ་བརྙ་ནི་ དེ་ལས་ འདི་ནང་ལུ་ཡོད་པའི་ ཐུན་མོང་གི་མཐུན་རྐྱེན་ཚུ་ དཔེ་ཀློག་ཁང་མིག་འདི་ནང་ བེད་སྤྱོད་གཏང་ཆོག་ནི་དང་ དཔེ་མཛོད་ཀྱི་ཅ་ཆས་ག་ཅི་རང་ཨིན་རུང་བརྙ་ལེན་འབད་བའི་སྐབས་ བདག་འཛིན་འཐབ་ནིའི་འགན་ཁུར་འདི་བརྙ་ལེན་འབད་མི་ལུ་ཕོག་ནི་ཨིན༎
འཐུས་མི་ཚུ་ལུ་ཁྲིམས་ལུགས།
- ལྷག་ནི་ལུ་དང་འདོད་ཡོད་མི་ཚུ་གིས་ འབྲུག་རྒྱལ་ཡོངས་དཔེ་མཛོད་ཀྱི་ འཐུས་མིའི་གྲངས་སུ་འཛུལ་ཞུགས་འབད་ཆོགཔ་མ་ཚད་ འཛུལ་ཞུགས་ཀྱི་འཐུས། མི་ཁུངས་ངོ་སྤྲོད་ལག་ཁྱེར་གྱི་འདྲ་དཔར། མི་ཁུངས་ལག་དེབ་ཀྱི་པར་གཉིས། གཞུང་འབྲེལ་བདེན་ཁུངས་ཀྱི་ཁ་བྱང་དང་ སྡོད་གནས་ཀྱི་ཁ་བྱང་བཅས་མདོ་ཆེན་ལུ་ཕུལ་དགོ
- འབྲུག་རྒྱལ་ཡོངས་དཔེ་མཛོད་ཀྱི་འཐུས་མི་མེན་མི་ གཞན་ག་གིས་ཡང་དཔེ་དེབ་ཚུ་བརྙ་མི་ཆོག་ནི་དང་ འཁོར་སྤྱོད་འོས་པའི་དཔེ་དེབ་ཀྱི་རིགས་ཚུ་བརྙ་ནི་མ་གཏོགས་ མ་དཔེ་དཀོན་དྲག་ཅན་གྱི་ཕྱག་དཔེའི་རིགས་ཚུ་ དཔེ་མཛོད་ནང་ལས་ཕྱི་ཁར་འབག་མི་ཆོག
- འཐུས་མི་ཚུ་གིས་ དཔེ་དེབ་གཉིས་ དུས་ཡུན་བདུན་ཕྲག་གཉིས་ཀྱི་རིང་ལུ་འབག་ཆོག
- འཐུས་མིི་ཚུ་ལུ་ ལོ་ངོ་གཅིག་གི་འཐུས་འདི་ དངུལ་ཀྲམ་ ༡༠༠/= དང་ ལོ་ཕྱེད་ཀྱི་འཐུས་ དངུལ་ཀྲམ་ ༦༠/= རེ་སྤྲོད་དགོ དེ་ལས་ སློབ་གྲྭ་དང་གཙུག་སྡེ་ཚུ་ལུ་ ལོ་ངོ་གཅིག་གི་འཐུས་ དངུལ་ཀྲམ་ ༩༠/= རེ་ སྤྲོད་དགོཔ་ཨིན།
- དཔེ་དེབ་བརྙ་ནི་གི་དུས་ཚོད་ཡང་ དྲོ་པ་ཆུ་ཚོད་ ༡༠ ལས་ཉི་མ་ཆུ་ཚོད་ ཕྱེད་དང་ ༡ ཚུན་ཚོད་དང་ ཉི་མ་ཆུ་ཚོད་ ༡ ལས་ ཕྱི་རུ་ཆུ་ཚོད་ ཕྱེད་དང་ ༥ ཚུན་ཨིན། དཔེ་དེབ་བརྙ་མི་ མི་ངོམ་འདི་གིས་ རང་གི་ཤོག་བྱང་དང་སྦྲགས་ཏེ་ དཔེ་དེབ་རེ་རེ་བཞིན་དུ་ ཤོག་བྱང་སྤྲོད་ལེན་འབད་ས་ལུ་སྟོན་དགོ ཤོག་བྱང་སྤྲོད་ལེན་འབད་མི་ཞིབ་རོགས་འདི་གིས་ ནམ་ལོག་སྤྲོད་དགོ་པའི་ དབྱིན་ཚེས་ཀྱི་སྤྲོད་རྟགས་བསྐྱལཝ་ཨིན།
- བརྙ་ལེན་འབད་བའི་དཔེ་དེབ་འདི་གི་ཚེས་གྲངས་བསྐྱར་གསོ་འབད་དགོཔ་རེ་འཐོན་པ་ཅིན་ དཔེ་དེབ་འདི་དཔེ་མཛོད་ནང་འབག་འོང་དགོ གལ་སྲིད་དཔེ་དེབ་འདི་མི་གཞན་གིས་བརྙ་མི་འཐོན་པ་ཅིན་ དཔེ་དེབ་འདི་གི་ཚེས་གྲངས་ བསྐྱར་གསོ་འབད་མི་དགོཔ་མ་ཚད་ བརྙ་ལེན་འབད་བའི་དཔེ་དེབ་ག་ཅི་ར་འབད་རུང་ བསྐྱར་གསོའི་ཚེས་གྲངས་ མང་ཤོས་ཚར་གསུམ་ལས་བརྒལ་ཏེ་བརྐྱབ་མི་ཆོག
- གལ་སྲིད་བརྙ་ལེན་འབད་བའི་དཔེ་དེབ་འདི་ ཞག་དུས་བཞག་ཡོད་པའི་ཚེས་གྲངས་དེ་ཁར་ ལོག་རྩིས་མ་སྤྲོད་པ་ཅིན་ དཔེ་དེབ་བརྙ་ལེན་འབད་མི་འདི་གིས་ དམིགས་བསལ་གྱི་ཁུངས་དང་རྒྱུ་མཚན་བཀལ་ཐོག་ དཔེ་དེབ་ལོག་ལེན་ནི་ཨིན།
- བརྙ་ལེན་འབད་བའི་དཔེ་དེབ་འདི་ ལོག་སྤྲོད་ནི་གི་དུས་ཚོད་ཁ་ལུ་མ་སྤྲོད་ པར་ཕྱིས་སོང་པ་ཅིན་ བསྐྱར་བཟོའི་ཚེས་གྲངས་དང་འཁྲིལ་ཏེ་ ཉིན་རེ་གི་ཉེས་ཆད་ དངུལ་ཀྲམ་ ༡/= རེ་བཀལ་ནི་ཨིན།
- འཐུས་མིའི་ཤོག་བྱང་ཚུ་སོར་མ་བཏུབ་མ་ཚད་ གལ་སྲིད་ཤོག་བྱང་འདི་འབྱང་པ་ཅིན་ དེ་འཕྲལ་ལས་སྙན་ཞུ་དཔེ་མཛོད་ལུ་ཕུལ་དགོཔ་ཨིན།
- གལ་སྲིད་བརྙ་ལེན་འབད་བའི་དཔེ་དེབ་འདི་འབྱང་པ་ཅིན་ དེ་འཕྲལ་ལས་དབང་འཛིན་དཔེ་གཉེར་ལུ་སྙན་ཞུ་ཕུལ་དགོ
- འཐུས་མི་ག་རང་ཨིན་རུང་ སྡོད་གནས་ཀྱི་ཁ་བྱང་འགྱུར་བཅོས་རེ་འབད་དགོཔ་འཐོན་པ་ཅིན་ དཔེ་གཉེར་པ་ལུ་གནས་ཚུལ་བྱིན་དགོ
- འཐུས་མི་ཚུ་གིས་དཔེ་དེབ་བརྙ་ལེན་འབད་བའི་སྐབས་ གནོད་རྐྱེན་དང་འབྱང་ནིའི་ཉེན་ཁག་འབག་དགོཔ་མ་ཚད་ དཔེ་དེབ་ཚབ་མ་དང་ ཉམས་བཅོས་ཀྱི་རིན་ཡང་སྤྲོད་དགོ འཐུས་མི་ཚུ་གིས་ དཔེ་དེབ་ཐོབ་སྟེ་ ལོག་རྩིས་སྤྲོད་པའི་སྐབས་ བདག་སྐྱོང་ཁ་ཐུག་ལས་ཉེས་ཆད་ཀྱི་འཐུས་ དངུལ་ཀྲམ་ ༡༠/= རེ་བཀལ་ནི་ཨིན།
- གལ་སྲིད་འཐུས་མི་ཚུ་གིས་ དཔེ་མཛོད་ཀྱི་སྒྲིག་ཁྲིམས་ལུ་མ་གནས་པ་ཅིན་ ཆ་མེད་ཀྱི་གྱལ་ཁར་བཙུག་ནི།
- ལོ་ངོ་ ༡༦ ་མན་ཆད་དང མི་ཁུངས་ངོ་སྤྲོད་ལག་ཁྱེར་མེད་མི་ཚུ་གིས་ རང་གི་ཕམ་དང་སྤུན་ཆ་ཚུ་ལས་ དཔེ་མཛོད་འདི་ནང་གི་གནས་སྟངས་སམ་ ལམ་ལུགས་ཚུ་ངོས་ལེན་འབད་བའི་ ཁས་བླང་གི་ཡི་གུ་སྟོན་དགོཔ་ཨིན༎
སྒྲིགས་ཁྲིམས
- དཔེ་མཛོད་ཁང་ནང་ལུ་ ཉི་གདུགས་ ཕེད་ཅུང་ ཕྱི་གོས་དང་ཟ་འཐུང་གི་རིགས་ག་ནི་ཡང་འབག་མི་ཆོག
- དཔེ་གཉེར་ལས་གནང་བ་མ་ཞུས་པར་ པར་བཏབ་ནིའི་འཕྲུལ་ཆའི་རིགས་ དཔེ་མཛོད་ནང་བེད་སྤྱོད་གནང་མི་ཆོག
- དཔེ་མཛོད་ཀྱི་མཐའ་འཁོར་ལུ་ ཏམ་ཁུ་འཐུང་ནི་དང་ སྣང་མེད་ཀྱི་སྐད་བརྐྱབ་ནི་ཚུ་ཡང་ བཀག་ཆ་འབད་ཡོདཔ་ཨིན།
- དཔེ་དེབ་ལྷག་མི་ཚུ་ཡང་ དཔེ་མཛོད་ལས་བྱིན་མི་སྡོད་ས་འདི་ཁར་སྡོད་འདི་ ལྷག་ནི་མ་གཏོགས་ འབྲི་ཁྲི་དང་སྡོད་ཁྲི་ཚུ་ཕར་ཚུར་སྤོ་བཤུད་འབད་མི་ཆོག
- ལྷག་མི་དང་འཐུས་མི་ཚུ་གིས་ དཔེ་མཛོད་ནང་གི་ཅ་ཆས་དང་ དཔེ་དེབ་ཀྱི་རིགས་ཚུ་ལུ་རྟགས་བཀལ་ནི་དང་ མེདཔ་བཏང་ནི་ཚུ་འབད་མི་ཆོག
- དཔེ་མཛོད་ནང་གི་ སྡོད་ཁྲི་ཚུ་སྔོན་མ་ལས་བང་བཏབ་བཞག་མི་ཆོགཔ་མ་ཚད་ ཀི་དེབ་དང་རྩོམ་བྲིས་དུས་ཡུན་རིངམོ་འབད་ བྲི་ཁྲི་དང་སྡོད་ཁྲི་གུར་བཞག་པ་ཅིན་ དཔེ་མཛོད་ཀྱི་ལས་གཡོགཔ་ཚུ་གིས་བཀོག་གཏངམ་ཨིན།
- དཔེ་མཛོད་ནང་ ལུས་སོང་པའི་སྒེར་གྱི་ཅ་ཆས་ཚུ་གི་འགན་ཁག་ ངོས་ལེན་འབད་ནི་མེདཔ་ཨིན།
- དཔེ་མཛོད་འདི་ནང་ལས་ཕྱིར་བྱོན་མི་ག་ར་ཨིན་རུང་ དཔེ་གཉེར་ལས་གཡོགཔ་ཚུ་ལུ་ དཔེ་དེབ་དང་སྒེར་གི་ཅ་ཆས་ཚུ་ ཞིབ་དཔྱད་ཀྱི་དོན་ལུ་སྟོན་དགོ།
འདྲ་བཤུས་བརྐྱབ་ས
ད་ལྟོ་གནས་སྐབས་ཅིག་འདྲ་བཤུས་བརྐྱབ་ནིའི་ ཞབས་ཏོག་མེདཔ་ཨིན།


text:
ན་གཞོན་གཡོག་འཚོལ་བའི་བསྒང་ཡོད་མི་ཚུ་གི་དོན་ལུ་ སློབ་རིམ་ ༡༡-༡༢ པ་ལས་ མོ་ ༩ དང་ཕོ་ ༩། གཙུག་ལག་གཞི་རིམ་མཐར་འཁྱོལ་ཡོད་མི་ལས་ མོ་ ༩ དང་ཕོ་ ༨ བཅས་མི་གྲངས་ ༣༥ ལུ་བདུན་ཕྲག་ ༡ གི་རིང་ རྫོང་ཁའི་ལག་ལེན་སྦྱོང་བརྡར་ཅིག་ རིན་མེད་སྟོང་པ་སྦེ་བྱིན་དོ་ཡོདཔ་ལས་ བཅའ་མར་གཏོཊ་མི་ན་གཞོན་ཚུ་གིས་ ཐོ་བཀོད་གང་མགྱོཊ་འབད་ཡོད་མི་དང་འཁྲིལ་གདམ་འཐུ་འབད་ནི་ཨིན། དང་འདོད་ཡོད་མི་ཚུ་གིས་སྤྱི་ཚེས་ ༡༩/༡༠/༢༠༡༧ ལས་ ༢༥/༡༠/༢༠༡༧ ཚུན་གྱི་ནང་འཁོད་ལུ་ འགྲུལ་འཕྲིན་ཨང་ ༡༧༦༣༨༣༥༤ ཅན་མའི་ནང་ ཁྱོད་རའི་ (༡) མིང་ (༢) ཤེས་ཡོན། (༣) འགྲུལ་འཕྲིན་ཨང་ཚུ་བཀལ་དགོཔ་དང་ གཞན་ཡང་གནས་སྡུད་ཁ་གསལ་ཅིག་(CV) གློག་འཕྲིན་ཁ་བྱང་ schoden@dzongkha.gov.bt གི་ཐོག་ལུ་བཀལ་གནང་ཞུ།
ལས་རིམ་སྡེ་ཚན།


text:
སྡེ་ཚན་འདི་ ཧེ་མ་འབད་བ་ཅིན་ ཞིབ་འཚོལ་དང་དཔེ་མཛོད་སྡེ་ཚན་ཟེར་ཨིན་རུང་ དཔེ་མཛོད་འདི་ བརྡ་དོན་འཕྲུལ་རིག་གིས་ འགབ་ཚུགས་ནི་ཨིནམ་ལས་ ཞིབ་འཚོལ་དང་བརྡ་དོན་འཕྲུལ་རིག་སྡེ་ཚན་ལུ་ སྒྱུར་བཅོས་འབད་དེ་ཡོད། དེ་ཡང་ འཛམ་གླིང་ནང་ བརྡ་དོན་འཕྲུལ་རིག་འདི་ མེད་ཐབས་མེདཔ་ཅིག་ལུ་ འགྱུར་སོངཔ་ལས་ དཔེ་མཛོད་འདི་ ཁུངས་གཏུགས་དཔེ་དེབ་རིགས་ རྐྱངམ་ཅིག་བཞག་ནི་མེན་པར་ མ་འོངས་བུ་བརྒྱུད་ཀྱི་དོན་ལུ་ བྱུང་རབས་དང་ལྡན་པའི་ཤེས་ཡོན་ཅན་ཅིག་སྦེ་ གནས་ཐབས་ལུ་ཨིན། དེ་འབདཝ་ལས་ ཞིབ་འཚོལ་དང་བརྡ་དོན་འཕྲུལ་རིག་སྡེ་ཚན་འདི་ ཞིབ་འཚོལ་སྡེ་ཕྲན་ བརྡ་དོན་འཕྲུལ་རིག་སྡེ་ཕྲན་ དཔེ་མཛོད་དང་ཡིག་ཐོག་བཀོད་འཛིན་སྡེ་ཕྲན་བཅས་ སྡེ་ཕྲན་ཁག་གསུམ་ལུ་ དབྱེ་སྟེ་ཡོད། ཞིབ་འཚོལ་སྡེ་ཕྲན་གྱིས་ ཤེས་ཡོན་གསརཔ་ བསྡུ་ལེན་དང་ དེའི་ལག་ལེན་འཐབ་ནི་རྐྱངམ་ཅིག་མེན་པར་ […]
སྡེ་ཚན་འདི་ནང་ ཡིག་ཚང་གི་ལཱ་དང་འགན་ཁུར་ ལྕི་དྲགས་སྦེ་ཡོདཔ་ལས་ རྩོད་དཔོན་གྱི་ཁ་གྱངས་ཡང་ མང་སུ་སྦེ་ཡོདཔ་ཨིན། སྡེ་ཚན་འདི་ལུ་ ཁྲིམས་དོན་གྱི་ལཱ་འགན་མང་སུ་སྦེ་ འགན་བཅོལ་འབད་མི་དེ་ཡང་ གཙོ་བོ་ར་ རྩོད་གཞི་འདི་ནང་ གྲལ་གཏོགས་འབད་མི་ཚུ་ལུ་ བདེན་ཁུངས་མེད་པའི་ཐེ་གཏོགས་འབྱུང་མ་བཅུག་པར་ རང་དབང་བྱིན་ནིའི་དོན་ལུ་ཨིན། དེ་འབདཝ་ལས་ སྡེ་ཚན་འདི་ འབད་བརྩོན་གང་དྲག་གི་ཐོག་ལས་ གཙོ་རིམ་བཟུང་སྟེ་ ལཱ་འབད་མི་སྡེ་ཚན་ཅིག་ཨིན། དེ་དང་འཁྲིལ་ཏེ་ ཡིག་ཚང་གིས་ ར་ཁུངས་ཅན་གྱི་རྩོད་གཞི་ཅིག་ཐོབ་པའི་ཤུལ་ དེ་འཕྲོ་ལས་ སྒྲུབ་བྱེད་བརྟག་དཔྱད་དང་ མི་མང་ཁེ་ཕན་བརྟག་དཔྱད་ཚུ་འབདཝ་ཨིན། སྒྲུབ་བྱེད་བརྟག་དཔྱད་ཀྱི་སྐབས་ ཉེས་ལས་ཀྱི་སྒྲུབ་བྱེད་རྐྱངམ་ཅིག་གིས་ མ་ཚད་པར་ ཉེས་འཛུགས་ཅན་ལུ་ ཉེས་འཛུགས་བཀལ་ནིའི་དོན་ལུ་ ཁྲིམས་ཀྱི་རེ་སྐོང་ཡོངས་སུ་རྫོགས་པའི་སྒྲུབ་བྱེད་བཀོད་དགོ་ […]
སྡེ་ཚན་འདི་གི་འགན་ཁུར་ ངོ་མ་རང་ ཁྲིམས་དོན་ཞབས་ཏོག་བྱིན་ནི་དང་ འབྲུག་མངའ་བདག་རྒྱལཔོ་ ཡང་ཅིན་ གཞུང་གིས་ འགན་བཅོལ་འབད་བ་ ཡང་ན་ དྲི་གཏུགས་འབད་མི་ ཁྲིམས་ཀྱི་གནད་དོན་དང་ གཞན་ཡང་ དེ་དང་འབྲེལ་བའི་གནད་དོན་གྱི་རིགས་ཀྱི་ཐོག་ལུ་ ཁྲིམས་དོན་བསམ་འཆར་བྱིན་ནི་ཚུ་ཨིན། དེ་མ་ཚད་ འབྲུག་གི་ཁྲིམས་རྩོདཔ་ཚུ་ལུ་ ཁྲིམས་དོན་ཤེས་ཡོན་བྱིན་ནི་དང་ མི་མང་ཡོངས་ལུ་ ཁྲིམས་ཀྱི་སྐོར་ལས་ གོ་བརྡ་སྤེལ་དགོཔ་དེ་ཡང་ སྡེ་ཚན་འདི་གི་འགན་ཁུར་ཨིན། སྡེ་ཚན་འདི་ རྩོད་དཔོན་གཙོ་འཛིན་གྱིས་ འགོ་ཁྲིད་འབདཝ་ཨིན། སྡེ་ཚན་འདི་གིས་ འབྲུག་གཞུང་དང་ གཞུང་གི་ལས་སྡེ་ཁག་ཚུ་ལུ་ རྒྱལ་སྤྱི་དང་ནང་འཁོད་ཀྱི་ཁྲིམས་ཀྱི་གནད་དོན་ཐོག་ལུ་ ཁྲིམས་དོན་ཞབས་ཏོག་ཚུ་བྱིནམ་ཨིན་རུང་ མི་སེར་རེ་རེ་བཞིན་ལུ་ ཁྲིམས་མཐུན་བསླབ་བྱ་ཚུ་ […]


text:
Video Overview
Aum Chenzom from Tali village, Zhemgang Dzongkhag narrates the story of the girl and the ogress. Storytelling was very popular among all villagers as a form of entertainment in the past. In the evening after dinner, parents or elders narrate the story and children listen. This particular story reveals the theme of intelligence: the ogress tried to eat the girl, but due to her intelligence she managed to escape and saved her life.
གཞལམ་སྒང་རྫོང་ཁག་ རྟ་ལི་གཡུས་ཚན་ལས་ ཨམ་ཆོས་འཛོམས་ཀྱིས་སྲིནམོ་དང་ བུམོ་ཅིག་གི་སྐོར་ལས་ སྲུང་བཏངམ་ཨིནམ་ད་ ཏེ་དང་ཕུགས་ ད་རེས་ནངས་པ་བཟུམ་སྦེ་ སྤྲོ་སྟོན་གྱི་ལས་རིམ་ཚུ་ ག་ནི་ཡང་མེད་པའི་ནམ་དུས་ལུ་ སྲུང་བཏང་ནི་འདི་ སྤྲོ་སྟོན་གྱི་ལས་རིམ་ཅིག་ཨིན་པས། སྲུང་བཏང་ནི་འདི་ ངོ་མ་ར་ ཕྲྱི་རུའི་ལྟོ་བཟའ་ཞིནམ་ལས་ ཨ་པ་དང་ཨའི་ ཨང་རྒས་ཨང་རྒས་དང་ ཨ་ལུ་ཚུའི་བར་ན་ བཏང་དོ་ཡོདཔ་ད་ ཕམ་ཚུ་གིས་ སྲུང་བཏང་བའི་སྐབས་ ཨ་ལུ་ཚུ་གིས་ ཉན་དོ་ཡོདཔ་མས། སྤྱིར་བཏང་ད་ལྟོའི་སྲུང་འདི་གིས་ རིག་པ་རྩལ་ཡོད་པའི་སྐོར་ལས་ཨིནམ་ད་ འདི་ཡང་ སྲིནམོ་འདི་གིས་ བུམོ་འདི་བཟའ་ནི་འབདཝ་ད་ བུམོ་མོ་ར་རིག་པ་སྤྱང་དྲགས་ཡོདཔ་ལས་ སྲོག་དང་འབྲེལ་ནི་ལས་ སྲོག་སྐྱབས་འབད་ཚུགས་ཚུགསཔ་མས།
- ཆོས་འཛོམས་ Chozomདང་ཕུ་བུམོ་གཅིག་ དེ་སྦེ་སྡོད་སྡོདཔ་ཨིན་ལོ་ བུམོ་ཐོག་བསྲུང་པར་སོང་སྟེ་ ཨ་པ་གཅིག་ ཨ་མ་གཅིག་ བུམོ་གཅིག་སྡོད་སྡོདཔ་ཨིན་མས་ ཡོན་ཟེར་ དང་ཕུ་འོང་ལོ་མེན་ན་ རཱན་(foxtail millet) བཟུམ་སྦེ་ སྲུང་པར་འགྱོཝ་ད་ ཤཱ་་་་་ཏོང་ཏོང་ཏོང་་་་་་་་འབད་བར་འགྱོ།
- ཆོས་འཛོམས་ Chozomབུ་ཀུར་(ཐི་ལི་)རྒྱལམོ་ལྕོག་ཏོར་བཏང་ཆགས་ཅི་ལོ་ བུ་ཀུར་བུ་ཀུར་(ཁེངས་ཁའི་ནང་ཐི་ལི་རྒྱལམོ་) ཁྱོད་ཀྱི་ཨ་པ་དང་ ཁྱོད་ཀྱི་ཨ་མ་དང་ གནམ་ལ་འཕུར་ཤོག་བུ་ཀུར་བུ་ཀུར་ཟེར་སྡོད་དེ་ བུ་ཀུར་གྱིས་ཉིན་ལྟར་བཞིན་དུ་རང་ དེ་སྦེ་སྡོད་དེ་ ཨའེ་ངེའི་ཨ་པ་དང་ཨའི་འགྱོ་རང་མི་འགྱོ་ ཁྱོད་ཀྱིས་ཤོབ་སླབ་དེས་ཟེར་སླབ་ད་ དེ་ལས།
- ཆོས་འཛོམས་ Chozomད་རུང་སླབ་དེས་ལོ་ འགྱོ་ཤིག་ཁྱོད་ར་ཁྱིམ་ནང་བལྟ་བར་ཟེར་ འགྱོ་དོ་མས་ལོ་བུམོ་འདི་ ཡ་ག་ཏེ་འོང་ཡི་ཁྱོད་ཟེར་ སླབ་དོ་མས་ལོ་ ཁྱོད་གཉིས་ག་ཅི་འབདཝ་མས་ འགྱོ་ནི་སྦེ་ ཅ་ལ་སྒྲིག་དེས་མེན་ན་ཏེ་ཟེར་སླབ་ད་ དེ་འབདཝ་ད་ བུ་ཀུར་གྱིས་སླབ་དེས་ཟེར་ མ་སླབ་པས་མོ་གིས།
- ཆོས་འཛོམས་ Chozomཁྱོད་གཉིས་འགྱོ་ནི་འདྲས་ཟེར་ འོང་འོངམ་ཨིན་ཟེར་སླབ་ནུག ག་ཏེ་འགྱོ་ནི་ང་བཅས་གཉིས་ འགྱོ་རང་མི་འགྱོ་ཟེར་ ཨ་པ་དང་ཨའི་གིས་ ཡར་རླུང་ཐོག་ལས་སྦེ་ ཁྱིམ་འཕྱགཔ་མས་ཟེརཝ་མས་ལོ་ དེ་ལས་ འགྱོ་འགྱོ་ད་རུང་ཟེར་ ད་རུང་ལྟོ་ ཨ་ནཱི་ཀེབ་ཏང་བྱིན་སྦེ་བཏངམ་མས་ལོ་ ད་རུང་འགྱོ་དོ་མས་ལོ་མོ།
- ཆོས་འཛོམས་ Chozomཕར་ལྷོདཔ་ཅིག་རང་ ད་རུང་ལྕོག་ཏོར་བཏང་ཆགས་པར་འོང་སྦེ་ ད་རུང་བུ་ཀུར་བུ་ཀུར་ཁྱོད་ཀྱི་ཨ་པ་དང་ ཁྱོད་ཀྱི་ཨ་མ་དང་ གནམ་ལ་འཕུར་ཤིག་བུ་ཀུར་བུ་ཀུར་ཟེར་ དེ་སྦེ་རང་འབད་དེ་སྡོདཔ་མས་ལོ་བྱ་གིས་ དེ་ལས་ ག་དེ་སྦེ་ཨིན་ན་ད་ཟེར་ ད་རུང་འགྱོ་དོ་མས་ཏེ་ འགྱོ་རང་འགྱོཝ་མས་ཟེར་སླབ་དེས་ཟེར།
- ཆོས་འཛོམས་ Chozomདེ་བསྒང་ཁྱིམ་གྱི་ནང་འཕྱག་མས་ཟེར་ཨིན་པས་ཨ་དང་ཨའི་ ཁྱིམ་གྱི་ནང་འཕྱག་སྦེ་འདུག་ཟེར་ཨིན་པས་ལོ་ དེ་ལས་ ད་རུང་ལོག་འགྱོ་དོ་མས་ཏེ་ འགྱོ་འགྱོ་ཤིག་ཟེར་སླབ་སྟེ་ ཨ་པ་དང་ཨའི་གིས་ ཐོག་ཟ་ཚར་འོང་སྨ་རེད་ ག་ཏེ་འགྱོ་ནི་ང་བཅས་གཉིས་འགྱོ་རང་མི་འགྱོ་ཟེར་སླབ་སྦེ།
- ཆོས་འཛོམས་ Chozomད་རུང་འགྱོ་དོ་མས་ཏེ་ ད་རུང་ཕར་ལྷོད་དེ་ ཤཱ་་་་་འབདཝ་ཅིག་ ད་རུང་བྱ་ལྕོག་ཏོར་བཏང་ཆགས་པར་འོང་སྟེ་ བུ་ཀུར་འདི་ ད་རུང་བུ་ཀུར་བུ་ཀུར་ཟེར་ སླབ་མས་ཟེརཝ་མས་ལོ་ད་རུང་ ཁྱོད་ཀྱི་ཨ་པ་དང་ ཁྱོད་ཀྱི་ཨ་མ་དང་ གནམ་ལ་འཕུར་ཤིག་བུ་ཀུར་བུ་ཀུར་ཟེར་ ད་ག་དེ་སྦེ་ཨིན་ན་སྨོ་ཟེར་ ད་རུང་བལྟ་བར་འགྱོ་བའི་སྐབས་ ཨ་པ་དང་ཨའི་ཤག་སྐོར་འཕྱག་པར་ལྷོད་ནུག་ཟེརཝ་མས་ལོ།
- ཆོས་འཛོམས་ Chozomདེ་ལས་ད་རུང་ལོག་འགྱོ་ ཨ་པ་དང་ཨའི་གིས་ ལོག་སྟེ་འགྱོ་ཤིག་འགྱོ་ཤིག་ཐོག་ཟ་ཚར་འོང་སྨ་རེད་ ང་བཅས་ག་ཅི་ཟ་ནི་ཟེར་ སེམས་ཅན་གྱི་བྱ་གིས་ཟ་ཚརཝ་ད་ ང་བཅས་ར་ག་ཅི་ཟ་ནི་ཟེར་སླབ་ཏེ་ ལེགས་ཤོམ་སྦེ་ ལྷུ་སྟེ་བཏང་དོ་མས་ད་རུང་ ད་རུང་འགྱོ་འགྱོཝ་མས་ཏེ་ འགྱོ་སྟེ་ཕར་ལྷོདཔ་ད་ལུནི་ སླབ་མས་ཟེརཝ་མས་ལོ།
- ཆོས་འཛོམས་ Chozomད་ཁྱོད་ཀྱི་ཨ་པ་དང་ཨའི་ཐད་རི་བ་རི་ ངེའི་ཨ་པ་དང་ཨའི་འགྱོ་རང་མ་འགྱོ་ ཤོབ་སླབ་མས་ཁྱོད་ཀྱིས་ཟེར་ སླབ་སླབ་མས། འགྱོ་མ་བཏུབ་དོ་མས་མོ་གིས་ ཨཱ་་་འགྱོ་རང་འགྱོ་དེས་ཟེར་སླབ་དོ་མས་ མ་ཉན་དོ་མས་ཏེ་ ཁྱོད་ཀྱིས་ཤོབ་སླབ་མས་ ང་ཚར་གཉིས་ཡང་བལྟ་བར་ཐོན་སོང་ཡི་ མ་འགྱོ་བས་ཟེར་སླབ་སླབ་མས།
- ཆོས་འཛོམས་ Chozomམ་འགྱོ་བར་སྡོད་ནུག་མེན་ན་ཏེ་མོ་གིས་ དེ་འབདཝ་ད་ བུ་ཀུར་གྱིས་ཤུགས་འབད་རང་སླབ་དོ་མས་ཏེ་ ལོག་ཅི་ལོག་ཅི་རང་སླབ་དོ་མས། དེ་འབདཝ་ད་ བལྟ་བར་འགྱོཝ་ད་ལུནི་ཏེ་ འགྱོ་ནུག་ཟེར་ཨིན་པས་ལོ་ཏེ་ ཨ་པ་དང་ཨའི་འདིནི་ སྲིན་པོའི་གླིང་ལུ་ཨིན་པས་ཏེ་ཁོང་ དྲེགས་རང་མ་ཚུགས་པར་འགྱོ་དོ་མས་ལོ་ཏེ།
- ཆོས་འཛོམས་ Chozomསྲིན་པོའི་གཡུས་ཁ་ལས་ དེ་འབདཝ་ད་ བུམོ་འདི་བཀོ་བཞག་དོ་མས་ཏེ་ དེ་ལས་ ཨ་པ་དང་ཨའི་འདིནི་མིན་འདུག་ཟེརཝ་མས་ལོ་མོ་འདི་ ཡར་བལྟ་བ་ཅིན་ཀེབ་ཏ་ཕུད་རྡོག་གཅིག་འདུག་ལོ་ དེ་ལས་ ཐབ་རྡོ་གསུམ་རེ་རེའི་གུ་ལུ་ ཀེབ་ཏ་རེ་རེ་བཞག་ནུག་ཟེརཝ་མས་ལོ་ ཨེ་ཁུག་གུ་ལུ་ཡང་ ཀེབ་ཏ་རེ་རེ་བཞག་ནུག་ཟེརཝ་མས་ལོ་ དེ་ལས་ ཁྱིམ་གྱི་ནང་ན་ལུ་ཡང་ ཀེབ་ཏ་རེ་རེ་བཞག་ནུག་ཟེརཝ་མས་ལོ་ཨ་པ་དང་ཨའི་གིས།
- ཆོས་འཛོམས་ Chozomདེ་ལས་ ཀེབ་ཏ་འཐུ་ཡི་འཐུ་ཡི་འབག་སྦེ་ དེ་ལས་ སྔུ་སྡོད་དོ་མས་ཏེ་མོ་ དེ་ཅིག་གི་བར་ན་ལུ་ སྲིནམོ་ཨམ་ལྷོད་ཅི་ཟེརཝ་མས་ལོ་ ཨ་ནཱི་ཙེའུ་སྦོམ་གཅིག་འབག་སྟེ་མོ་ལེན་པར་ དེ་ལས་ ཏེ་འབག་ནི་སྦེ་ ཙེའུ་ནང་ལུ་འཛུལ་ཤིག་ཟེར་སླབ་དོ་མས་ཏེ་ དེ་ལས་འཛུལ་དོ་མས་ཏེ་མོ་ འབག་འགྱོ་དོ་མས་ཏེ་དེ་ལས།
- ཆོས་འཛོམས་ Chozomའབག་སྟེ་ལམ་ཁར་ལྷོདཔ་ད་བསྒུག་དོ་མས་ཏེ་ ང་མགུ་ཏོ་གཡའ་ཡི་ ངེའི་མགུ་ཏོ་གུ་ཤིག་བལྟ་ཤིག་ཟེར་སླབ་སླབ་མས་ལོ་ སྲིནམོ་ཨམ་དེ་གིས་ དེ་མོ་ཙེའུ་ནང་ལས་བཏོན་སྦེ་ མགུ་ཏོ་ཁ་གི་ཤིག་བལྟ་བཅུག་དོ་མས་ཏེ་ ཤིག་བལྟ་དོ་བཟུམ་ མ་བལྟ་དོ་བཟུམ་སྦེ་ ལགཔ་གཅིག་གིས་ ཤིག་བལྟ་རྫུ་འབད་ ལགཔ་གཅིག་གིས་ རྡོ་འཐུ་ཡི་འཐུ་ཡི་ མར་ལུ་བཙུགས་ཡི་བདའ་དོ་མས་མོ་གིས།
- ཆོས་འཛོམས་ Chozomཨ་ནཱི་ཙེའུ་གི་ནང་ལུ་ དེ་ལས་ ཨ་ནཱི་ཙེའུ་ནང་ལུ་རྡོ་བཙུགས་སྦེ་ མོ་གི་ལྗིད་དང་འདྲན་འདྲ་བཙུགས་བཞག་དོ་མས་ཏེ་ དེ་ལས་མོ་འགྱོ་དོ་མས་ཏེ་ ཨིབ་སྟེ་སྡོད་དོ་མས་ ཤིང་གུ་འཛེགས་སྦེ་ ཨིབ་སྟེ་སྡོདཔ་ད་ལུ་ ཨ་ནཱི་སྲིནམོ་ཨམ་འདི་ གཉིད་ཚོར་སྦེ་ མོ་ནང་ན་རང་འདུག་ཟེར་མནོ་སྟེ་ བལྟ་རང་མ་བལྟ་བར་འབག་འགྱོ་དོ་མས་ཏེ།
- ཆོས་འཛོམས་ Chozomའགྱོ་འགྱོཝ་མས་ཏེ་ འགྱོ་སྦེ་ དེ་ལས་ ཤ་འབག་དོ་སྨ་རེད་ ཆུ་ཚན་བསྐོལ་ཤིག་ཟེར་ སླབ་སླབ་མས་ཏེ་ སྲིནམོ་ཨམ་གིས་ དེ་འབདཝ་ད་ ཁྱིམ་ནང་མི་ཚུ་གིས་ ཆུ་ཚན་ཏག་ཏག་བསྐོལ་བཞག་དོ་མས་ཏེ་ ད་ཤ་འབག་རང་འབག་དོ་མས་ཟེར།
- ཆོས་འཛོམས་ Chozomལྟ་མ་འབདཝ་ད་ ཕྲང་ཕྲང་མིག་ཏོ་མ་བལྟ་བར་ ཆུ་ཚན་འཁོལ་འཁོལ་བའི་ཀ་ལ་ནང་ལུ་ བླུགས་དོ་མས་ཏེ་ དེ་འབདཝ་ད་ [རྡོ་ཀྲཱུ?]་་་་་བཏང་བླུགས་དོ་མས་ཏེ་ སྲིནམོ་ཨམ་གིས་ དེ་ལས་ཏེ་ ཀ་ལ་མེདཔ་བཏང་མས་ཟེར་ གནམ་མེད་ས་མེད་ ཚོགས་བརྡ་བཏང་དོ་མས་ཏེ་ ཨ་པ་དང་ཨ་ལོ་འདི་ཚུ་གིས།
- ཆོས་འཛོམས་ Chozomདེ་ལས་ཚོགས་བརྡ་བཏངམ་ད་རང་ དེ་ལས་ཙིགཔ་ཟ་ཟཝ་མས་ཏེ་མོ་ ཙིགཔ་ཟ་སྟེ་ད་རུང་ ཨ་ནཱི་ག་ཏེ་ལུས་སོང་ཡི་འདི་ རོ་རྒསཔ་ཟེར་ ལོག་སྟེ་ ལེན་པར་འགྱོ་དོ་མས་ཏེ་ དེ་ལས་ག་ཏེ་ཡང་འགྱོ་མ་ཤེས་པར་ ཤིང་གུ་འཛེགས་སྡོད་སྡོདཔ་མས་ཏེ་བུམོ་འདི་ དེ་ལས་ ཤིང་གུ་འཛེགས་སྡོདཔ་ད་ལུ་ འཕྱད་འཕྱདཔ་མས་ཏེ་ད་རུང་ འཕྱད་དེ་ཤིང་བཏོག་ད་ག? ཟེར་སླབ་སླབ་མས་ མར་འབབ་ཤིག་ཟེརཝ་ད་ འབབ་མ་བཏུབ་དོ་མས།
- ཆོས་འཛོམས་ Chozomཤིང་བཏོག་ག? ཟེར་སླབ་སླབ་མས་ དེ་ལས་ཁྱད་མེད་ཁྱད་མེད་ང་མར་འབབ་འོང་གེ་ ཟེར་འབབ་སྟེ་ དེ་ལས་ ཙེའུ་ནང་བཙུགས་སྦེ་ འབག་ནུག་ཏེ་ད་རུང་ འབག་སྦེ་ མར་ཏེ་ཆུ་ཚན་བསྐོལ་ཤིག་ ཟེར་སླབ་དོ་མས་ད་རུང་ དེ་ལས་ ཁོང་གིས་ཆུ་ཚན་བསྐོལ་མ་བཏུབ་མས་ཏེ་ ཤོབ་རྐྱབ་མས་ཟེར་ དེ་འབདཝ་ད་ ཆུ་ཚན་བསྐོལ་མ་བཏུབ་པར་ དེ་ལས་ནངས་པར་བཟུམ་ཅིག་ མོ་ཟ་ནི་ཟེར་ཨིན་པས་ཏེ་ མར་ཆུ་ཚན་བསྐོལ་བཞག་ དེ་ལས་ཐོག་ཁར་མོ་དཔྱངས་བཞག་སྟེ་ ཨ་ནཱི་ཅུའི་ཅུའི་བཏང་དཔྱང་བཞག་དོ་མས་ཏེ་མོ།
- ཆོས་འཛོམས་ Chozomཤི་མ་བཅུག་པར་དེ་སྦེ་ མར་འོག་ལུ་ཆུ་ཚན་བསྐོལ་སྦེ་ དེ་ལས་ ཁོང་ར་ལཱ་སར་འགྱོ་འགྱོཝ་མས་ཏེ་ འགྱོ་སྦེ་ བུམོ་འདི་ ཕྱི་རུ་ཁམས་ལུ་ཐགཔ་བཏོག་ཞིན་ན་བཙོ་ནི་མས་ཏེ་ ཨ་ནཱི་ཁོང་རའི་བུམོ་ལུ་ སླབ་བཞག་བཞག་མས་ཏེ་ སྲིན་མོའི་བུམོ་ མོ་དང་འདྲན་འདྲ་འབད་མི་ཅིག་ཡོད་དོ་མས་གཅིག
- ཆོས་འཛོམས་ Chozomཕྱི་རུ་ཧ་ལམ་ཅིག་ཁར་ ཁྱོད་ཀྱིས་ཨ་ནཱི་ཐགཔ་བཏོག་སྦེ་ བཙོ་སྨ་རེད་ཟེར་ བཞག་བཞག་མས་ལོ་ དེ་ལས་ ཐགཔ་བཏོག་སྦེ་ བཙོ་སྨ་རེད་ཟེར་སླབ་བཞག་སྦེ་ ཁོང་ར་འགྱོ་ དེ་བསྒང་མོ་གིས་སླབ་སླབ་མས་ ཅུའི་ཅུའི་ཟེར་སླབ་སླབ་མས་ ནཱ་ལས་ཕར་བལྟ་ད་ལུ་ ང་རའི་ཨ་པ་དང་ཨ་མ་ཡང་མིག་གིས་མཐོང་མས་ཅུའི་ཅུའི་ཟེར་འཐེན་ནུག
- ཆོས་འཛོམས་ Chozomཤོབ་འོང་མིག་གིས་ཡང་མི་མཐོང་འོང་ཟེར་ སླབ་སླབ་མས་སྲིན་མོའི་བུམོ་གིས་ མཐོང་མས་ཟེར་ ད་རུང་ཅུའི་ཅུའི་ཟེར་སླབ་ནུག ནཱ་ལས་ཕར་བལྟཝ་ད་ལུ་ ང་རའི་ཨ་ཞང་ཉེ་ཉེ་ཡང་མིག་གིས་མཐོང་མས་ཅུའི་ཅུའི་ ཟེར་སླབ་སླབ་མས།
- ཆོས་འཛོམས་ Chozomཤོབ་འོང་ས་ཁྱོད་ཀྱིས་ ཟེར་སླབ་སླབ་མས་ མཐོང་མས་ཟེར་ སླབ་སླབ་མས་མོ་གིས་ ད་རུང་ང་རའི་ཨ་ཁུ་ཨམ་ཅུངམོ་ཡང་མིག་གིས་མཐོང་མས་ ག་ཡང་སྤུན་ཆ་ག་ཡང་མིག་གིས་མཐོང་མས་ཟེར་ སླབ་སླབ་མས་ལོ་མོ་གིས་ ཤོབ་སླབ་དོ་མས་ དེ་འབདཝ་ད།
- ཆོས་འཛོམས་ Chozomང་དཔྱང་ན་ཏེ་ཟེར་ སླབ་མས་ལོ་སྲིན་མོའི་བུམོ་འདི་གིས་ བཏུབ་ཏེ་ཟེར་སླབ་སླབ་མས་ དེ་ལས་ དཔྱང་ཡི་ལོ་མོ་གིས་ཚར་གཅིག་ དཔྱངས་ཞིན་ན་ ག་ཏེ་སྨོ་ང་གིས་འདིནི་ག་ནི་ཡང་མིག་གིས་མི་མཐོང་པས་ཏེ་ ཟེར་སླབ་སླབ་མས་ མི་མཐོང་ཁྱོད་ཀྱིས་ གོ་ལ་ཡང་ག་ར་ངེའི་གོ་ལ་གྱོན་དགོ་ ཟེར་སླབ་སླབ་མས་ གོ་ལ་ཡང་ ངེའི་གོ་ལ་གྱོན་ དེ་ལས་ སྐེད་རགས་ཡང་ ངེའི་སྐེད་རགས་ སྟོད་གོ་ཚུ་ཡང་ག་ར་ངེ་གི་གྱོན་པ་ཅིན་རྐྱངམ་ཅིག་ མིག་གིས་མཐོང་འོང་ ཟེར་སླབ་སླབ་མས།
- ཆོས་འཛོམས་ Chozomདེ་ལས་ སོར་སོཝ་མས་ཏེ་ ཁོང་གཉིས་ གོ་ལ་ཡང་སོར་ག་ར་སོར་སྦེ་ ཕར་ཚུར་སོར་སྦེ་ དེ་ལས་མོ་དཔྱངས་དཔྱངསམ་མས་ཏེ་གཅིག་ སྲིན་མོའི་བུམོ་འདི་ དཔྱང་སྦེ་ དེ་ལས་ ཅུའི་ཅུའི་ཟེར་འབད་འབདཝ་མས་ མོ་གིས་ ག་ཏེ་ག་ནི་མི་མཐོང་པས་ ཟེར་སླབ་སླབ་མས་ དེ་ལས་ མར་ཆུ་ཚན་ཏག་ཏག་འཁོལ་བཅུག་སྦེ་ མོ་གིས་ཐགཔ་བཏོག་བཏང་བཏང་མས་ཏེ་ ཨ་ནཱི་བུམོ་འདི་གིས།
- ཆོས་འཛོམས་ Chozomཐགཔ་བཏོག་བཏང་སྦེ་ སྲིནམོ་མོ་རའི་ཤ་བཙོ་སྦེ་བཞག་བཞག་མས་ཏེ་ བུམོ་གི་ཤ་བཙོ་སྦེ་ ཕྱི་རུ་ལྷོད་དོ་མས་ཏེ་ཁོང་ད་ ལྷོད་ཞིནམ་ལས་ ནངས་པར་དྲོ་པ་ ད་རུང་ཨ་ཞང་འདི་ཚུ་ཡོད་དོ་མས་ཏེ་ ནངས་པ་དྲོ་པ་ཟ་ནི་ཨིན་མས་ཏེ་ ཕྱི་རུ་བཙོ་བཞག་དོ་མས་ཏེ་ ཨ་ཞང་འདི་ཚུ་ ཨ་ཞང་དོང་དོང་ལ་ལོ་ ཆེམ་ཆེམ་ལ་ལོ་ ཨ་ཞང་པོ་ཏོང་བ་ལོ་ ཨ་ཞང་ཏི་ལིང་པ་ལོ་ཟེར་ ཡོད་དོ་མས་ལོ།
- ཆོས་འཛོམས་ Chozomཨ་ཞང་གི་མིང་འདི་ཚུ་ དེ་ལས་ བུམོ་ལུ་སླབ་དོ་མས་ཏེ་ དབའི་ཁྱོད་ཨ་ཞང་འདི་ཚུ་འབོ་བར་སོང་ད་ ཤ་ཟ་བར་ཤོག་ཟེར་འབོ་ད་ ཟེར་སླབ་སླབ་མས་ཏེ་ ཨ་ཞང་ཆེམ་ཆེམ་ལ་འབོ་བར་འགྱོ་ཤིག་ཧེ་མ་རང་ ཟེར་སླབ་སླབ་མས་ཏེ་ དེ་འབདཝ་ད་ ཨ་ཞང་ཆེམ་ཆེམ་ལ་འབོ་བར་འགྱོ་ནིའི་ལམ་ག་ཏེ་ལས་སྨོ་ ཟེར་སླབ་སླབ་མས་མོ་གིས།
- ཆོས་འཛོམས་ Chozomཡ་་་་ ག་ཅི་ཨ་རྟག་འགྱོ་བའི་ལམ་ག་དེ་སྦེ་མ་ཤེསཔ་སྨོ་ ཟེར་སླབ་སླབ་མས། ནཱ་ལས་ཕར་ཏེ་ ཟེར་སླབ་སྟེ་བཏང་བཏངམ་མས་ འགྱོ་འགྱོཝ་མས་ ཨ་ཞང་ཆེམ་ཆེམ་ལ་ ཤ་ཟ་བར་ཤོག་ལོ་ ཟེར་སླབ་སླབ་མས་མོ་གིས་ དེ་འབདཝ་ད་ ག་ཅི་ངེའི་ཚམོ་ཡང་མེནམ་བཟུམ་སྦེ་ མར་ལས་སྐད་རྐྱབ་སྡོདཔ་ཨིན་ན་ ཡར་མི་འོང་ག་ ཟེར་སླབ་སླབ་མས།
- ཆོས་འཛོམས་ Chozomཡར་འགྱོ་སྦེ་ ཤ་ཟ་བར་ཤོག་ལོ་ ཟེར་སླབ་སླབ་མས་མོ་གིས་ དེ་ལས་ འོང་འོངམ་མས་ཏེ་ ཨ་ཞང་གཅིག་ལྷོད་ ད་རུང་ཨ་ཞང་དོང་དོང་ལ་འབོ་བར་འགྱོ་ཤིག་ ཟེར་སླབ་སླབ་མས་ འ་ནཱི་ཡང་ལམ་ག་ཏེ་ལས་སྨོ་ ཟེར་དྲི་དྲིཝ་མས་མོ་གིས།
- ཆོས་འཛོམས་ Chozomད་རུང་སླབ་དོ་མས་ཏེ་ ཨ་ནཱི་ཨ་མ་གིས་ ད་རུང་ལྷོད་ལྷོདཔ་མས་ དེ་ལས་ ཨ་ཞང་པོ་ཏོང་པ་འབོ་བར་འགྱོ་ཤིག་ ཟེར་སླབ་སླབ་མས་ ཨ་ཞང་པོ་ཏོང་པ་འབོ་བར་སོང་སོངམ་མས་མོ་ ཨ་ཞང་པོ་ཏོང་པ་ཡང་ལྷོད་སྦེ་ དེ་ལས་ ཨ་ཞང་ཏི་ལིང་པ་འབོ་བར་འགྱོ་ཤིག་ ཟེར་སླབ་སླབ་མས།
- ཆོས་འཛོམས་ Chozomཨ་ཞང་ཏི་ལིང་པ་ཡང་ལྷོད་ལྷོདཔ་མས་ དེ་ལས་ཤ་ཟ་དོ་མས་ཏེ་ མོ་ལུ་སླབ་དོ་མས་ཏེ་ ཤོག་ཤིག་ཤ་ཟ་བར་ ཟེར་སླབ་སླབ་མས་ ང་ཤ་ཟ་དགོ་མ་མནོ་ཨ་མ་ ང་རེད་བྲེ་གང་དེ་ཅིག་གནང་ ང་ལྟོ་བཟོ་སྟེ་ཟ་དགོ་མནོ་ཡི་ ཟེར་སླབ་སླབ་མས་མོ་གིས།
- ཆོས་འཛོམས་ Chozomརེད་འབག་ཤོག་ ཟེར་སླབ་སླབ་མས་ རེད་བྱིན་བྱིནམ་མས་ཏེ་ བྲེ་གང་དབོག་སྦེ་ དེ་ལས་ འགྱོ་འགྱོཝ་མས་མོ་ ལྷིའུ་གི་རྩ་བར་འགྱོ་སྦེ་ ལྷིའུ་ཡོད་སར་འགྱོ་སྦེ་ རེད་ལྷིའུ་ནང་བླུགས་ཏེ་ ལྷིའུ་གི་མཐའམ་བདའ་ ཨ་ནཱི་ལྒང་ཕུ་འ་ནཱི་སྦེ་བཟོ་འོང་མེན་ན་ང་ཅས་ཀྱིས་ འ་ནཱི་སྦེ་ཚིལ་མ་གི་ལྒང་ཕུ་ པོག་པོག་བཏང་གས་མི་ འ་ནཱི་ལྷིའུ་བསྐོར་ཏེ་ བཟོ་སྡོད་སྡོདཔ་ཨིན་ལོ་མོ་ བཟོ་སྦེ།
- ཆོས་འཛོམས་ Chozomདེ་སྦེ་བཟོ་སྡོད་སྦེ་ སྡོད་ནུག་ཏེ་མོ་ དེ་ལས་ དེ་སྦེ་བཟོ་སྡོད་སྦེ་ ལྟ་མ་འབདཝ་ད་ལུནི་ ཤ་ཟ་ཡི་ཟ་ཡི་འབགཔ་ད་ ལྟ་མ་སེན་མོ་ལུ་ལྷོདཔ་ད་ ཁོང་རའི་སེན་མོ་ངོ་ཤེས་ཤེསཔ་ཨིན་ལོ་མས་ འདི་ཚུ་གིས་ ཡ་བླ་མ་་་་ ང་བཅས་རའི་བུམོ་གི་ ཧེ་མ་རང་ཨ་ནཱི་ཨ་པ་གིས་ སླབ་སླབ་མས་ལོ་ དབའེ་ངེའི་བུམོ་གི་སེནམོ་བཟུམ་སྦེ་འདུག་ས་འདི་ ཟེར་སླབ་སླབ་མས་ལོ།
- ཆོས་འཛོམས་ Chozomཨཱ་་་འོང་རང་མི་འོང་ཟེརཝ་ད་ ཨ་མ་གིས་འཕྱོག་ཟ་ཟཝ་མས་ལོ་ ད་རུང་ཨ་མ་གིས་ཟ་སྦེ་ ད་རུང་ཨ་མ་གིས་བལྟ་བལྟཝ་མས་ལོ་ ཡ་ཨིན་པས་ས་ ངེའི་བུམོ་གི་སེན་མོ་རང་ ཆིད་འོང་རང་མི་འོང་ཟེར་ ཨ་ཞང་ཆེམ་ཆེམ་ལ་གིས་ཟ་ཟཝ་མས་ལོ་ དེ་ལས་ ཨ་ཞང་ཆེམ་ཆེམ་ལ་གིས་ ཨིན་པས་ཟེར་ ངེའི་ཚམོ་གི་སེན་མོ་རང་ དེ་ལས་ག་ཅི་འོང་རང་མི་འོང་ཟེར་ ཨ་ནཱི་གིས་འཕྱོག་འབག་འགྱོ་དོ་མས་ལོ་ ཨ་ཞང་དོང་དོང་ལ་གིས།
- ཆོས་འཛོམས་ Chozomད་དོང་དོང་ལ་གིས་ཁམས་ཏོ་གཅིག་ཟ་སྦེ་ ད་རུང་བལྟཝ་ད་ ད་རུང་ཨིན་པས་ ཟེར་སླབ་སླབ་མས་ལོ་ དེ་ལས་ ཨ་ཞང་པོ་ཏོང་པ་གིས་ འོང་རང་མི་འོང་ཟེར་ ཁོ་གིས་འཕྱོག་འབག་སྟེ་ ད་རུང་ཁམ་ཏོ་གཅིག་ཟ་ཟཝ་ཨིན་ལོ་ དེ་ལས་ ད་རུང་ཨིན་པས་ ཟེར་སླབ་སླབ་མས་ལོ་ འདི་གིས་ ལྟ་མ་ཨ་ཞང་ཏི་ལིང་པ་འབད་སར་ལྷོདཔ་ད་ལུནི་ ཨིན་པས་སྨ་རེད་ཨིན་པས་ ང་བཅས་རའི་འདི་རང་ཨིན་པས་སྨ་རེད་ཟེར།
- ཆོས་འཛོམས་ Chozomདེ་ལས་ མར་གྱི་བུམོ་འདི་ གསད་རང་གསད་ནི་ཟེར་ འགྱོ་འགྱོཝ་མས་ཏེ་ དཔའ་རྟགས་འབག་སྟེ་ ཨ་ཞང་ཆེམ་ཆེམ་ལ་ དཔའ་རྟགས་ལགཔ་ཁར་འབལ་སྦེ་འགྱོ་འགྱོཝ་མས་ལོ་ཏེ་མར་ དེ་འབདཝ་ད་བུམོ་གནམ་ཁར་ ཐལ་དོ་མས་ཏེ་ མོ་འཕུར་ཏེ་ སྐར་མ་སྨིན་དྲུག་ཡོད་སར་ དེ་འབདཝ་ད་བུམོ་ཡར་་་་ལྷོད་ལྷོདཔ་ཨིན་མས་ལོ་ ཨ་ནཱི་མོ་ར་ལུ་ བུ་ཀུར་བུ་ཀུར་འབད་མི་གིས།
- ཆོས་འཛོམས་ Chozomབུ་ཀུར་གྱིས་ འཕུར་ཏེ་འབག་འབགཔ་ཨིན་ལོ་མོ་ཡར་ལུ་ བུ་ཀུར་གྱིས་ ནཱ་མོ་གི་སྦོ་ལོགས་ཁར་འོང་སྦེ་ བུ་ཀུར་གྱི་ཤོག་སྒྲོ་གུ་འབད་འཕུར་ཏེ་སྐྱེལ་སྐྱེལཝ་ཨིན་ལོ་ཡར་ལུ་ བུ་ཀུར་བུ་ཀུར་འབད་མི་འདི་གིས་ དེ་ལས་ ཡར་སྐྱེལཝ་ད་ལུ་ ཏེ་ཨ་པ་དང་ཨའི་ཡང་དེ་སྦེ་འགྱོ་འགྱོཝ་མས་ཏེ།
- ཆོས་འཛོམས་ Chozomདེ་ལས་ དེ་སྦེ་འགྱོཝ་ད་ལུ་ བུམོ་ཨ་ཙི་ཅིག་ རྐངམ་གི་གཤམ་ཨ་ཙི་ཅིག་བདའ་ཟུན་ཟུནམ་ཨིན་ལོ་མས་ཁོ་གིས་ དཔའ་རྟགས་གཡུག་བཀོཝ་ད་ལུ་ རྐངམ་ལེབ་གཤམ་ལས་ སིབ་བཏང་གཞོག་བཏང་ནི་གི་བདའ་ཟུན་ཏེ་ དཔའ་རྟགས་ཀྱིས་ དེ་ལས་ དེ་སྦེ་གཞོག་བཏང་སྟེ་ ད་ལྟོ་སྐར་མ་སྨིན་དྲུག་ང་བཅས་རའི་གནམ་མཁའ་ལུ་བལྟ་མས།
- ཆོས་འཛོམས་ Chozomསྐར་མ་སྨིན་དྲུག་ དྲུག་འབདཝ་ད་ གཅིག་ག་དེ་སྦེ་འབད་རུང་རྒྱབ་ཁར་ལུས་ཏེ་འོང་སྦ་ འ་ནཱི་འདི་ ཨ་ནཱི་བུམོ་ཨིན་ལོ་ཏེ་ སྐར་མ་སྨིན་དྲུག་ དེ་ལས་མོ་ཟ་ནི་མ་ཐོབ་པར་ལུས་ནུག་ཏེ་ དེ་ལས་ འ་ནེམ་ཅིག་ དང་ཕུ་འབད་བ་ཅིན་གཏམ་ ད་ལྟོ་སྲུང་། དང་ཕུ་འབད་བ་ཅིན་ གཏམ་བཟུམ་ཅིག་སྡོད་སྡོདཔ་མས་ཏེ་ མོ་རྐངམ་ཞརཝ་འགྱོ་འགྱོཝ་ཟེར་ མོ་རྐངམ་མེད་མི་ཟེར་ རྒྱབ་ཁར་ལུས་ལུསཔ་ཨིན་ལོ་མོ་ འ་ནཱི་ སྐརམ་སྨིན་དྲུག་ དྲུག་འབདཝ་ད་ ན་ར་ར་བཏང་འབདཝ་ད་ གཅིག་རྒྱབ་ཁར་འོང་བ་ ག་དེ་སྦེ་འབད་རུང་ མཇུག་ལུ་ འ་ནཱི་བུམོ་ཨིན་དེ་འབདཝ་ད།། །།


text:
No. of pages: 53
Publication date: 2016
Author: UNFPA
གྱི་ལས་རིམ་ འགོ་འདྲེན་འཐབ་དགོཔ་ ངེས་པར་དུ་ཡོདཔ་སྦེ་ ཤེས་རྟོགས་འབྱུང་ཡི། རྒྱུ་མཚན་དེ་ལས་བརྟེན་ཏི་ སྤྱི་ལོ་༢༠༡༡ ལས་ འཛམ་གླིང་སྤྱི་ཚོགས་མི་རློབ་མ་ དངུལ་ཡིག་ཚང་གིས་ མ་དངུལ་རྒྱབ་སྐྱོར་ཐོག་ འབྲུག་ཨ་ཎ�་གཞི་ཚོགས་ཀྱིས་ རྒྱལ་ ཁབ་ནང་འཁོད་ཀྱི་ཨ་ཎ�ེམོ་ཚུ་ལུ་ མི་ཚེའི་རིག་རྩལ་ཐོག་སྐྱེ་རྒྱུན་འཕྲོད་བསྟེན་ཤེས་ ཡོན་དང་ ཐོབ་དབང་གི་གནད་དོན་གྱི་སྐོར་ལས་ གོ་བ་བརྡ་སྤྲོད་ཀྱི་ཤེས་ཡོན་ཁག་མ་ འདྲཝ་འབྱིན་ཡོདཔ་མ་ཚད་ ལྷག་པར་དུ་ འོས་འབབ་ཡོད་པའི་ཨ་ཎ�མོ་ཚུ་ལུ་ ཨ་ཎ�་ སྦྱོང་དཔོན་གྱི་ སྦྱོང་བརྡར་ལས་རིམ་ཡང་འགོ་འདྲེན་འཐབ་ཅི།


text:
སྤྱིར་བཏང་འབྲུག་མི་དང་ ལྷག་པར་དུ་ ན་གཞོན་ཚུ་གིས་ རྫོང་ཁ་སླབ་ཐངས་དཔྱེ་བལྟ་ས་ཅིག་ རྒྱང་མཐོང་ནང་ལས་རིམ་འགོ་འདྲེན་འཐབ་པའི་སྐབས་ དྲི་བ་བཀོད་ཐངས་དང་ལན་འཇལ་ཐངས་ གནས་ཚུལ་ལྷག་ཐངས་ལུ་གཞི་བཞག་དོ་ཡོདཔ་ལས་ ལས་རིམ་འགོ་འདྲེན་འཐབ་མི་ཚུ་གིས་ ཞེ་ས་དང་ཕལ་སྐད། ཚིག་གི་གོང་འོག་དང་ མིང་ཚིག་ཕོག་ལམ་དང་འཁྲིལ་ཏེ་ དབྱེ་བ་དཔྱད་དེ་སྒྲ་དག་གསལ་གསུམ་སྦེ་མ་སླབ་པ་ཅིན་ ག་མེན་གུ་མེན་གྱི་མིང་ཚིག་ཚུ་ དར་ཁྱབ་འགྱོ་ནིའི་ཉེན་ཁ་སྦོམ་འདུག།
- ལས་རིམ་འགོ་འདྲེན་འཐབ་པའི་སྐབས་ ལེགས་བཅོས་འབད་དགོཔ་ལེ་ཤ་ཅིག་ར་འདུག ཨིན་རུང་འདི་ཚུ་རེ་རེ་བཞིན་དུ་ཞུ་བའི་འོས་འབབ་མེདཔ་ལས་ དཔྱེ་ཅིག་བཀོད་པ་ཅིན་
- ཐུགས་འོ་བརྒྱལ་བར་མ་གཟིགས་པར་ཟེར་མི་འདི་ སྐུ་འོ་བརྒྱལ་བ་དང་ཐུགས་འཚེར་བར་མ་གཟིགས་པ་ཟེར་སླབ་པ་ཅིན་དྲག་ནི་ཨིན་པས།
- བྱོན་གནང་མི་ལུ་བཀའ་དྲིན་ཆེ་ཟེར་བའི་སྐབས་ལུ་ བྱོན་ཟེར་མི་འདི་ར་ཞེ་ས་ཨིནམ་ལས་ ལོགས་སུ་ཞེ་ས་ཉིས་སྦྲེལ་བཙུག་དགོཔ་ཅིག་མ་མཐོངམ་མ་ཚད་ ངག་གཤིས་དང་བསྟུནམ་ད་ དུམ་གྲ་ཅིག་ཧན་ཏོང་ཏོ་མེདཔ་ལས་ བྱོན་མི་ལུ་ཟེར་སླབ་རུང་འཐུས་པས་ཟེར་མནོཝ་མས།
- དེ་ལས་ལས་རིམ་འགོ་བཙུགས་པའི་བསྒང་ལས་མཇུག་བསྡུ་དཔ་བཟུམ་སྦེ་ ཕྲང་ཕྲ་ར་ བཀའ་དྲིན་ཆེ་ཟེར་ཞུ་ནི་མི་དེ་འོས་འབབ་ཅིག་མ་མཐོང་། ད་རིས་ནཱ་བྱོན་མི་ལུ་དགའ་ཚོར་ཡོད་ཟེར་བསུ་བ་འབད་བའི་བརྡ་སྟོན་པ་ཅིན་དྲག་ནི་ཨིན་པས། ག་ནེ་བ་ཁག་ཆེཝ་སྦེ་ གནད་དོན་ངོ་མ་གུ་གྲོས་བསྡུར་མཐིལ་ཕྱིན་སྦེ་འབད་ཚུགས་ནིའི་དོན་ལུ་ ངོ་སྤྲོད་དང་བཀའ་དྲིན་དགའ་ཚོར་མང་མ་པར་ དུས་ཚོད་བར་སྟོང་མ་གཏངམ་དྲག་ནི་མས།
- གནས་ཚུལ་ལྷག་པའི་སྐབས་ གཟིགས་གནང་མི་ཚུ་ལུ་སྐུ་གཟུགས་བཟང་པོ་ཟེར་ཞུ་སྲོལ་ཡོད་མི་དེ་བ་འདི་ གཟིགས་ཟེར་མི་འདི་ར་ཞེ་ས་ཨིནམ་ལས་ གནང་མི་ཟེར་བའི་ཚིག་འདི་མ་བཙུག་རུང་བཏུབ་ནི་ཨིན་པས།
- དགེ་འདུན་དམངས་ གསོལ་ཐབ་བྱོན་གནང་པའི་བསྒང་ཡོདཔ་ཨིན་པས་ཟེར་མི་དེ་ གསོལ་ཐབ་བྱོན་པའི་བསྒང་ཟེར་རུང་འཐུས་པས།
- ལས་རིམ་གཟིགས་མི་ཚུ་ཐུགས་མི་བསུན་ནི་དང་ གོ་བརྡ་ཧིང་སངས་ས་སྦེ་སྤྲོད་ཚུགས་ནིའི་དོན་ལུ་ ཚིག་ལོག་ཅི་ར་སླབ་ནི་ལང་ཤོར་ཚུད་མི་དེ་བ་འདི་ མིང་ཚིག་གོ་བ་བདེ་ཏོག་ཏོ་ཚུ་སེམས་ཁར་བཀལ། རིགཔ་སྒྲིམ་སྟེ་སླབ་པ་ཅིན་དྲག་ནི་ཨིན་པས་ཟེར་ཞུ་ནི་ཨིན། འདི་ནང་བཀོད་མི་འདི་ ང་རའི་བསམ་འཆར་ཨིནམ་ལས་ འཛོལ་བ་འབྱུང་པ་ཅིན་དགོངསམ་མ་ཁྲེལ་ཟེར་བཟོད་གསོལ་ཞུ་ནི་ཨིན།།


text:
སྤྱི་ལོ་༢༠༠༣ ལུ་ སྒེར་སྡེ་ཚུ་ནང་ ལཱ་གཡོག་གི་གོ་སྐབས་༩༦ བྱིན་ཡོདཔ་ཨིན་རུང་ སྤྱི་ལོ་༢༠༡༡ ལུ་༤,༠༠༠ ལུ་ ཡར་སེང་སོང་ཡོདཔ་ད་ སྤྱི་ལོ་༢༠༡༠ ལུ་ སྒེར་སྡེ་ཚུ་ནང་ གཡོག་གི་གོ་སྐབས་༡,༩༠༠ བྱིན་ཡོདཔ་ཨིན་པས།
སྤྱི་ལོ་༢༠༡༡ ལུ་ གཞུང་གིས་ ལཱ་གཡོག་གི་གོ་སྐབས་༢,༣༩༧ བྱིན་ཡོདཔ་ད་ ལས་འཛིན་ཚུ་ནང་༡,༣༤༩ དེ་ལས་ གཞུང་མིན་ལས་སྡེ་ཚུ་ནང་ གོ་སྐབས་༧༡ བྱིན་ཡོདཔ་ད་ སྤྱི་ལོ་༢༠༡༠ ལུ་ གཞུང་དང་ ལས་འཛིན་ དེ་ལས་ གཞུང་མིན་ལས་སྡེ་༣ ནང་ ལཱ་གཡོག་གི་གོ་སྐབས་༤,༠༠༠ དེ་ཅིག་ བྱིན་ཡོདཔ་ཨིན་པས།
རྒྱལ་ཡོངས་མི་སྟོབས་གོང་འཕེལ་གྲོས་སྟོན་གྱི་ ལས་རིམ་དང་འཁྲིལཝ་ད་ ལཱ་གཡོག་གི་གོ་སྐབས་ཚུ་ གཙུག་ལག་གཞི་རིམ་གྱི་ ཤེས་ཚད་དང་ འཕྲུལ་རིག་གི་སློབ་ཕྲུག་ དེ་ལས་ སློབ་རིམ་༡༢ པ་དང་༡༠ པ་ མཐར་འཁྱོལ་མི་ཚུ་གི་དོན་ལུ་ཨིན་པས།
ལས་གཡོག་ལྷན་ཁག་གི་ མི་སྟོབས་གོང་འཕེལ་སྡེ་ཚན་གྱི་ འགོ་དཔོན་ཚུ་གིས་ བཤད་མིའི་དང་འཁྲིལཝ་ད་ གཞུང་གཡོག་ནང་ ལཱ་འཐོབ་ནི་དེ་ ལཱ་ཁག་ཅན་ཅིག་ལུ་གྱུར་ཏེ་ ཡོད་ཟེར་ཨིནམ་ད་ གཞུང་གི་གཡོག་ཚུ་ མང་ཤོས་ར་ ཧེ་མ་ལས་ཡོད་མི་ ལས་བྱེདཔ་དགོངས་ཞུ་འབད་མི་ཚུ་གི་ ས་སྟོང་བསུབ་ནིའི་དོན་ལུ་ ཨིན་མས་ཟེར་ཨིན་པས།
དེ་བཟུམ་སྦེ་ ལས་འཛིན་ཚུ་ནང་ཡང་ དེ་བཟུམ་སྦེ་ར་ འགྱོཝ་མས་ཟེར་ཨིན་པས།
འགོ་དཔོན་ཚུ་གིས་འབད་བ་ཅིན་ མ་གཞི་ སྒེར་སྡེ་ཚུ་ནང་ གཡོག་གི་གོ་སྐབས་ཚུ་ ཡར་སེང་འགྱོ་དོ་ཡོདཔ་ཨིན་རུང་ ལས་སྡེ་ཚུ་གིས་ མང་ཤོས་ར་ རིག་རྩལ་ཅན་གྱི་ ལས་བྱེདཔ་ཚུ་ འཚོལཝ་མས་ཟེར་ཨིན་པས།
སྒེར་སྡེའི་ འགོ་དཔོན་ཅིག་གིས་ སླབ་དོ་བཟུམ་འབད་བ་ཅིན་ ཁོང་ལུ་དགོཔ་དེ་ རིག་རྩལ་ཅན་གྱི་ ལས་བྱེདཔ་དེ་ ཨིན་ཟེར་ཨིན་པས།
དེ་འབདཝ་ད་ རིག་རྩལ་ཅན་གྱི་ ལས་བྱེདཔ་འཐོབ་ནི་ལུ་ཡང་ ལཱ་ཁག་འདུག་ཟེར་ཨིན་པས།
རྒྱལ་ཡོངས་མི་སྟོབས་གོང་འཕེལ་གྲོས་སྟོན་གྱི་ ལས་རིམ་དང་འཁྲིལཝ་ད་ ལོ་༥ འི་འཆར་གཞི་༡༡ པ་ མཇུག་བསྡུ་བའི་བསྒང་ལས་ ཁྲོམ་ཁར་ གཡོག་འཚོལ་མི་༢༢,༠༠༠ དེ་ཅིག་གི་དོན་ལུ་ གཡོག་གི་གོ་སྐབས་༡,༢༢,༠༠༠ དེ་ཅིག་ སྤྲོད་དགོ་ནི་མས་ཟེར་ཨིན་པས།
མི་སྟོབས་གོང་འཕེལ་སྡེ་ཚན་གྱི་ འགོ་དཔོན་ཚུ་གིས་འབད་བ་ཅིན་ ད་ལྟོ་ བརྡ་དོན་དང་འཕྲུལ་རིག་ནང་ གཙུག་ལག་གཞི་རིམ་ལྷབ་མི་ཚུ་ དགོས་མཁོ་ཉུང་ནི་དེ་གིས་ ཁོང་གི་དོན་ལུ་ གཡོག་གི་གོ་སྐབས་ ཉུང་མས་ཟེར་ཨིན་པས།
ཨིན་རུང་ ད་ལྟོ་ཚུན་ཚོད་ཀྱི་བར་ན་ བརྡ་དོན་དང་འཕྲུལ་རིག་ལྷབ་མི་སློབ་ཕྲུག་ ག་དེམ་ཅིག་ ལཱ་གཡོག་མ་ཐོབ་པར་ལུས་ཡོདཔ་ཨིན་ནའི་སྐོར་ལས་ ཁ་གསལ་བཀོད་དེ་མེད་རུང་ མི་སྟོབས་གོང་འཕེལ་སྡེ་ཚན་གྱི་ འགོ་དཔོན་ཚུ་གིས་ སླབ་མིའི་ནང་ བརྡ་དོན་འཕྲུལ་རིག་གི་ སློབ་ཕྲུག་ ལོ་༢ དང་༣ དེ་ཅིག་ ལཱ་གཡོག་མ་ཐོབ་པར་ ལུས་མི་ཚུ་ ཡོད་ཟེར་ཨིན་པས།
དེ་འབདཝ་ལས་ ན་གཞོན་གཡོག་མ་ཐོབ་པར་ ལུས་མི་ཚུ་ཡང་ ཁོང་རང་དགོ་མི་ ལཱ་གཡོག་མ་ཐོབ་པའི་ཁར་ ལས་སྡེ་དང་ ལས་འཛིན་ཚུ་གིས་ ལཱ་གཡོག་གི་ ཉམས་མྱོང་མེད་མི་ལུ་བརྟེན་ཏེ་ཨིན་མས་ཟེར་ མི་སྟོབས་གོང་འཕེལ་སྡེ་ཚན་གྱི་ འགོ་དཔོན་ཚུ་གིས་ བཤདཔ་ཨིན་པའི་གནས་ཚུལ།


text:
རྒུད་འཐུས་དངུལ་ཀྲམ་ས་ཡ་༦༢ ཐོབ་བརྗོད་བཀོད་མི་དེ་ སྤྲོད་ཐབས་མེདཔ།
༉ ཁ་ཙ་ མངོན་མཐོ་ཁྲིམས་འདུན་གྱིས་ སྤྱི་ལོ་༢༠༠༧ ལུ་ མངོན་མཐོ་ཁྲིམས་འདུན་བཟོ་སྐྲུན་གྱི་ རིན་བསྡུར་ཚོགས་ཆུང་ནང་ འབྲེལ་གཏོགས་ཡོད་མི་ འགོ་དཔོན་ཚུ་ལུ་ ངན་ལྷད་བཀག་སྡོམ་ལྷན་ཚོགས་ཀྱི་ ཞིབ་དཔྱད་སྙན་ཞུ་དང་འཁྲིལ་ བདག་སྐྱོང་དང་འབྲེལ་བའི་ དང་ལེན་འབད་དགོ་པའི་ ཁྲིམས་ཀྱི་བཀའ་རྒྱ་གནང་ཡི།
དེ་ཡང་ ཞབས་ཏོག་ལྷན་ཁག་གི་ རིན་བསྡུར་ཚོགས་ཆུང་གིས་ མངོན་མཐོ་ཁྲིམས་འདུན་བཟོ་སྐྲུན་གྱི་ ཁག་འབག་ལཱ་དེ་ མཁོ་སྒྲུབ་བཅའ་ཡིག་དང་ རིན་བསྡུར་གན་ཡིག་ཚུ་ རྫུས་བཟོ་ཐོག་ ཉི་མ་བཟོ་སྐྲུན་ལས་སྡེ་ལུ་ སྤྲོད་ནི་གི་ ཐབས་ཤེས་བཏོན་མི་ལུ་བརྟེན ཨིན་པས།
མངོན་མཐོ་ཁྲིམས་འདུན་གྱི་ འཁྲུན་ཆོད་ནང་ བཀོད་པའི་ནང་གསལ་ མ་གཞི་ མངོན་མཐོ་ཁྲིམས་འདུན་བཟོ་སྐྲུན་གྱི་ ཁག་འབག་ལཱ་དེ་ ཉི་མ་བཟོ་སྐྲུན་ལས་སྡེ་གིས་ ཐོབ་ཐོབ་མེད་རུང་ རིན་བསྡུར་ཚོགས་ཆུང་གི་ འགོ་དཔོན་ཚུ་གིས་ ཁྲིམས་མཐུན་མེད་པའི་ ཡིག་ཆ་རྫུས་བཟོ་ཡོད་པའི་ སྒྲུབ་བྱེད་ཡོད་མི་ལུ་བརྟེན་ ངན་ལྷད་དང་འབྲེལ་བའི་ ཐབས་ལམ་བཏོན་མི་དེ་ ཁྲིམས་འགལ་གྲངས་སུ་ཚུདཔ་ལས་ ངན་ལྷད་བཀག་སྡོམ་ལྷན་ཚོགས་ཀྱིས་ འཁྲི་འགན་དང་བསྟུན་པའི་ ཞིབ་དཔྱད་སྙན་ཞུ་ནང་ བདག་སྐྱོང་དང་འབྲེལ་བའི་ དང་ལེན་འཐབ་དགོཔ་སྦེ་ བཀོད་མི་དེ་ ཁྲིམས་འདུན་ལས་ ངོས་ལེན་གྲུབ་ཅི་ཟེར་བཀོད་ནུག།
ཁ་ཙ་ མངོན་མཐོ་ཁྲིམས་འདུན་གྱིས་ འཁྲུན་ཆོད་གནངམ་དང་འབྲེལ་ ཆེ་མཐོ་ཁྲིམས་འདུན་ལུ་ བཀའ་ཤོག་གནང་མིའི་ནང་ ངན་ལྷད་བཀག་སྡོམ་ལྷན་ཚོགས་ཀྱི་ བཀོད་བྱ་ལྟར་ འབྲེལ་ཡོད་ལྷན་ཁག་གི་ འགན་འཁྲི་དང་བསྟུན་ ཟླ་ངོ་༣ གྱི་ནང་འཁོད་ བདག་སྐྱོང་དང་འབྲེལ་བའི་ དང་ལེན་ཚུལ་མཐུན་འཐབ་ཞིནམ་ལས་ ངན་ལྷད་བཀག་སྡོམ་ལྷན་ཚོགས་དང་ མངོན་མཐོ་ཁྲིམས་འདུན་ལུ་ སྙན་ཞུ་ཕུལ་དགོ་པའི་ བཀའ་རྒྱ་གནང་ནུག།
སྤྱི་ལོ་༢༠༠༧ ཟླཝ་༡༠ པའི་ཚེས་༡༦ ལུ་ ལྷན་ཁག་གནས་རིམ་གྱི་ རིན་བསྡུར་ཚོགས་ཆུང་གི་ ཞལ་འཛོམས་ནང་ གསུང་གྲོས་ཀྱི་ བཅུད་དོན་ལུ་ མིང་རྟགས་བཀོད་མི་ཚུ་གི་ ཐོ་དང་འཁྲིལ་བ་ཅིན་ རིན་བསྡུར་ཚོགས་ཆུང་གི་ ཁྲི་འཛིན་དེ་ ཞབས་ཏོག་བློན་པོ་བགྲེསཔ་ ཀུན་བཟང་རྡོ་རྗེ་ཨིནམ་ད་ འཐུས་མི་ཚུ་ཡང་ མངོན་མཐོ་ཁྲིམས་འདུན་བཟོ་སྐྲུན་ལས་འགུལ་གྱི་མདོ་ཆེན་ ཆེ་མཐོ་ཁྲིམས་འདུན་གྱི་ དྲང་དཔོན་བགྲེསཔ་ འཇིགས་མེད་བཟང་པོ་དང་ ཞབས་ཏོག་ལྷན་ཁག་ ཁྲོམ་སྡེ་གོང་འཕེལ་ལས་ཁུངས་ཀྱི་མདོ་ཆེན་ རིན་ཆེན་རྡོ་རྗེ་ གནས་ཚད་དང་ རྒྱུ་སྤུས་དམ་འཛིན་དབང་འཛིན་གྱི་མདོ་ཆེན་ རིག་འཛིན་རྣམ་རྒྱལ་ བཟོ་སྐྲུན་གོང་འཕེལ་བཀོད་ཚོགས་ཀྱི་ བཀོད་ཁྱབ་མདོ་ཆེན་ དབང་འདུས་རྒྱལ་མཚན་ བདག་སྐྱོང་དང་ དངུལ་རྩིས་སྡེ་ཚན་གྱི་ དངུལ་རྩིས་གཙོ་འཛོན་འགོ་དཔོན་འོག་མའི་ངོ་ཚབ་ བདེ་སྐྱིད་ཆོས་སྒྲོན་ ཁྲོམ་སྡེ་གོང་འཕེལ་ལས་ཁུངས་ཀྱི་ བཟོ་རིག་གཙོ་འཛིན་ ཨྱོན་ཚེ་དབང་ ལས་འགུལ་མདོ་ཆེན་ ཕུན་ཚོགས་རྒྱལ་མཚན་ དེ་ལས་ ཁྲོམ་སྡེ་ལས་ཁུངས་ཀྱི་ ལས་འགུལ་བཟོ་རིག་འགོ་དཔོན་དེ་ཨིནམ་ད་ ཚོགས་ཆུང་དེ་ནང་ ཞབས་ཏོག་ལྷན་ཁག་ལས་མིན་པའི་ ལྷན་ཁག་གཞན་གྱི་ངོ་ཚབ་འཐུས་མི་ དངུལ་རྩིས་ལྷན་ཁག་གི་ ཡོངས་ཁྱབ་མདོ་ཆེན་ བླམ་རྡོ་རྗེ་དང་ སོ་ནམ་ལྷན་ཁག་གི་ བདག་སྐྱོང་གཙོ་འཛིན་འགོ་དཔོན་ བསོད་ནམས་དབང་འདུས་འབདཝ་ད་ རིན་བསྡུར་ཚོགས་ཆུང་ནང་ འཐུས་མི་༡༠ ཡོདཔ་ཨིན་པས།
དེ་འབདཝ་ད་ ཡར་སྐྱེད་བཟོ་སྐྲུན་ལས་སྡེའི་ཇོ་བདག་ ཕུརཔ་བཟངམོ་གིས་ རིན་བསྡུར་ནང་ གོང་ཚད་དམའ་ཤོས་བཀོད་ཡོད་རུང་རིན་བསྡུར་ཚོགས་ཆུང་གི་ འགོ་དཔོན་ཚུ་གིས་ ཚུལ་མིན་ལག་ལེན་འཐབ་སྟེ་ ཉི་མ་བཟོ་སྐྲུན་ལུ་ ཁག་འབག་གི་ ལཱ་སྤྲོད་ནི་གི་ ཐབས་ཤེས་བསྒྲིགས་མི་ལུ་བརྟེན་ གྱོང་རྒུད་ཕོག་པའི་ རྒུད་འཐུས་ཐོབ་བརྗོད་བཀོད་མི་དེ་ མངོན་མཐོ་ཁྲིམས་འདུན་གྱིས་ ཕྱིར་འབུད་ཐོག་ ཆེ་མཐོ་ཁྲིམས་འདུན་གྱི་ གྲོས་ཆོད་ལུ་ ངོས་ལེན་མཛད་ནུག།
ཁྲིམས་ཀྱི་བཀའ་རྒྱ་དང་འཁྲིལ་བ་ཅིན་ མངོན་མཐོ་ཁྲིམས་འདུན་བཟོ་སྐྲུན་གྱི་དོན་ལུ་ རིན་བསྡུར་འབདཝ་ད་ ཡར་སྐྱེད་བཟོ་སྐྲུན་ལས་སྡེ་ལུ་ བློན་པོ་ཚུ་གི་ བཞུགས་གནས་བཟོ་སྐྲུན་གྱི་ལཱ་དེ་ རྣམ་གྲངས་གཅིག་མེན་པར་༤ འི་གྲངས་སུ་ ཚུད་མི་ལུ་བརྟེན་ མཐོ་གཏུགས་པའི་ ཐོབ་བརྗོད་བཀོད་མིའི་ གྱོང་འཐུས་ཐོབ་ལམ་མིན་འདུག་ཟེར་ཨིན་པས།
རྩོད་རྙོགས་དེ་ཡང་ སྤྱི་ལོ་༢༠༠༧ ཟླཝ་༡༠ པའི་ནང་ ཞབས་ཏོག་ལྷན་ཁག་གིས་ ཡར་སྐྱེད་ལུ་ ལཱ་ཁག་༥ འབད་བཞིན་དུ་ཡོད་མི་དེ་ ཆོག་ཚད་ལས་ མཐོ་ཤོས་ཨིན་མས་ཟེར་ མངོན་མཐོ་ཁྲིམས་འདུན་བཟོ་སྐྲུན་གྱི་ རིན་བསྡུར་ནང་ བཅའ་མར་གཏོགས་མི་ལས་ ཆ་མེད་བཏང་པའི་ཤུལ་ལུ་ བྱུང་ཡོདཔ་ཨིན་པས།
ཡར་སྐྱེད་ཀྱིས་ ཁྲིམས་འདུན་ལུ་ ཞུ་མིའི་ནང་ མངོན་མཐོ་ཁྲིམས་འདུན་རྐྱབ་ནིའི་དོན་ལུ་ གོང་ཚད་དངུལ་ཀྲམ་ས་ཡ་༥༨༠ བཀོད་མི་དེ་ ཉི་མ་བཟོ་སྐྲུན་གྱིས་ དངུལ་ཀྲམ་ས་ཡ་༦༤༠ བཀོད་མི་དང་ཕྱདཔ་ད་ དངུལ་ཀྲམ་ས་ཡ་༦༠ དེ་ཅིག་གིས་ དམའཝ་ཨིན་རུང་ རིན་བསྡུར་ཡིག་ཆ་བསྐྱར་ཞིབ་འབདཝ་ད་ ཉི་མ་བཟོ་སྐྲུན་དེ་ གོང་ཚད་དམའ་ཤོས་དང་ ཡར་སྐྱེད་དེ་ དམའ་ཤོས་བཀོད་མི་༢ པ་སྦེ་ བཟོ་ཡི་ཟེར་ཨིན་པས།
ཡར་སྐྱེད་ཀྱིས་ རིན་བསྡུར་ཡིག་ཆ་ཚུ་ནང་ ཚུལ་མིན་ལག་ལེན་འཐབ་པའི་ ཉོགས་བཤད་བཀོད་པའི་ཤུལ་ལུ་རྐྱངམ་གཅིག་ ཞབས་ཏོག་ལྷན་ཁག་གིས་ རིན་བསྡུར་བསྐྱར་འཛུགས་ཀྱི་ གསལ་བསྒྲགས་འབད་ཡོདཔ་ད་ ང་བཅས་ཀྱིས་ ཉོགས་བཤད་མ་བཀོད་པ་ཅིན་ བཟོ་སྐྲུན་གྱི་ ཁག་འབག་ལཱ་དེ་ ཉི་མ་ལུ་ སྤྲོད་སྤྲོདཔ་འོང་ཟེར་ ཕུརཔ་བཟངམོ་གིས་ སླབ་ཨིན་པས།
ཞབས་ཏོག་ལྷན་ཁག་གིས་ དེ་བཟུམ་མའི་ ཚུལ་མིན་ལག་ལེན་ལུ་བརྟེན་ ལས་སྡེ་ལུ་ དངུལ་ཀྲམ་ས་ཡ་༦༢ གྱོང་རྒུད་ཕོག་མི་དེ་ གཞུང་ལས་ རྒུད་འཐུས་ཐོབ་བརྗོད་བཀོད་ཡོདཔ་ཨིན་པས།
ན་ཧིང་ སྤྱི་ཟླ་༡༢ པའི་ནང་ མངོན་མཐོ་ཁྲིམས་འདུན་གྱིས་ རྩོད་དོན་ནང་ ངན་ལྷད་དང་འབྲེལ་ཡོདཔ་ལས་ ངན་ལྷད་བཀག་སྡོམ་ལྷན་ཚོགས་ཀྱིས་ ཞིབ་དཔྱད་རྐྱབ་ཐོག་ལས་ སྙན་ཞུ་ལྷོད་པ་ཅིན་རྐྱངམ་གཅིག་ རྩོད་བཤེར་འབད་ནི་ཟེར་ བཀའ་རྒྱ་གནང་ཐོག་ལས་ ཕར་འགྱངས་སྦེ་ བཞག་ཡོད་པའི་གནས་ཚུལ།


text:
སྲིད་དོན་ཚོགས་པ་ཚུ་གིས་ བཙག་འཐུ་ལྷན་ཚོགས་ལུ་ དོ་འགྲན་ཁས་ལེན་ཡི་གུ་བཙུགས་ནི་གི་ ཚེས་གྲངས་མཇུག་དེ་ སྤྱི་ཟླ་༥ པའི་ཚེས་༥ ལུ་ཨིནམ་བཞིན་དུ་ དོ་འགྲན་ཁས་ལེན་ཡི་གུའི་ནང་ སྲིད་ཚོགས་ག་ར་གིས་ འདེམས་ཁོངས་༤༧ གྱི་ འདེམས་ངོ་ཚུ་ཚངམ་སྦེ་ བཙུགས་དགོཔ་ད་ འབྲུག་སྤྱིར་དབང་ཚོགས་པ་གིས་ ད་ཚུན་གྱི་བར་ན་ འདེམས་ངོ་༤༠ གཏན་འཁེལ་སོང་ཡོདཔ་ལས་ ད་རུང་ འདེམས་ངོ་༧ ངོ་སྤྲོད་འབད་དགོཔ་ཡོདཔ་ཨིན་པས།
པདྨ་དབང་ཕྱུག། ན་ནོང་-ཤུ་མར་འདེམས་ཁོངས།
སྐྱེས་ལོ་༣༣ ལང་མི་ པདྨ་དབང་ཕྱུག་གིས་ ཚོགས་པའི་འདེམས་ངོ་སྦེ་ པདྨ་དགའ་ཚལ་ན་ནོང་-ཤུ་མར་འདེམས་ཁོངས་ལས་དོ་འགྲན་འབད་ནི་ཨིན་པས།
སྤྱི་ལོ་༢༠༠༢ ལས་༢༠༠༨ ཚུན་ ཤེས་རིག་ལྷན་ཁག་དང་ དེ་གི་ཤུལ་ལས་ ངན་ལྷན་བཀག་སྡོམ་ལྷན་ཚོགས་ནང་ ལཱ་འབད་མི་ པདྨ་དབང་ཕྱུག་གིས་ དུས་ཅི་ དགོངས་ཞུ་འབད་དེ་ རྒྱལ་ཡོངས་ཚོགས་སྡེའི་ བཙག་འཐུ་ནང་ དོ་འགྲན་འབདཝ་ད་ ཕམ་ཡོདཔ་ད་ ཚོགས་པ་དེ་ནང་ མི་རྒས་ཤོས་དང་ གཞོན་ཤོས་ ཨམ་སྲུ་དང་ ཕོ་སྐྱེས་ག་ར་ སླ་བསྲེས་ཏེ་ཡོད་མི་ལུ་ལྟ་སྟེ་ སེམས་ཤུགས་བྱུང་ཡི་ཟེར་ སླབ་ཨིན་པས།
རྣམ་རྒྱལ་རྡོ་རྗེ། དཀར་སྦྱིས་-རྟ་ལོག་འདེམས་ཁོངས།
རྒྱལ་ཡོངས་ཚོགས་སྡེའི་ བཙག་འཐུ་ནང་ ལན་ཐེངས་༢ བཅའ་མར་གཏོགས་མི་ རྣམ་རྒྱལ་རྡོ་རྗེ་གིས་ སྤུ་ན་ཁ་དཀར་སྦྱིས་-རྟ་ལོག་འདེམས་ཁོངས་ལས་ དོ་འགྲན་འབད་ནི་ཨིན་པས།
སྐྱེས་ལོ་༣༡ ལང་མི་གིས་ སྤྱི་ལོ་༢༠༠༦ ལུ་ རྒྱ་གར་པཱན་ཇབ་གཙུག་ལག་སློབ་སྡེ་ལས་ མི་སེར་བདག་སྐྱོང་ནང་ མཐོ་རིམ་ཤེས་ཚད་ བཇུག་བསྡུ་ཡོདཔ་ད་ ཁོ་གིས་འབད་བ་ཅིན་ འབྲུག་སྤྱིར་དབང་ཚོགས་པའི་ ཁས་ལེན་དེ་ ན་གཞོན་དང་ ཨམ་སྲུ་ཚུ་ལས་ཨིནམ་ལས་ སྤྲོ་བ་བྱུང་སྟེ་ ཚོགས་པ་དེ་ནང་ འཛུལ་ཡི་ཟེར་ཨིན་པས།
སྐལ་བཟང་ནོར་བུ། བྲག་སྟེང་-གླང་མཐིལ་འདེམས་ཁོངས།
ཀྲོང་གསར་རྫོང་ཁག་ བྲག་སྟེང་-གླང་མཐིལ་འདེམས་ཁོངས་ཀྱི་འདེམས་ངོ་དེ་ སྐྱེས་ལོ་༢༧ ལང་མི་ སྐལ་བཟང་ནོར་བུ་ཨིན་པས།
ཁོ་གིས་ སླབ་དོ་བཟུམ་འབད་བ་ཅིན་ སྲིད་དོན་ཚོགས་པའི་ནང་ བཅའ་མར་གཏོགས་མི་དེ་ གཡོག་གི་གོ་སྐབས་ཅིག་ ཨིན་མས་ཟེར་མནོ་སྟེ་ འཛུལ་འཛུལཝ་མེན་ཟེར་ཨིན་པས།
སངས་རྒྱས་ཏ་མང་། པ་ཏ་ལི་-རྩི་རང་སྟོད་འདེམས་ཁོངས།
སངས་རྒྱས་ཏ་མང་གིས་ པ་ཏ་ལི་- རྩི་རང་སྟོད་འདེམས་ཁོངས་ལས་ དོ་འགྲན་འབད་ནི་ཨིནམ་ད་ ཁོ་གིས་ མཐའ་ཟུར་གོང་འཕེལ་དང་ དབུལ་ཕོངས་ཀྱི་ དཀའ་ངལ་ནང་ གཙོ་བོར་བཏོན་ནི་ཟེར་ཨིནམ་མ་ཚད་ མི་སེར་དང་ གཞུང་གི་བར་ནའི་ མཐུན་ལམ་གོང་འཕེལ་གཏང་ནི་ཟེར་ སླབ་ཨིན་པས།
སངས་རྒྱས་ཏ་མང་གིས་ཡང་ རྒྱལ་ཡོངས་ཚོགས་སྡེའི་ བཙག་འཐུ་ནང་ བཅའ་མར་གཏོགས་ཡོདཔ་ཨིན་པས།
འཇིགས་མེད་ནོར་བུ། སྨན་སྦིས་-བཙན་མཁར་འདེམས་ཁོངས།
སློབ་དཔོན་བགྲེསཔ་ སྐྱེས་ལོ་༢༥ ལང་མི་ འཇིགས་མེད་ནོར་བུ་གིས་ ལྷུན་རྩེ་རྫོང་ཁག་ སྨན་སྦིས་-བཙན་མཁར་འདེམས་ཁོངས་ལས་ བཅའ་མར་གཏོགས་ནི་ཨིན་པས།
ཁོ་གིས་ སྲིད་དོན་ཚོགས་པའི་ནང་ དོ་འགྲན་འབད་མི་དེ་ རྒྱལ་ཁབ་ལུ་ ཕྱག་ཞུ་ནིའི་ གོ་སྐབས་ ལེགས་ཤོམ་ཅིག་ཨིནམ་སྦེ་ཚོར་མི་ལུ་བརྟེན་ཏེ་ཨིན་ཟེར་ སླབ་ཨིན་པས།
ཚེ་རིང་རྡོ་རྗེ།
བཀྲིས་སྒང་ཁྲིམས་ཤིང་-རྐང་པར་འདེམས་ཁོངས།
སྐྱེས་ལོ་༢༨ ལང་མི་ ཚེ་རིང་རྡོ་རྗེ་གིས་ སྲིད་དོན་ཚོགས་པའི་ནང་ འཛུལ་ཞུགས་འབད་མི་དེ་ཡང་ མི་སེར་ལུ་ ཕྱག་ཞུ་ནི་གི་གོ་སྐབས་ བཟང་པོ་ཅིག་ཨིནམ་སྦེ་མཐོང་ནི་དེ་གིས་ཨིན་ཟེར་ སླབ་ཨིན་པས།
ཨྱོན་ཚེ་རིང་། སྤ་རོ་ལམ་གོང་-ཝང་ཅང་འདེམས་ཁོངས།
རྒྱལ་ཡོངས་ཚོགས་སྡེའི་ བཙག་འཐུ་ནང་ བཅའ་མར་གཏོགས་མི་ སྐྱེས་ལོ་༤༥ ལང་མི་ ཨྱོན་ཚེ་རིང་གིས་ སྤ་རོ་ལམ་གོང་-ཝང་ཅང་འདེམས་ཁོངས་ལས་ དོ་འགྲན་འབད་ནི་ཨིནམ་ད་ ཞི་གཡོག་ནང་ ལོ་ངོ་༢༢ ཕྱག་ཞུ་བའི་ ཉམས་མྱོང་ཡོད་མི་ ཨྱོན་ཚེ་རིང་གིས་ མཐའ་ཟུར་གོང་འཕེལ་ལུ་ གཙོ་བོར་བཏོན་ནི་ཟེར་ བཤདཔ་ཨིན་པས།
ཀུན་ལེགས་ཆོས་སྒྲོན། རྡོ་སྒར་-ཤར་པ་འདེམས་ཁོངས། སྐྱེས་ལོ་༢༦ ལང་མི་ ཀུན་ལེགས་ཆོས་སྒྲོན་གྱིས་ སྤ་རོ་ རྡོ་སྒར་-ཤར་པ་འདེམས་ཁོངས་ལས་ ཚོགས་པའི་ འདེམས་ངོ་སྦེ་ དོ་འགྲན་འབད་ནི་ཨིན་པས།
སྤྱི་ལོ་༢༠༡༠ ལུ་ ཚན་རིག་མཐོ་རིམ་ཤེས་ཚད་ མཐར་འཁྱོལ་མི་ ཀུན་ལེགས་ཆོས་སྒྲོན་གྱིས་ ཨམ་སྲུ་ཆ་བཞག་དང་ ཤེས་ཡོན་ལུ་ གཙོ་བོར་བཏོན་ནི་ཟེར་ བཤདཔ་ཨིན་པའི་གནས་ཚུལ།


text:
རྒྱལ་ཡོངས་ཡིག་རིགས་གཏན་འཇོག་ཁང་།
རྒྱལ་ཡོངས་ཡིག་རིགས་གཏན་འཇོག་ཁང་ངམ་ གཏན་མཛོད་ཁང་གི་འགན་ཁུར་འདི་ སྔོན་དང་ཕུགས་ཀྱི་ཡིག་ཆ་རྙིངམ་གི་རིགས་ཚུ་གིས་གཙོས་པའི་ ད་ལྟོ་གི་ཡིག་རིགས་ཚུ་དང་མ་འོངས་པའི་ཡིག་ཆ་ཚུ་ག་ར་བསྡུ་བསྒྲུབ་འབད་དེ་ མ་འོངས་བུ་བརྒྱུད་ཚུ་གི་ཤེས་ཡོན་རལ་འཕེལ་གྱི་དོན་ལུ་དམིགས་ཏེ་ མི་ཉམས་བདག་བཛིན་འཐབ་སྟེ་བཞག་ནི་འདི་ཨིན།།
དབྱིན་ལོ་ ༢༠༠༠ དབྱིན་ཟླ་ ༦ པའི་ནང་ལུ་ ཌེན་མརྐ་དང་འབྲུག་རྒྱལ་གཞུང་གི་བར་ན་རྒྱལ་ཡོངས་གཏན་མཛོད་ཁང་གི་དོན་ལུ་ སྒྲིང་ཁྱིམ་ཐོག་ཚད་གཉིས་འབད་མི་དང་ དེའི་ནང་ན་མེ་རྐྱེན་གྱི་ཉེན་བརྡ་བྱིན་ནིའི་འཕྲུལ་ཆས་དང་ བསིལ་དྲོད་གཤེར་ཚད་འཛིན་འབད་ནིའི་དེང་སང་གི་འཕྲུལ་ཆས་དང་ལྡན་པའི་ སྒྲིང་ཁྱིམ་བརྐྱབ་ནི་འབད་ཆིངས་ཡིག་གུར་ མཚན་རྟགས་བཀོད་གནངམ་བཞིན་དུ་ དབྱིན་ལོ་ ༢༠༠༤ ལོ་ལུ་ཕྱི་ནག་མེད་པར་བསྒྲུབས་ཡོདཔ་ཨིན།།
རྒྱལ་ཡོངས་དྲན་རྟེན་ཁང་།(National Memory Bank)
ཡིག་རིགས་གཏན་འཇོག་ཁང་ནང་ལུ་ སྔོན་དང་ཕུགས་ཀྱི་གལ་གནད་ཆེ་བའི་ཡིག་ཆ་དང་ གཏང་ཡིག་རྙིངམ་ཚུ་དང་ སྟོང་ཕྲག་བདུན་ལས་ལྷག་པའི་དཔར་དང་དཔར་ཡིག་ ཆུང་བཟོ་འཕྲུལ་ཆ་ (Microfilm) ཐོག་ལུ་ཡིག་ཆའི་རིགས་ཡོདཔ་མ་ཚད་ དཀོན་དྲག་པའི་དཔེ་དེབ་ཚུ་དང་ དཔར་མའི་ཕྱག་དཔེ་ཚུ་བསྡུ་བསྒྲུབས་འབད་དེ་ཡོད་མི་ག་ར་ ཉེན་སྲུང་འབད་དེ་ཡོདཔ་ཨིནམ་ལས་ ཡིག་ཆ་དེ་ཚུ་རྒྱལ་ཡོངས་དྲན་རྟེན་ཁང་གི་གཞི་རྟེན་བཟུམ་ཅིག་ཨིན།།
རྒྱལ་ཡོངས་ཡིག་རིགས་གཏན་འཇོག་ཁང་གིས་ ད་ལྟོ་ཡོད་པའི་མཛོད་ཁང་འདི་རྒྱལ་ཡོངས་དྲན་ཚོར་ཁང་འབད་བཟོ་ནི་གི་དོན་ལས་ འབྲེལ་ཡོད་མི་དམང་ཡོངས་ལུ་གསོལ་འདེབས་ཞུ་བ་ཅིན་ རྒྱལ་ཁབ་ནང་ལུ་ཡོད་མི་དང་རྒྱལ་ཁབ་ཕྱི་ཁ་ལུ་སྡོད་མི་ གཙུག་སྡེ་དང་སྒེར་པ་སོ་སོ་ཚུ་ལུ་འབྲུག་རྒྱལ་ཁབ་དང་འབྲེལ་བའི་གལ་གནད་ཅན་གྱི་ཡིག་ཆའི་རིགས་དང་ ཡིག་ཆ་མིན་པའི་རིགས་ག་ཅི་བཟུམ་སྦེ་རུང་ མ་འོངས་པའི་མཐའ་དོན་ལུ་དམིགས་ཏེ་ དེའི་འདྲ་དཔར་གནང་བཀྲིན་བསྐྱང་ཟེར་ཞུ་ནི་ཨིན།།
ཆུང་བཟོ་འཕྲུལ་ཆའི་ (Microfilm) མཐུན་རྐྱེན་དང་ཞབས་ཏོག
འབྲུག་རྒྱལ་ཡོངས་དཔེ་མཛོད་ཀྱིས་ འབྲུག་རྒྱལ་ཁབ་ཀྱི་ནང་འཁོད་ལུ་ཡོད་པའི་ གཙུག་སྡེ་དང་སྒེར་པའི་ནང་ལུ་ ཤིན་ཏུ་དཀོན་པའི་ཕྱག་དཔེའི་རིགས་ཡོད་མི་ཚུ་ལུ་རིན་མེད་སྟོང་པར་ ཆུང་བཟོ་འཕྲུལ་ཆ་གིས་པར་བཏབ་ནིའི་ཞབས་ཏོག་ (Microfilming Facility) ཕུལ་ནི་ཨིན། དེ་བཟུམ་མའི་ཞབས་ཏོག་ཕུལ་མི་འདི་ ཕྱག་དཔེའི་མ་དཔེ་ཚུ་ཉམས་སོང་རུང་ དེའི་འདྲ་བཤུས་དེ་ཚུ་ ཡུན་བརྟན་འབད་བཞག་ནིའི་སེམས་ཤུགས་སྐྱེད་བཅུག་ནིའི་དོན་ལུ་ མི་དམང་ག་ར་ལུ་དེ་བཟུམ་མའི་ཕྱག་དཔེ་ཡོད་པ་ཅིན་ དཔེ་མཛོད་ནང་བསྣམས་བྱོན་ཏེ་དཔར་བཏབ་པའི་མ་དཔེ་དང་སྦྲགས་ཏེ་འདྲ་བཤུས་གཅིག་ཡང་ཕུལ་ནི་དང་ དེའི་འདྲ་གཅིག་དཔེ་མཛོད་ནང་ཉེན་སྲུང་དང་བདག་འཛིན་འཐབ་སྟེ་བཞག་ནི་ཨིན།།
ཉེན་སྲུང་དང་ མི་ཉམས་རྒྱུན་སྐྱོང་།
ཡིག་རིགས་གཏན་མཛོད་ཁང་འདི་ནང་མང་ཤོས་ར་ ཤོ་གུ་དང་འབྲེལ་བ་ཡོད་མི་ཡིག་ཆ་དང་ཕྱག་དཔེའི་རིགས་རྐྱངམ་ཅིག་ཨིནམ་ལས་ དེ་ཚུ་ག་ར་རྫས་སྦྱོར་སྣ་ཚོགས་བླུགས་ཏེ་བཟོ་བསྐྲུན་འབད་འབདཝ་ཨིན། དེ་འབདཝ་ལས་རྫས་སྦྱོར་ཚུ་གིས་ ཤོ་གུ་ཚུ་ཕྲལ་དང་མགྱོགས་སུ་སྦེ་མེདཔ་གཏངམ་ཨིནམ་ལས་ ཡིག་ཆ་དེ་ཚུ་ཉམས་སྲུང་དང་རྒྱུན་སྐྱོང་གི་དོན་ལུ་ རྫས་སྦྱོར་གྱི་གནོད་ཉེན་བཀག་ཐབས་དང་ གསུང་རབས་རྙིངམ་ཉམས་འགྱོ་ནིའི་ཉེན་ཁག་ཡོད་མི་ཚུ་ཡང་ མ་འོངས་ཡུན་བརྟན་བཞག་ཐབས་ལུ་ མི་ཉམས་རྒྱུན་སྐྱོང་འཐབ་ཨིན།།
འབྲུག་རྒྱལ་ཡོངས་དཔེ་མཛོད་ཀྱི་བཅོལ་འཇོག་བཅའ་ཁྲིམས།
དབྱིན་ལོ་ ༡༩༩༩ ལོའི་ རྒྱལ་ཡོངས་ཚོགས་འདུ་ཆེན་མོ་ཚོགས་ཐེངས་ ༧༧ པའི་ནང་ ཡིག་ཐོག་ལུ་བཀོད་ཡོད་པའི་ འབྲུག་རྒྱལ་ཁབ་ཀྱི་སྔོན་བརྒྱུད་ཀྱི་ཡིག་ཆ་དང་ མཛད་ཤུལ་ཚུ་བསྡུ་ལེན་འབད་དེ་བདག་འཛིན་འཐབ་ནི་དང་ འཛིན་སྐྱོང་འབད་ནི་གི་བཅའ་ཁྲིམས་འདི་ ཆ་འཇོག་གནངམ་ལས་ཚུར་བཅའ་ཁྲིམས་དེ་དང་འཁྲིལ་ཏེ་ ཡིག་ཆས་རིགས་ཀྱི་འདྲ་དཔར་ཚུ་ ཡིག་རིགས་གཏན་མཛོད་ཁང་ནང་གསོག་འཇོག་འབད་བཞགཔ་ཨིན།།
བཅོལ་འཇོག་བཅའ་ཁྲིམས་ཀྱི་བཅུད་དོན།
ཡིག་ཐོག་ལུ་བཀོད་ཡོད་པའི་ འབྲུག་རྒྱལ་ཁབ་ཀྱི་སྔོན་བརྒྱུད་ཀྱི་ཡིག་ཆ་དང་ མཛད་ཤུལ་ཚུ་བསྡུ་ལེན་འབད་དེ་བདག་འཛིན་འཐབ་ནི་དང་ འཛིན་སྐྱོང་འབད་ནིའི་བཅའ་ཁྲིམས་འདི་ འབྲུག་རྒྱལ་ཡོངས་ཚོགས་འདུ་ཆེན་མོ་ཚོགས་ཐེངས་ ༧༧ པའི་ནང་ལས་ཆ་འཇོག་མཛད་གནང་ཡོདཔ་ལས་བརྟེན་ བཅའ་ཁྲིམས་འདི་ འབྲུག་རྒྱལ་ཁབ་ཡོངས་ལུ་དབང་ཁྱབ་ཡོདཔ་མ་ཚད་ འབྲུག་མི་ཕྱིའི་རྒྱལ་ཁབ་ནང་སྡོད་མི་ཚུ་ལུ་ཡང་དབང་ཁྱབ་ཡོདཔ་ཨིན།།
བཅོལ་འཇོག་གི་བཅའ་ཁྲིམས་འདི་ནང་ལུ་ དཔར་བསྐྲུན་འབད་དེ་ཡོད་མི་ཡིག་ཆའི་རིགས་དང་ དཔར་ཐོག་ལུ་མེད་མི་ (འཕྲུལ་ཆས་ཐོག་ལུ་ཡོད་མི་མཐོང་ཐོས་དང་འཕྲུལ་ཆའི་ཡིག་རིགས) ག་ཅི་རང་འབད་རུང་ དཔར་བསྐྲུན་བཀྲམ་སྤེལ་འབད་དེ་ ཟླ་ངོ་གསུམ་གྱི་ནང་འཁོད་ལུ་ དེའི་འདྲ་དཔར་ རྒྱལ་ཡོངས་དཔེ་མཛོད་དང་ཡིག་ཆའི་མཛོད་ཁང་ནང་ལུ་ རིན་མེད་སྟོང་དཔར་བཅོལ་འཇོག་འབད་དགོཔ་ཨིན།།
ཡིག་ཆ་དེ་ཚུ་ གཞུང་དང་གཞུང་དབང་ལས་ཁུངས།དེ་བཟུམ་སྦེ་ གཞུང་འབྲེལ་གྱི་ལས་ཕྲན་དང་ལས་སྡེ་ཚུ་གིས་བཀྲམ་སྤེལ་འབད་འབདཝ་ཨིན་པ་ཅིན་ དཔར་བསྐྲུན་འབད་མི་ལས་ འདྲ་དཔར་ ༡༠ དང་ དཔར་བསྐྲུན་འབདཝ་མིན་པ་ལས་ འདྲ་དཔར་ ༥ རེ་རྒྱལ་ཡོངས་དཔེ་མཛོད་དང་ཡིག་ཆའི་མཛོད་ཁང་ལུ་བཅོལ་འཇོག་འབད་དགོ།
ཡིག་ཆ་དེ་ཚུ་ གཞུང་དབང་མིན་པའི་ལས་སྡེ་དང་ སྒེར་རང་རྐྱང་། སྒེར་དབང་ལས་སྡེ་ཚུ་གིས་བཙོང་ནིའི་དོན་ལུ་དཔར་བསྐྲུན་ བཀྲམ་སྤེལ་འབད་འབདཝ་ཨིན་པ་ཅིན་ དཔར་བསྐྲུན་འབད་དེ་ཡོད་མི་ལས་ འདྲ་དཔར་ ༤ ་དང་ དཔར་བསྐྲུན་འབདཝ་མིན་པ་ལས འདྲ་དཔར་ ༢ ་རེ་རྒྱལ་ཡོངས་དཔེ་མཛོད་དང་ཡིག་ཆའི་མཛོད་ཁང་ལུ་བཅོལ་འཇོག་འབད་དགོ།
དཔར་བསྐྲུན་འབད་ཡོད་པའི་ཡིག་ཆའི་རིགས་ནང་ལུ་ ག་ཅི་རང་ཚུདཔ་སྨོ་ཟེར་བ་ཅིན་ གསར་ཤོག དུས་དེབ། མུ་མཐུད་གསར་དེབ། གཞུང་གིས་དཔར་བསྐྲུན་འབད་ཡོད་པའི་རིགས་དང་ ས་ཁྲ་རེའུ་མིག རེའུ་མིག་དཀར་ཆག ལག་བྲིས་ཀྱི་དཔར། རྩིས་ཁྲའི་རི་མོ་། ངོ་དཔར། ཡིག་ཆའི་དཀར་ཆག དྲིལ་བསྒྲགས་ཀྱི་དཔར། ཤིང་དཔར་་བཏབ་པའི་དཔར་མའི་ཕྱག་དཔེ་ ། འདྲ་བཤུས་ཀྱི་དཔར་དང་འབྲེལ་བའི་ཡིག་ཆའི་རིགས་ག་ར་འདི་ནང་ཚུདཔ་ཨིན།།
དཔར་བསྐྲུན་འབདཝ་མིན་པའི་ཡིག་ཆའི་རིགས་ནང་ལུ་ ག་ཅི་རང་ཚུདཔ་སྨོ་ཟེར་བ་ཅིན་ ཤེས་ཡོན་སྤེལ་ནི་གི་གློག་བརྙན་དང་འཕྲུལ་དཔར། གློག་བརྙན་འཕྲུལ་དཔར་ཆུང་བ། མཐོང་ཐོས་འདྲ་བཟུང་གི་འཕྲུལ་ཆ། བརྡ་དོན་སྤྲོད་ལེན་གྱི་འཕྲུལ་ཆས་ (ཀམ་པིའུ་ཀྲར་གྱི་མཉེན་ཆས་ CD འཁོར་ལོ)འབུར་ཡིག་ (Braille) གི་ཆ་ཚུ་དང་ གནས་ཚུལ་བརྡ་དོན་སྤྲོད་ལེན་གྱི་འཕྲུལ་ཆའི་རིགས་ག་ར་འདི་ནང་ཚུདཔ་ཨིན།།
བཅའ་ཁྲིམས་འདི་ནང་ལུ་ རྒྱལ་ཡོངས་དཔེ་མཛོད་ཀྱིས་ རྒྱལ་ཡོངས་དང་རྒྱལ་སྤྱིའི་ལས་ཚོགས་དང་ཅིག་ཁར་དཔར་བསྐྲུན་བཀྲམ་སྤེལ་གྱི་ལས་འཆར་ཚུ་ བརྗེ་སོར་འབད་ནིའི་ལས་རིམ་དང་འཆར་གཞི་ཡོདཔ་ལས་ ང་བཅས་ག་ར་སེམས་སྤྱི་མཐུན་གྱི་ཐོག་ལས་ མི་སེར་ཚུ་ལུ་ བརྡ་དོན་གྱི་འཐོན་སྐྱེད་སྤེལ་ནིའི་དོན་ལུ་ ལས་རིམ་འདི་འགོ་བཙུག་གེ།
བཅའ་ཁྲིམས་ཧྲིལ་བུ་…
མ་འོངས་འཆར་གཞི།
ལོ་ལྔའི་འཆར་གཞི་ཐེངས་ ༡༠ པའི་ནང་ལུ་ རྒྱལ་ཡོངས་ཡིག་རིགས་གཏན་མཛོད་ཁང་གིས་ རྒྱལ་ཁབ་ནང་འཁོད་ནང་གལ་ཅན་གྱི་གསུང་རབས་དང་ཡིག་ཆ་ཚུ་གི་ས་གནས་ག་སྟེ་ལས་ཐོབ་ཡོདཔ་ད། དེའི་བཟོ་རྣམ་དང་ཚད་གཞི་ཚུ་ཐོ་བཀོད་འབད་དེ་ རྒྱུན་སྐྱོང་འབདནི་ཨིན། གལ་སྲིད་ གསུང་རབས་དེ་ཚུ་ཐོ་བཀོད་ནང་མེད་པ་ཅིན་ སྦྱིན་བདག་དེ་ཚུ་ལུ་མི་ཉམས་བདག་འཛིན་ལེགས་ཤོམ་འབད་ཐབས་ཀྱི་དོན་ལུ་ ཐོ་བཀོད་འབད་ནིའི་བརྩོན་ཤུགས་བསྐྱེད་བཅུག་ནི་དང་ སྔར་སྲོལ་ལམ་ལུགས་དང་འབྲེལ་བའི་རྒྱལ་རབས་ཅན་གྱི་ཁ་རྒྱུན་ཚུ་ཡང་ བརྟག་ཞིབ་ཀྱི་ཐོག་ལས་མཐོང་ཐོས་འཕྲུལ་ཆའི་འདྲ་བཟུང་འབད་དེ་ རྒྱལ་ཡོངས་ཀྱི་དོན་ལུ་རྒྱུན་སྐྱོང་འབད་ནིའི་འཆར་གཞི་ཡོདཔ་ཨིན།།
གྲོང་གསེབ་ཞབས་ཏོག
རྒྱལ་ཡོངས་ཡིག་རིགས་གཏན་མཛོད་ཁང་གིས་ མ་འོངས་པའི་འཆར་གཞི་ནང་ལུ་ གྲོང་གསེབ་ཀྱི་སློབ་གྲྭ་དང་གཙུག་སྡེ། དགོན་སྡེ་དང་མི་དམང་ཡོངས་ཀྱི་དོན་ལུ་ ཞལ་འཛོམས་ཚོགས་ནི་དང་འགྲེམས་སྟོན། དེ་ལས་གསལ་བཤད་བྱིན་ནི་ སློབ་གྲྭ་ཁག་ཚུ་ནང་བལྟ་སྐོར་ལུ་སོང་སྟེ་ རྒྱང་མཐོང་ TV དང་རྒྱང་སྒྲགས་ཀྱི་ཐོག་ལས་བརྡ་དོན་སྤེལ་ནི་ཨིན། དེ་གིས་མ་ཚད་པར་ སློབ་དེབ་དང་ལྷག་ནིའི་དཔེ་དེབ་ཚུ་ཡར་རྒྱས་གཏང་ནིའི་གྲོགས་རམ་གྱི་ཞབས་ཏོག་དང་ རྒྱལ་ཡོངས་ཡིག་རིགས་གཏན་མཛོད་ཁང་ནང་ཡོད་པའི་ གལ་གནད་ཆེ་བའི་ཡིག་ཆ་སྤྲོ་བ་ཆེ་ཏོག་ཏོ་ཚུ་ཡང་ ཡོངས་འབྲེལ་གྱི་ཐོག་ལས་འཐོབ་ཚུགསཔ་བཟོ་ནིའི་འཆར་གཞི་ཡོདཔ་ཨིན།།


text:
Video Overview
Ap Tempo of Karna Gewog, Dagana narrates a story of a poor girl who is straight forward and faithful. Her rich friend was always insecure. The poor girl gets rewarded by a deity for her kind heart and good attitude; she suddenly becomes rich, and her rich friend became insecure about her. She tries to achieve what the poor girl has achieved, but gets punished due to her jealousy and greediness. By the time the rich girl realized her mistake, it was too late; she lost all her possessions. The story teaches us to be satisfied with what we have, and appreciate others for their achievements.
དར་དཀར་ན་རྫོང་ཁག་ ཀར་ན་རྒེད་འོག་ལས་ ཨཔ་བརྟན་པོ་གིས་ དམ་ཚིག་ཅན་གྱི་སྤྱང་ཀའི་བུམོ་ ལཱ་ག་ཅི་འབད་རུང་ རྒྱུད་ཕྲང་ཏོག་ཏོ་ཡོད་ཅི་ཅིག་གི་སྐོར་ལས་ སྲུང་བཏངམ་ཨིན་པས། མོ་ལུ་ ཆ་རོགས་སྦེ་ ཕྱུག་པོའི་བུམོ་ གཞན་གྱི་ལཱ་གི་གྲུབ་འབྲས་ལུ་ མ་དགའ་མི་ཅིག་ཡོདཔ་ཨིནམ་ད་ སྲུང་འདི་ནང་ སྤྱང་ཀའི་བུམོ་ སེམས་དང་སྤྱོད་པ་བཟང་དྲགས་ཡོདཔ་ལས་ ལྷ་གིས་གསོལ་རས་གནང་ཡོདཔ་སྦེ་ཨིན་པས། མོ་དེ་འཕྲོ་ལས་ཕྱུགཔོ་ཐལ་བའི་སྐབས་ ཆ་རོགས་ཕྱུག་པོའི་བུམོ་འདི་ མོ་ལུ་ངལ་མ་རངས་པར་ མོ་གིས་ཡང་ ཆ་རོགས་སྤྱང་ཀའི་བུམོ་གིས་ཐོབ་དོ་བཟུམ་སྦེ་ ཐོབ་ནི་གི་རྩིས་རྐྱབ་ད་ མོ་རའི་འདོད་པ་དང་ ཕྲག་དོག་གིས་སྦེ་ ལྷའི་ཉེས་པ་ཕོག་ཡོདཔ་མས། དེ་བསྒང་ ཕྱུག་གི་བུམོ་འདི་ མོ་རའི་ཆ་རོགས་ལུ་ འདོད་པ་དང་ ཕྲག་དོག་བསྐྱེད་མི་འདི་ འཛོལ་བ་ཨིནམ་ཧ་གོ་བའི་བསྒང་ལས་ ལྷ་གིས་ ཧེ་མ་ལས་ཉེས་པ་བཀལ་ཚརཝ་ལས་ ཕྱི་ར་ཕྱི་སོངཔ་ རྒྱུ་ནོར་ག་ར་རྫོགས་སོངཔ་ཨིན་པས། སྲུང་འདི་ནང་ རང་ལུ་ག་ཅི་ཡོད་མི་གི་ འདོད་པ་ཚིམས་དགོཔ་དང་ གཞན་གྱི་གྲུབ་འབྲས་ལུ་ ངལ་རངས་བསྐྱེད་དགོ་པའི་སྐོར་ལས་ སྟོནམ་ཨིན་པས།
- བརྟན་པོ་ཕྱུག་པོའི་བུམོ་དང་ཨ་ནཱི་ ང་བཅས་སྤྱང་ཀའི་བུམོ་ དེ་ལས་ཏེ་ཁོང་གཉིས་ཀུ་ཏེ་དེ་ཚེ་ཁ་བསྡོམས་སྦེ་འབད་ ཏེ་ནགས་སྐྱེ་བཅག་པར་འགྱོ་འགྱོཝ་མས་ཁོང་གཉིས་ཀུ། ཏེ་གཡུས་ཀྱི་བུམོ་འདིན་ མོ་སྤྱང་ཀ་བུམོ་འབད་ མོ་ཕྱུག་པོའི་བུམོ་འབད་ཞིནམ་ད་ཏེ་ མོ་ཏེ་ ཡར་ལམ་ཕྱེད་ཀ་ལྷོད་པའི་བསྒང་ལས་ ཏེ་ཁོ་གཉིས་ཀུ་སོ་སོ་སྦེ་ཡར་སོང་ནུག དེ་ལས་ཨ་ནཱི་གཡུས་ཀྱི་བུམོ་ཨ་ནཱི་སྤྱང་ཀམོ་འདི་ དེ་ལས་ཏེ་མོ་གདོང་ཁ་ལུ་ཚུད་མི་འདི་ ཏེ་གཅིག་བ་གཅིག་སྦོམ་ གཅིག་བ་གཅིག་སྦོམ་ གཅིག་བ་གཅིག་སྦོམ་ ཨིན་མས་ཟེརཝ་མས་ལོ་ལགས་སྦོམ་ཤོས་ཨ་ནཱི་སྦེ་ ཨ་ནཱི་ལུ་ཆགས་སྦེ་ ཏེ་བཅག་བཅག་ དེམ་ཕྱུག་པོའི་བུམོ་འདིན་རོགས་ཡར་སོ་ནུག་ལགས།
- བརྟན་པོ་ཏེ་ནགས་སྐྱེ་ལེགས་ནི་འདི་གིས་ ཏེ་མོ་ཨ་ནཱི་སེམས་ཆགས་ ཏེ་དེ་ལས་ཨ་ནཱི་ག་ར་བཅག་ཅི་བཅག་ཅི་ བཅག་སྟེ་ར་ཡར་སོ་འདུག ཏེ་ཨ་ནཱི་བཅགཔ་ཅིན་ དེ་ལས་གནམ་བསྲོ་སོ་འདུག་ལགས། དེ་ལས་གནམ་བསྲོ་སྦེ་ཞིནམ་ད་ ཏེ་རྡོ་བྱག་ཕུག་སྦོམ་ཅིག་འདུག་ ཏེ་ཨ་ནཱ་ཕར་ལུས་སོ་འདུག་ལགས། ཏེ་དེ་ཅིག་གི་བར་ན་རང་ ཨ་ནཱི་རྡོ་ཕུག་གི་བྱག་ཕུག་ནང་ལས་མར་སྦུལ་ཅིག་འཐོན་དེས་ལོ་ལགས། སྦུལ་འདྲ་མེད་སྒྲིག་མེད་ཅིག་ ཏེ་སྦུལ་འདི་གིས་ཁ་སླབ་མས་ལོ། དབའི་ཏེ་ཁྱོད་ག་ཏེ་འགྱོ་ནི་སྨོ་ཟེར་སླབ་ད་ལུ་ ང་ད་རེས་ཨ་ནཱི་ནགས་སྐྱེ་བཅག་པར་འོང་འོངམ་ཨིན། ཏེ་ང་གནམ་ཡང་བསྲོ་སོ་ཡི་ ད་ད་རེས་གདན་མལ་ཆ་ཡང་མེད།
- བརྟན་པོ་འེ་་་་ ཁྱད་མེད་ ཏེ་གདན་མལ་ཆ་ང་ད་ལྟ་རང་འབག་འོང་མ་རེད་ཟེར་ ཏེ་ཁོ་གིས་ཨ་ནཱི་སྦེ་གསུངས་མས་ འ་ནཱི་ཁའི་གནསཔོ་སྡོད་སྡོདཔ་མས། ཏེ་དེ་ལསན་ ཡུདཔ་ཅིག་ལསན་ ཨིན་མས་ལོ་ལགས་ གདན་མལ་ཆ་དེ་ཚུ་ ལྟོ་དེ་ཚུ་སྤུ་ར་(ག་ར་)འབག་འོང་དེས་ལོ་ མ་པ་འདི་ཁོ་ཡང་ཏེ་ གནསཔོ་ཨིནམ་མམ་ མ་པ་མོ་དང་གཉེན་རྐྱབ་ད་འདུག་བ་ཏེ་ དེ་ལས་མོ་དྲོ་པ་ནཱ་ལས་མར་འབག་སྦེ་འགྱོ་ནི་འབདཝ་ད་ ཁྱོད་ར་ནངས་པར་དྲོ་པ་ ཉིམ་རྩེ་དང་སྦྲགས་ཏེ་མར་ཆང་ཅིག་ མར་བཀང་བཞག་མ་རེད་ཟེར་ ཏེ་ཨ་ནཱི་སྦུལ་དེ་གིས་སླབ་བཏངམ་མས་ལོ།
- བརྟན་པོ་ཏེ་འདི་གི་དྲོ་པ་མར་སོང་ ཧ་སག་འབད་ཉིམ་རྩེ་འཐོནམ་ཅིག་ མར་ཆང་ཅིག་བཀལ་སྦེ་འབད་ ཏེ་མར་ཆང་འདི་བཀལ་བ་ དེམ་ག་ཏེ་འོང་ནི་ཏེ་ ཨ་ནཱི་ཕྱུག་པོའི་བུམོ་ན་ལས་ལེན་སྦེ་མར་ཆང་ཅིག་བཀལ་སྦེ་འབདན་ ཡུདཔ་ཅིག་ལས་ ཨིན་མས་ལོ་མ་རེད་སྤ སྤ་སྤ་་་་ གླང་འབག་ནི་ཡོད་པ་ལུ་ བ་འབག་ནི་ཡོད་པ་ལུ་ རྟ་ཙེང་སྐད་རྐྱབ་ནི་ཡོད་པ་ལུ་ དེ་བསྒང་ལས་ཨིན་མས་ལོ་ཡར་ལས་མར་ དེ་བསྒང་ལས་ གདངས་ནར་ཏེ་གི་ལགས། ཆུམ་གྱི་དོས་ ཤ་དོས་ མར་དོས་ ཇ་དོས་འབད་ཞིནམ་ད་ དེ་བསྒང་ལས་ ཏེ་གདངས་ནར་ཏེ་ཨིན་མས་ལོ་ལགས།
- བརྟན་པོ་དེ་ལས་མར་ལྷོད་ ཏེ་ཁྱིམ་འདིན་མིན་འདུག་ལོ་ ཏེ་ཁྱིམ་འདིན་ཨ་ནཱི་འཁན་པ་གིས་ ར་ཀ་རེ་ཀ་ཅིག་བཀབ་ ཨ་ནཱི་ཅིག་ལས་འགལ་མིན་འདུག དེ་ཚེ་མར་ལྷོདཔ་ཅིག་ ཏེ་འདི་གི་ནུབ་གཅིག་གི་ནང་ན་རང་ཁྱིམ་ཡང་སྒྲུབ་སོ་འདུག་ལོ་ཏེ་ ཁྱིམ་དེ་བསྒང་ལས་རྫོང་ཆེན་བཟུམ་ཅིག་རྐྱབ་ཚར་ནུག་ལོ་ ཕར་ཕྱུག་པོའི་བུམོ་འདི་ཏེ་ གནམ་མེད་ས་མེད་མིག་ཚར་ ཨའི་ཨཔ་དེ་ཚུ་སྤུ་ར་(ག་ར་)མིག་ཚར་ སྤ་་་་་ ལྟ་ཤིག་ཟེར་ བུམོ་ཁྱོད་ཟེར་ཏེ་ ཁྱོད་གཉིས་ཀུ་ཅིག་ཁར་སོང་སོངམ་ཨིན་མེན་ན་ཟེར་ཏེ་ ཏེ་ལྟ་ཤིག་རོགས་ ཨ་ཕར་གཡུས་པའི་བུམོ་ཨ་ཕི་དེམ་ སྤྱང་ཀམ་བུམོ་ཨ་ནཱི་གིས་ཡང་ལྟ་ཤིག་ ཨ་ནཱ་ལྟ་ཤིག་ཁྱིམ་ང་བཅས་བ་འདི་ཁོང་གི་སྦོམ་མས་ཟེར་ཏེ་ རྟ་ང་བཅས་བ་འདི་ཁོང་མངམ་མས་ཟེར་ཏེ་ ནོར་ང་བཅས་བ་འདི་ཁོང་མངམ་མས་ཟེར།
- བརྟན་པོ་དེ་ལས་ཕར་ཁོང་རང་ ཏེ་བུམོ་དཀྲོགས་ ཏེ་དེ་ལས་བུམོ་འདི་གིས་ཕར་ཨ་ནཱི་ དབའི་ཏེ་ཁྱོད་གཉེན་ག་དེ་འབད་རྐྱབ་ཅི་ ཏེ་ང་ནཱ་ལས་འགྱོ་འབདཝ་ད་ ཨ་ནཱི་རྡོ་བྱག་ཕུག་ནང་ལུ་ ཏེ་ཨ་ནཱི་སྦེ་སྡོད་ ཨ་ནཱ་སྡོདཔ་ད་ལུ་ དེ་ལས་ཨ་ནཱི་སྦུལ་འདི་གིས་འབད་ ང་ལུ་ཨ་ནཱི་སྦེ་འབད་ཡི་ཟེར་སླབ་ ཏེ་དེ་ལསན་ཨའི་དང་ཨཔ་ཆ་ཉན་མ་བཏུབ་པར་ དེ་ལས་ཨ་ནཱི་བུམོ་འདི་གིས་ཕར་ཨའི་དང་ཨ་པ་ལུ་ཞུ་ དེ་ལསན་ཏེ་ མི་དམངས་བཀུག་ དེ་ལས་སྦུལ་འཚོལ་བ་ཨིན་མས་ལགས། གཡུས་པའི་བུམོ་ཨ་ནཱི་སྤྱང་ཀ་གི་རྨགཔ་འདི་ཡང་འགྱོ་ནུག་ཏེ་ ཨ་ནཱི་སྦུལ་འབད་ནི་དེ་གིས་ དེ་བསྒང་ལས་ཁོ་མི་ལུ་གྱུར་སོ་འདུག་བ།
- བརྟན་པོ་དེ་ལསས་ཏེ་ ག་ཏེ་གུ་ཏེ་ལས་རྟས་ཐག་འབག་ རྡོ་ལྷོག་ས་ལས་ལྷོག་ ག་ཅི་རི་ལྷོག་ས་ལས་ལྷོག་ ག་ཅི་འབད་ས་ལས་འབད་ སྦུལ་འཚོལ་འཚོལ་གིས་ཁོང་ སྦུལ་སྦོམ་ཆུང་ཨ་ནཱིམ་ཅིག་འཐོབ་ནུག་ལགས་ ཁོང་གིས་འཐོབ་ནི་འདི་ ཏེ་འདི་སྦུལ་བང་ཅན་བཙོང་ ཏེ་འཁརཝ་གིས་ཨེབ་ས་ལས་ཨེབ་ ཨོལ་ལྐོག་ཁར་ཐབ་བཏགས་ས་ལས་བཏགས་ ཏེ་འདྲུད་བདའ་ དེ་ལས་མར་ཕུང་ནང་བཙུགས་ དེ་ལས་ཏེ་སྒོ་སྤུ་ར་(ག་ར་)བསྡམས་ དེ་ལས་ཨ་ནཱི་[སེར་ཀུ་?]སྤུ་ར་(ག་ར་)བསུབས་ལགས་ དེ་ལས་བུམོ་འདི་ བུམོ་འདི་གི་ཁུག་ནང་ཧེད་སྦུལ་དེ་འདི་ནང་ན་བཙུགས་ དེ་ལས་ཏེ་ཁོ་རང་སྒོ་བསྡམས་སྦེ་འབད་ དེ་ལས་ནུབ་ཕྱེད་ཀ་ཅིག་ལས་ ཨ་ཅའོ་ ཨཅའོ་ཟེར་སྐད་རྐྱབ་མས་ལོ་ལགས།
- བརྟན་པོ་ཤུད་ཁུ་སིམ་སི་མི་སྡོད་ག་ཨ་ཨཔ་གིས་ ད་རུང་ཡུདཔ་ཅིག་ལསན་ ད་རུང་ཨ་ཅའོ་ཨ་ཅའོ་སླབ་མས་ལོ། ད་ལྟ་རང་ང་མར་འོངམ་ད་རྟས་ཐག་དང་འཕྱད་འོང་ ད་རེས་བུམོ་འདི་ཁུ་སིམ་སིམ་འབད་མི་སྡོད་ག་ བྱ་ཏོག་ཁམ་ལན་(ཨ་ཙི་ཁ་ལསན་) དེ་ལསན་སྐད་ཡང་རྐྱབ་ནི་མིན་འདུག་ལོ་ ག་ཅི་ཡང་མིན་འདུག་ལོ། འེ་་་་ ད་འབདན་ ད་རྨགཔ་དང་བུམོ་འཆམ་སོ་འདུག་ ཟེར་སླབ་སྦེ་འབད་ ཁོ་རང་སེམས་དགའ་སྦེ་སྡོད་སྡོདཔ་མས། ཏེ་བ་ཛར་(ཆུ་ཚོད་)བཅུ་གཉིས་ལང་རུང་ཡང་ལོང་ནི་མི་འདུག་ཟེརཝ་མས་ལོ། དེ་ལས་ཨའི་སོང་སྒོ་ཕྱེས་བལྟ་བའི་བསྒང་ལསན་ བལྟ་མི་ཚུགས་པས་ལོ་ལགས་ དེ་བསྒང་ལས།
- བརྟན་པོ་བུམོ་དེ་བསྒང་ལསན་ མིད་ཚར་ནུག་ལོ་ལགས་དེ་བསྒང་ལས་ སྦུལ་དེ་གི་ལྐོད་མར་ ཕར་གསད་གེ་སླབ་པན་ གླགས་འཁེལ་མ་ཚུགས་པས་ དེ་བསྒང་ལས་ མི་མིད་པའི་བསྒང་ལས་ སྦུལ་སྦོམ་འགྱོ་འོང་བ་ལགས་ ཏེ་སྨོ་ཤིག ཏེ་དེ་ལསན་ ཏེ་སྒོ་ཕྱེས་སྦེ་ གཉེར་ཚང་འདི་ཚུ་སྤུ་ར་(ག་ར་)བཏོན་ དེ་ལས་ཁྱིམ་དང་སྦྲགས་ སྤུ་ར་(ག་ར་)མེ་དཔག་བཏང་འདུག་ལགས། ཨ་ནཱི་སྦེ་ཨིན་ ཟེར་ཨིན་མས་ལགས། ང་བཅས་ཨ་ནཱི་ ཏེ་ཕྱུགཔོ་ཟེར་ སྤྱང་ཀ་ཟེར་སླབ་འབདཝ་ད་ལུ་ ཏེ་ཨ་ནཱི་སྦེ་འགྱོ་མི་བཏུབ་ཟེར་ སླབ་མས་བ་ལགས། ད་ཨ་ནཱི་ཅིག་ཨིན་པས།། །།


text:
༉ ནོར་བུ་ཁག་འབགཔ་གིས་ མོང་སྒར་ལས་ སྒང་མགུ་ལ་ཚུན་ ཀི་ལོ་མི་ཊར་༡༢.༥༦ འབད་མི་ གཞུང་ལམ་རྒྱ་སྐྱེད་ལས་འགུལ་དེ་ དུས་ཐེབས་བྱིན་རུང་ རྩི་ནག་གཏང་ནི་མེད་མི་ལུ་བརྟེན་ ལུང་ཕྱོགས་ལམ་སེལ་ཡིག་ཚང་གིས་ ཁག་འབག་གི་ལཱ་དེ་ ཆ་མེད་བཏང་ནུག།
ཁག་འབགཔ་དེ་གིས་ ལོ་༢ དང་ཟླཝ་༧ ནང་འཁོད་ལུ་ གཞུང་ལམ་རྒྱ་སྐྱེད་ཀྱི་ ལཱ་ཡོངས་རྫོགས་སྦེ་ མཇུག་བསྡུ་དགོཔ་ཨིན་རུང་ ལམ་གཡས་གཡོན་ལས་ ཆུ་གཡུར་དང་ གྱང་རྩིག་བཟོ་སྐྲུན་འབད་མི་ཡང་ གྲུབ་འབྲས་བཏོན་མ་ཚུགས་པས།
དེ་འབདཝ་ལས་ གླིང་མི་ཐང་ལུང་ཕྱོགས་ལམ་སེལ་ཡིག་ཚང་གིས་ དུས་ཐེབས་ཟླཝ་༣ བྱིན་རུང་ རྩི་ནག་གཏང་ནི་ཕར་བཞག་ ཆུ་གཡུར་སེལ་ནི་དང་ གྱང་རྩིག་རྐྱབ་ནིའི་ ལཱ་ཚུ་ཡང་ མཇུག་བསྡུ་མ་ཚུགསཔ་ལས་ སྤྱི་ཟླ་༥ པའི་ཚེས་༣༠ ལུ་ ཚོགས་ཆུང་གིས་ ཁག་འབགཔ་དེ་ དགོངས་གྲོལ་བཏང་ནུག།
ཀི་ལོ་མི་ཊར་༡༢.༥༦ གཞུང་ལམ་རྒྱ་སྐྱེད་འབད་ནིའི་དོན་ལུ་ གཞུང་ལས་ མ་དངུལ་ས་ཡ་༡༢༦.༢༣༤ གི་ཐོག་ལས་ རིན་བསྡུར་འབདཝ་ད་ ནོར་བུ་ཁག་འབགཔ་ལས་སྡེ་གིས་ ཁག་འབག་གི་ ལཱ་ཐོབ་སྟེ་ ལས་འགུལ་འགོ་བཙུགས་ཡོདཔ་ད་ ལཱ་དེ་ཡང་ སྤྱི་ལོ་༢༠༡༥ ཟླ་༧ པའི་ཚེས་༢༣ ལས་ སྤྱི་ལོ་༢༠༡༨ ཟླ་༢ པའི་ཚེས་༡༡ ལུ་ མཇུག་བསྡུ་དགོཔ་ཨིན་པས།
ལུང་ཕྱོགས་ལམ་སེལ་ཡིག་ཚང་ལས་ བཟོ་རིག་གཙོ་འཛིན་ ཀརྨ་རིག་འཛིན་གྱིས་ སླབ་མིའི་ནང་ དུས་ཐེབས་བྱིན་རུང་ ཁག་ འབགཔ་གི་ཧོངས་ལས་ གྲུབ་འབྲས་ག་ནི་ཡང་ བཏོན་ནི་མེད་མི་ལུ་བརྟེན་ ཡིག་ཚང་དང་ ཁག་འབགཔ་གི་བར་ན་ གན་ཡིག་ བཟོ་མི་དང་འཁྲིལ་ ཚོགས་ཆུང་གིས་ གྲོས་ཐག་བཅད་དེ་ ཁག་འབག་གི་ ལཱ་ཆ་མེད་བཏང་ཡི་ཟེར་ཨིན་པས།
མ་གཞི་ ལམ་འཕྲོ་མཐུད་རྒྱ་སྐྱེད་འབད་ནི་དེ་ ཁག་འབགཔ་གི་ འགན་ཁུར་ཨིན་རུང་ སྒྲིག་གཞི་དང་ ལམ་ལུགས་དང་ཁྲིལ་བ་ཅིན་ ལོག་རིན་བསྡུར་འབད་དགོཔ་བཞིན་དུ་ ད་ལྟོ་ལཱ་ཚུ་ ཡིག་ཚང་གིས་ འབད་བའི་བསྒང་ཡོད་ཟེར་ བཟོ་རིག་གཙོ་འཛིན་གྱིས་ བཤདཔ་ཨིན་པས།
ལམ་སེལ་ཡིག་ཚང་ལས་ འགོ་དཔོན་ཚུ་གིས་ བཤད་མིའི་ནང་ མ་དངུལ་དེ་གི་ཐོག་ལས་ དུས་ཚོད་དང་བསྟུན་ ལཱ་གི་གྲུབ་འབྲས་ག་དེམ་ཅིག་ བཏོན་ཡོདཔ་ཨིན་ན་དང་ ལྷག་ལུས་ལཱ་འབད་དགོཔ་ ག་དེ་ཅིག་ ལུས་ཡོདཔ་ཨིན་ན་ ཁག་དབྱེ་ཞིནམ་ལས་ ལཱ་གི་གྲུབ་འབྲས་དང་འཁྲིལ་ ཏི་རུ་སྤྲོད་ནི་དང་ དུས་ཐེབས་བྱིན་རུང་ ལཱ་མཇུག་མ་བསྡུ་བར་ཡོད་མི་དེ་ལུ་ ཉེས་ཆད་སྦེ་ དངུལ་འབོར་ཡོངས་བསྡོམས་ལས་ བརྒྱ་ཆ་༡༠ རེ་ བཏོག་བཞག་འོང་ཟེར་ཨིན་པས།
ཁག་འབགཔ་གཞན་ཚུ་གིས་ ལམ་རྒྱ་སྐྱེད་འབད་ནི་ འགོ་མ་བཙུགསཔ་ལས་ར་ ནོར་བུ་ཁག་འབགཔ་གིས་ སེལ་ཡོདཔ་ལས་ དུས་ཚོད་དེམ་ཅིག་ཁར་ ལཱ་གི་འགྲུབ་འབྲས་ཐོན་དགོཔ་ཨིན་རུང་ ད་རེས་ ལུང་ཕྱོགས་ཡིག་ཚང་གིས་ དང་ལེན་འབད་དེ་ ཁག་འབག་གི་ལཱ་ ཆ་མེད་བཏང་མི་དེ་ ལེགས་ཤོམ་སོང་ནུག་ཟེར་ མི་ཚུ་གིས་ བཤདཔ་ཨིན་པས།
ད་རེས་ནངས་པར་ སྐྱིད་བདེ་མཁར་དང་ མོང་སྒར་ཁྲོམ་གྱི་བར་ན་ ཀི་ལོ་མི་ཊར་༥ འབད་མི་ གཞུང་ལམ་རྒྱ་སྐྱེད་དེ་ གོང་འཕེལ་ཁག་འབགཔ་ལས་སྡེ་གིས་ བཟོ་སྐྲུན་འབད་བའི་བསྒང་ཡོདཔ་ད་ བཟོ་སྐྲུན་གྱི་ ཞག་དུས་དེ་ སྤྱི་ལོ་༢༠༡༥ ཟླ་༩ པའི་ཚེས་༡ ལས་ སྤྱི་ལོ་༢༠༡༨ ཟླ་༣ པའི་ཚེས་༢༣ ཚུན་ཨིན་རུང་ དུས་ཚོད་ཐེབས་ ཟླཝ་༣ བྱིན་ཡོདཔ་ཨིན་པས།
སྤྱི་ལོ་༢༠༡༥ ཟླ་༧ པ་ལས་ འགོ་བཙུགས་མི་ གཞུང་ལམ་རྒྱ་སྐྱེད་ཀྱི་ ལས་འགུལ་དེ་ སྤྱི་ལོ་༢༠༡༨ ཟླ་༣ པའི་ནང་འཁོད་ལུ་ རྩི་ནག་བཏང་སྟེ་ ལཱ་མཇུག་བསྡུ་དགོཔ་ཨིནམ་ད་ རྒྱ་སྐྱེད་ཀྱི་ ལཱ་དེ་ཡང་ ཡ་ལྡི་ཁྲོམ་ལས་ གླིང་མི་ཐང་ཚུན་ ཀི་ལོ་མི་ཊཪ་༦༦.༤༥ འབད་མི་དེ་ ཁག་འབགཔ་༧ ལུ་ སྤྲོད་ཡོདཔ་ཨིན་པས།
ཁག་འབགཔ་༧ གྱི་གྲས་ལས་ དུས་ཚོད་ཁར་ རྩི་ནག་བཏང་ཚར་མི་དེ་ སྒང་མགུ་ལ་ལས་ ཀུར་རི་ཟམ་པ་ཚུན་ ཀི་ལོ་མི་ཊར་༡༢ འབད་མི་དེ་ རིག་གསར་ཁགཔ་རྐྱངམ་གཅིག་ཨིནམ་ད་ གཞུང་ལམ་ཀི་ལོ་མི་ཊར་༦༦ ལྷགཔ་ཅིག་ བསལ་ནིའི་དོན་ལུ་ མ་དངུལ་ཡོངས་བསྡོམས་ དངུལ་ཀྲམ་ས་ཡ་༨༦༢.༤༡༩ གནས་ཡོད་པའི་གནས་ཚུལ།
མོང་སྒར་ལས་ བཀྲིས་ཕུན་ཚོགས།


text:
༉ འབྲུག་གི་བཙག་འཐུའི་རྩོད་རྙོགས་སེལ་ཐབས་ལས་སྡེ་ལྟེ་བ་གིས་ སྤུ་ན་ཁ་རྫོང་ཁག་གི་ འབྲུག་མཉམ་རུབ་ཚོགས་པའི་ འགོ་འདྲེན་པ་ རྣམ་རྒྱལ་རིན་ཆེན་ལུ་ ཉེན་བརྡ་དང་ ལས་མིའི་གླ་ཆ་ཚད་གཞི་ཉུང་ཤོས་ཐོག་ ཉིན་གྲངས་༣༠ འི་ ཉེས་ཆད་བཀལ་ནུག།
སྤྱི་ཟླ་༡༠ པའི་ཚེས་༩ ལུ་བཏོན་མི་ གྲོས་ཆོད་ནང་ འགོ་འདྲེན་པ་གིས་ མི་སྡེ་བརྡ་བརྒྱུད་ནང་ གནས་ཚུལ་རྫུས་མ་ཁྱབ་སྤེལ་འབད་དེ་ བཙག་འཐུའི་གོ་སྐབས་ མར་ཕབ་འབད་ནི་གི་ དཔའ་བཅམ་ཡོདཔ་ལས་ བཙག་འཐུ་ལྷན་ཚོགས་ཀྱི་ མི་སྡེ་བརྡ་བརྒྱུད་བཅའ་ཡིག་དང་སྒྲིག་གཞི་༢༠༡༨ ཅན་མའི་དོན་ཚན་༤.༤ ལས་ འགལ་ཡོདཔ་ལས་ འབྲུག་གི་བཙག་འཐུའི་རྩོད་རྙོགས་སེལ་ཐབས་བཅའ་ཡིག་དང་སྒྲིག་གཞི་༢༠༡༨ ཅན་མའི་དོན་ཚན་༢༩.༡.༡ དང་འཁྲིལ་ ཉེན་བརྡ་དང་ ཉེས་ཆད་བཀལ་ཡི་ཟེར་བཀོད་ནུག།
རྩོད་དོན་དེ་ཡང་ འབྲུག་ཕུན་སུམ་ཚོགས་པའི་ ཡོངས་ཁྱབ་དྲུང་ཆེན་ སངས་རྒྱས་ཕུར་པ་གིས་ སྤྱི་ཟླ་༡༠ པའི་ཚེས་༢ ལུ་ རྣམ་རྒྱལ་རིན་ཆེན་གྱི་སྐོར་ལས་ ཉོགས་བཤད་ཡི་གུ་བཙུགས་ཡོདཔ་ད་ ཉོགས་བཤད་ནང་ རྣམ་རྒྱལ་རིན་ཆེན་གྱིས་ མི་སྡེ་བརྡ་བརྒྱུད་ཝི་ཅེཌ་ནང་ འབྲུག་ཕུན་སུམ་ཚོགས་པ་གིས་ རྒྱ་འབྲུག་གི་མཐུན་ལམ་ལུ་ གནོད་སྐྱོན་རྐྱབ་ཡོདཔ་མ་ཚད་ གལ་སྲིད་ ཕུན་སུམ་ཚོགས་པ་གིས་ གཞུང་སྐྱོང་པ་ཅིན་ རྒྱ་གར་གྱིས་ གོང་འཕེལ་གྲོགས་རམ་དང་ ཐ་ན་ ནང་འདྲེན་ཡང་ མཚམས་འཇོག་འབད་འོང་ཟེར་ གནས་ཚུལ་རྫུས་མ་ཁྱབ་སྤེལ་འབད་ནུག་ཟེར་ ཁ་ཉེས་བཀལ་ནུག།
ཉོགས་བཤད་དེ་ཡང་ དང་པ་ར་ བརྡ་བརྒྱུད་འདུམ་འགྲིགས་ཡིག་ཚང་ནང་ བཙུགས་ཡོདཔ་བཞིན་དུ་ ཡིག་ཚང་གིས་ རྩོད་རྙོགས་དེ་ བསྐྱར་ཞིབ་མཐིལ་ཕྱིན་འབད་བའི་ཤུལ་ལུ་ ཐོ་བཀོད་འབད་དེ་ རྩོད་ཟླ་རྣམ་རྒྱལ་རིན་ཆེན་འབོད་བཀུག་འབད་དེ་ ངག་བརྗོད་ལེན་མིའི་ནང་ རྩོད་ཟླ་གིས་ ཝི་ཅེཌ་གི་བརྡ་འཕྲིན་སྤེལ་ཡོདཔ་ ངེས་བདེན་ཨིནམ་སྦེ་ ངོས་ལེན་འབད་ནུག།
བརྡ་འཕྲིན་དེ་ཡང་ དང་པ་ར་ རྣམ་རྒྱལ་རིན་ཆེན་གྱིས་ འབྲུག་མཉམ་རུབ་ཚོགས་པའི་ བྱང་ཐིམ་ཕུག་ཝི་ཅེཌ་སྡེ་ཚན་ནང་ བཏང་ཡོད་པའི་ ཁས་ལེན་གྲུབ་མི་དེ་ཡང་ ཁོ་ར་ འབྲུག་མི་ཅིག་ཨིན་ཟེར་ མནོ་བསམ་བཏང་སྟེ་ སླབ་སླབ་ཨིནམ་ལས་ སྲིད་ཚོགས་ཀྱི་ གཞུང་འབྲེལ་གནས་ཚུལ་གསར་བཏོན་དང་ འདེམས་ངོ་ཚུ་གི་ བྱ་བྱེད་ལུ་རྐྱངམ་གཅིག་ལུ་ ངོས་འཛིན་མཛད་གནང་ཟེར་ ཞུ་ཡོདཔ་ཨིན་པས།
རྣམ་རྒྱལ་རིན་ཆེན་གྱི་ ངག་བརྗོད་དང་འཁྲིལཝ་ད་ ཁོ་གིས་ ཝི་ཅེཌ་བརྡ་འཕྲིན་སྤེལ་དགོ་མི་དེ་ཡང་ ཁོ་ར་ རྒྱ་གར་གྱི་གནས་ཚུལ་ ཨེན་ཨེམ་ཨེཕ་ནང་ འབྲུག་མཉམ་རུབ་ཚོགས་པ་ གཞུང་སྐྱོང་འཐོབ་པ་ཅིན་ རྒྱ་འབྲུག་གི་ མཐུན་ལམ་ལེགས་ཤོམ་འགྱོ་འོང་ཟེར་དང་ འབྲུག་ཕུན་སུམ་ཚོགས་པ་ བཙག་འཐུ་འགྲུབ་པ་ཅིན་ སྟབས་མ་བདེཝ་ཚུ་ འབྱུང་འོང་ཟེར་ རྒྱང་བསྒྲགས་འབད་ཡོད་མི་ལུ་ གཞི་བཞག་སྟེ་ཨིན་ཟེར་བཀོད་ནུག།
རྩོད་དོན་དེ་ བརྡ་བརྒྱུད་འདུམ་འགྲིག་ཡིག་ཚང་གིས་ སྤྱི་ཟླ་༡༠ པའི་ཚེས་༣ ལུ་ རྩོད་རྙོགས་དེའི་ ཞིབ་དཔྱད་སྙན་ཞུ་དང་ གྲོས་འདེབས་དེ་ བཙག་འཐུ་རྩོད་རྙོགས་སེལ་ཐབས་ལས་སྡེ་ལྟེ་བ་ལུ་ བཏང་ཡོདཔ་ཨིན་པས།
ལྟེ་བ་གིས་ འབྲུག་མཉམ་རུབ་ཚོགས་པ་དང་ འབྲུག་ཕུན་སུམ་ཚོགས་པ་༢ ལུ་ འདི་བཟུམ་གྱི་རྩོད་རྙོགས་ ད་ལས་ཕར་ བཀག་ཐབས་དང་ མར་ཕབ་འབད་ནིའི་དོན་ལུ་ བཙག་འཐུའི་རྩོད་རྙོགས་སེལ་ཐབས་བཅའ་ཡིག་དང་ སྒྲིག་གཞི་༢༠༡༨ ཅན་མའི་དོན་ཚན་༢༩.༡.༥ པ་ལྟར་ རང་སོའི་སྲིད་དོན་ཚོགས་པའི་ འདེམས་ངོ་༤༧ དང་ རྫོང་ཁག་༢༠ འི་འགོ་འདྲེན་པ་ཚུ་གིས་ རྫོང་ཁག་མི་སྡེ་བརྡ་བརྒྱུད་ལྟ་རྟོག་འགོ་དཔོན་ཚུ་ དེ་འཕྲོ་ལས་ མི་སྡེ་བརྡ་བརྒྱུད་སྡེ་ཚན་ ཝི་ཅེཊ་དང་ ཝཱཊིསི་ཨེབ་ ཕེསི་བུག་བརྡ་འཕྲིན་ལ་སོགས་པ་ཚུ་ནང་ བཙུགས་དགོཔ་སྦེ་ གྲོས་ཆོད་གྲུབ་ཡོད་པའི་གནས་ཚུལ།


text:
- རྡོེ། Dorjiཨཔ་འདི་བུ་ཆུང་ཀུ་གང་ལས་རང་ཤི་སོང་ནུག་ བུ་གཅིག་ཙམ་ཅིག་རང་ཡོདཔ་མས་ ཏེ་བུ་འདི་ཨ་འི་གི་གསོ་འདི་ཡོདཔ་མས། ཨ་པ་འདི་ཚོང་དཔོན་འབད་སྡོད་སྡོདཔ་མས་ འདི་གང་ནོར་བུ་བཏོན་པར་འགྱོཝ་ད་མཆོ་ནང་གྱོང་སོངམ་མས། ཏེ་དེ་ལས་ཨ་འི་འདི་གི་ཨ་ཀུ་གཅིག་འཚོལ་ཚད་ནུག ཨམ་གི་ཨ་རྐུ་སྲིན་པོ་ཨིན་མས་ལོ། ཨམའི་ཨ་ཀུ་སྲིནཔོ་འཚོལ་འབད་ ཨའི་འདི་གི་སླབ་སླབ་མས་ད་ང་གི་ཁྱིམ་ནང་འགྱོ་གེ་ཟེརཝ་ད་ ཨ་དབའི་ཁྱོད་ཀྱི་བུ་འདི་སྲིན་པོ་ཨིན་ཟེར་ནུག་ཨ་ཀུ་གི་ ཏེ་བུ་འདི་གུ་རུའི་སྤྲུལ་པ་ཨིན་མས་ལོ། ཨ་ཀུ་འདི་སྲིནཔོ་འབད་ནི་འདི་གི་འདྲོག་དོ་ཡོདཔ་མས་བ་ཏེ་ ཁྱོད་ཀྱི་བུ་འདི་སྲིནཔོ་མས་ང་འགྱོ་མི་ཚུགས་ཟེར་ནུག ཏེ་ཁྱོད་ནམ་འགྱོ་ནི་ཟེརཝ་ད་ ཁྱོད་ཀྱི་བུ་བསད་ཟེར་ནུག
- རྡོེ། Dorjiདབའི་ང་གི་བུ་ག་ཅིག་འབད་བསད་ནི་ཟེར་ནུག་ ད་ཁྱོད་ན་ནཝ་བཟུམ་འབད་སྡོད་ དེ་ལས་ན་ནཝ་བཟོ་སྟག་ལུ་བཟའ་བཙུག་ནུག དེ་ལས་ཨ་འི་གི་འོག་ལུ་སེལམོ་བཙུགས་ ཁ་ནང་ཚོག་བླུག་འབད་ཨ་ལ་ཨལ་ཟེར་སྡོད་ནུག བུ་འདི་གི་འདྲི་ནུག་ ཨའི་ག་ཅིག་འབདཝ་སྨོ་ཟེར་ ཨ་པ་ཡང་མེད་ད་ཁྱོད་ག་ཅིག་འབདཝ་སྨོ། ང་ནཝ་མས་ཟེར་སེལམོ་གུ་ཧེནམ་ད་དཀྲུམ་འགྱོ་དོ་ཡོད་མས་ བལྟས་རུ་ཏོག་ཕྱག་དོ་ཟེར་ནུག་ ཏེ་ཁ་ནང་ལས་ཡང་ཁྲག་སྐྱགའི་ཟེར་སླབ་ནུག ཨ་འི་ཨམ་ཁྱོད་ལུ་ག་ཅིག་འབད་ཅིན་དྲག་ཟེར་སླབ་ད་ ཨའི་གི་གནས་སྐབས་བཏོན་འདི་སྟག་གི་ཨོམ་འབག་འོངམ་པ་ཅིན་དྲག་ནི་མས་ཟེར་ནུག ག་ཅི་འབད་ཟེར་བ་ཅིན་སྟག་གི་བཟའ་བཙུག་ཟེར་མས། ཨིན་ན་ཨའི་ཟེར་སླབ་ད་ཨིན་ཟེར་ནུག་ དེ་ལས་ང་འབག་འོང་གེ་ཟེར་བུ་འདི་ཡར་སོང་ནུག་ སྟག་ཆུ་གུ་གཉིས་བརྩེད་འདི་སྡོད་ས་མཐོང་ནུག
- རྡོེ། Dorjiད་རུང་དྲག་དྲགཔ་བཟོ་ ཨ་ཀུ་གི་སླབ་ནུག་ད་རུང་ཁྱོད་གི་བུ་དོམ་གི་ཡང་བཟའ་མ་ཚུ་ཡང་ན་སྟག་གི་ཡང་བཟའ་མ་ཚུ་ སྲིནམོ་ངོ་མ་རང་མས་ང་འདི་འབད་རང་མི་ཚུ་ཟེར་ནུག དབའི་ག་ཅི་འབད་ན་མནོ ག་ཅིག་འབད་བ་ཅིན་དྲག་ཟེར་ནུག ཁྱོད་ཀྱི་བུ་ལུ་སྲིནཔོ་དགུ་ཡོད་པའི་གཡུས་ཁ་ལས་ཚལ་ལུ་གཅིག་འབག་ཤོ་ཟེར་སླབ་ཟེར་ནུག ད་སྲིནཔོ་སྥུན་དགུ་གི་ཙམ་ཅིག་འབད་ཚུ་ འདི་མེན་ག་གི་ཡང་འབད་མི་ཚུ་ཟེར་ནུག ཡ་ཡ་བཏུབ་ཟེར་ཨའི་གི་ཨ་ལ་ཨ་ལ་ཟེར་ན་ནུག་ ཨ་འི་ག་ཅི་འབདཝ་སྨོ་ག་ཅིག་རང་ནཝ་སྨོ་ཟེར་ནུག ད་གི་ཅིག་འབད་བ་ཅིན་དྲག་འོང་སྟག་ཨོམ་ཡང་འབག་བྱིནའི་དོམ་ཨོམ་ཡང་བྱིན་ཡི། སྲིནཔོ་སྤུན་དགུ་འབད་ས་ལས་ཚལ་ལུ་གཅིག་འབག་འོང་པ་ཅིན་དྲག་ནི་མས་ཟེར་ནུག ཨ་ཁྱོད་དྲག་པ་ཅིན་འདི་ང་འབག་འོང་ཚུ་ཟེར་ནུག་ དེ་ལས་ཁོ་འགྱོ་ནུག
- རྡོེ། Dorjiཏེ་འགྱོ་བའི་ལམ་ཁར་མཆོད་རྟེན་རྙིངམ་ཅིག་ཕྱད་ནུག་ ཏེ་ཁོ་གི་ཆོས་སྐོར་རྐྱབ་འབད་ཕྱག་འཆལ་སྨན་ལམ་བཏབ་ནུག ད་ང་ལམ་བཏང་མ་རེ་ ང་ཨའི་དོན་ལུ་ཚལ་ལུ་ལེན་པར་སྲུནཔོ་བུ་དགུ་འབད་སར་འགྱོཝ་ཨིན་ཟེར་རྒྱབ་ལྷང་ནུག ཏེ་མཆོད་རྟེན་གསརཔ་ཕྱདཔ་ད་བོན་སྐོར་རྐྱབ་ཆབ་གསང་བཏང་དོ་ཡོདཔ་མས་ཁོ་གི་ ཤིད་མཆོད་རྟེན་གསརཔ་ཁྱོད་ཟེར། ཟམ་པ་རྙིངམ་ཕྱགཔ་ད་ཆོས་སྐོར་རྐྱབ་ ཟམ་གསརཔ་ཕྱདཔ་ད་བོན་སྐོར་རྐྱབ་དོ་ཡོད་མས། འ་ནི་འབད་ག་རང་རྒྱལ་འགྱོ་ད་ལུ་ ཀ་ལ་གི་བགོ་ལ་ཐག་སྡོད་ས་ལྷོད་ནུག་ ཁོ་གནམ་སོ་འབད་སྡོད་ས་མེད་དོ་ཡོདཔ་མས་ བགོ་ལ་ཐག་མི་ཨམ་ད་རེས་བཟའ་ནི་ལྟོ་ཅིག་གནང་ ནངཔ་འགྱོ་བའི་ལམ་ཅིག་བཏོན་གནང་ཟེར་ནུག དབའི་ངེ་བུ་དགུ་སྲིནཔོ་ཨིན་ཁྱོད་བཟའ་འོང་ཟེར་ནུག དབའི་གནས་སྐབས་ཁྱོད་ཀྱི་བཏོན་གནང་ཟེར་ནུག་ དེ་ལས་ལྟོ་བྱིན་འབད་ ཟངས་དགུ་གི་འོག་ལུ་བཙུགས་བཞགས་ནུག
- རྡོེ། Dorjiདེ་ལས་བུ་འདི་ཚུ་འོང་འབད་པའི་གང་ལས་ ཨའི་ད་རེས་ཤ་གསརཔ་གི་དྲིནམ་མ་འདྲཝ་ཅིག་འོང་དེ་ཟེར་སླབ་ནུག ཏེ་དེ་ལས་ཟང་རེ་རེ་བཞིན་དུ་རྐངམ་གི་རྐྱབ་ད་ལུ་ ཟང་གཅིག་ཀེར་ཀེར་ཟེར་སྤུབ་འདི་སྡོད་ནུག དེ་ལས་ནང་པ་དྲོཔ་ཨ་སག་བུ་འདི་ཚུ་ཁ་རང་ཤ་བདའ་བར་འགྱོ་དོ་ཡོདཔ་མས། ད་རུང་འགྱོ་ནུག་ད་རུང་གནམ་སོགཔ་ཅིག་ ལྕག་གི་བགོ་ལས་ཐག་སར་ལྷོད་ནུག་ ལྕག་གི་བགོ་ལ་ཐག་མི་ཨམ་གཟིགས་བྱ་མོ་ད་རེས་བཟའི་ལྟོ་ཅིག་གནང་ནངཔ་འགྱོ་བའི་ལམ་ཅིག་བཏོན་གནང་ཟེར་ནུག ཨ་བྱིན་ནི་བྱི་གེ་ང་ནང་སྲིནཔོ་ཡོད་ཟེར་སླབ་ནུག་ ལྟོ་ཅིག་བྱིན་ཉལ་བཙུག་ནུག་ ད་རུང་འོངམ་མས་ལོ་བུ་སྤུན་བདུནཔ་འདི།
- རྡོེ། Dorjiཚལ་ལུ་འདི་ཁྱིམ་བཟུམ་འབད་སྦོམ་འདུག་ལོ་ དེ་ལས་གོ་ལས་འབད་ཕྱི་རུ་བཏོག་ནི་དགོ་བཙུགས་ནུག བུང་ཟེར་ས་ཁ་འབུལཝ་ཅིག་སྤུན་དགུ་ག་རང་ལོང་འོང་ནུག་ སྤུན་དགུ་ག་རང་གི་བཟའཝ་ད་ག་རང་ནང་ལས་ལོག་མཐོན་འོང་ནུག དབའི་ཁྱོད་ལས་དྲགཔ་ཡང་བཟའི་ཞན་པ་ཡང་བཟའི་ སྒོམ་ཆེན་སྥྱང་ལོ་ཁྱོད་ག་ཅིག་སྨོ་ལོ་ལོ་མཐོན་འོངམ་མས་ཟེར་ནུག ཏེ་ཁོ་འདི་གུ་རུ་སྤྲུལ་པ་ཨིན་མས་ ཏེ་སྲིནཔོ་འདི་ཚུ་གི་ག་བཟུམ་བཟའ་རུང་ལོག་ནི་མེདཔ་མས་ ཁྱོད་འདི་ག་ཅི་སྨོ་ཟེར་ནུག ཨའི་ང་འདི་གནའ་མེད་ས་མེད་ནང་དོག་འདི་ཨིན་ ང་གི་ཨའི་ད་རེས་ནང་པ་རང་ཤི་ནི་འབད་དོ། སྲིནཔོ་བུ་དགུ་གི་ཚལ་ལུ་གཅིག་འབག་འོང་པ་ཅིན་དྲག་ནི་མས་ཟེར་སླབ་འདི་འོང་ཡི་ཟེར་ནུག ཁྱོད་ནང་དོག་ཚད་ནུག་སྨོ་ཟེར་སླབ་ནུག་ དེ་ལས་ཡར་ལོག་ནི་ལོ་གསུམ་དང་ཉིནམ་གསུམ་ལུས་སོང་ནུག
- རྡོེ། Dorjiལོ་གསར་བཟའ་འདི་ག་རང་ཆང་དྲངས་སྡོད་ནུག་ལོ་ ཨང་རྒས་མིག་ཏོ་མ་མཐོང་མི་གཅིག་ཨ་ལོ་གཅིག་གི་བཟུང་འབད་འཁྱིལ་འགྱོ་དེ་ལོ། དེ་ལས་ཨ་ལོ་བསད་ཨང་རྒས་འདི་ཁོ་གི་འཁྱིལ་འགྱོ་ནུག་ ཨང་རྒས་འདི་ཆུ་མཐུངམ་ད་ཁོ་གི་ཨ་ལོ་ཤ་རླུག་བྱིན་ནུག ཨ་འེ་ད་རེས་འདི་ཆུ་འདི་བྲོཝ་མ་འདྲཝ་ཅིག་རང་འདུག་ཟེར་ནུག་ དེ་ལས་ཁོ་གི་ཨང་རྒས་ཞིམ་འབད་ག་ཟེརཝ་ད་ཞིམ་འབད་ཟེར་ནུག ཨང་རྒས་བུམོ་མེ་ཏོག་སྒྲོལ་མ་ཟེར་མི་འདི་ག་ཏེ་སྡོདཔ་སྨོ་ཟེར་ནུག་ ཨ་འེ་མ་ཤེས་ག་ཕར་ཁྱིམ་ཐོག་བཅ་གསུམ་གྱི་བར་ནང་ལུ་གསེར་གི་རྩེཝ་འོག་ཡོད་མ་ཤེས་ག་ཟེར་ནུག འོ་འ་ནི་ནང་ཨིན་བ་ཏེ་སྨོ་ཨང་རྒས་ཟེར་སླབ་ད་ཨིན་ཟེར་ནུག་ ཨང་རྒས་འདི་བཀོ་བཞགས་འབད་ཁོ་ཡར་སོང་ནུག ཕྱི་རུ་ཁྱིམ་ཐོག་གསུམ་ལས་བརྫེགས་ཚད་ནུག་ བུམོ་མེ་ཏོག་སྒྲོལ་མ་གི་ཁྱོད་ག་ལས་སྨོ་ཟེར་ནུག་ ཁོ་གི་ང་མི་གཡུལ་ལས་ཨིན་ཟེར་ནུག ཁྱོད་ག་ཅིག་འབད་འོངམ་སྨོ་ སྲིནཔོ་བུ་གི་བཟའ་འོང་ཟེར་ནུག ང་ནང་ཁྱོད་མནའམ་འབད་ལེན་པ་ཨིན་ ག་ཅིག་འབད་ཟེར་བ་ཅིན་ང་གི་ཨའི་འདི་ནན་ཡོད་ ཁྱོད་མནའམ་འབད་འཁྱིལ་འོང་པ་ཅིན་མོ་དྲག་འོང་ལོ་དེ་མེན་མི་དྲག་ལོ། ཡ་བླམ་མཁྱེན་ན་ག་རང་སྲིནཔོ་ཨིན་ད་ཁྱོད་བཟའ་རང་བཟའ་འོང་ཟེར་ནུག
- རྡོེ། Dorjiད་འདི་གི་ཟློག་ཐབ་ཁྱོད་རང་གི་རང་འབད་དགོ་ཟེར་ནུག་ ཏེ་བློ་སླབ་འབད་ད་ག་དེ་འབདཝ་དྲག་ག་ཟེར་སྡོདཔ་ད་རང་ བུམོ་མེ་ཏོག་སྒྲོལ་མ་གི་སྦྱིང་གུམ་གུ་སྥྲུལ་འདི་གསེར་གྱི་རྩེཝ་མིག་ཏོ་ནང་ལས་འཐོན་འོང་ནུག ད་ལས་ཁོང་གཉིས་དྲོ་པ་ཧ་སག་འགྱོག་འགྱོ་ནུག་ དེ་ལས་དཀར་པ་བཏབ་མི་སྲིནཔོ་འདི་ཚུ་འོངམ་མས་ལོ་མས་ ང་བཅས་བུམོ་མེ་ཏོག་སྒྲོལ་མ་འཁྱིལ་དོ་ཟེར། དེ་ལས་ཁོང་འུ་སྡུག་འདི་བདའ་མ་བཟུན་མས་ལོ་ དེ་ལས་སྲིནཔོ་ཚུ་གི་མཆོད་རྟེན་རྙིངམ་ང་བཅས་བུམོ་མེ་ཏོག་སྒྲོལ་མ་འཁྱིལ་འགྱོ་དོ་ཁོ་བཟུང་ཟེར་ནུག ང་འདི་རྒྱབ་འབད་མི་ཚུ་ཁོ་གི་ལྷ་གསང་དང་འཁྲིལ་གསལ་བཏང་འོང་འོངམ་ཨིན་ཟེར་ནུག ཏེ་མཆོད་རྟེ་གསརཔ་ལུ་རྐྱབ་འབད་ཟེར་སླབ་ད་ ཁོ་ཆབ་གསང་བཏང་བཀྲ་མ་ཤིབ་འབད་འོང་འོངམ་ཨིན་ང་བཅས་རྒྱབ་མི་འབད་ཟེར་ནུག ག་གི་ཡང་རྒྱབ་འབད་མ་བཏུབ་བ་ལོག་ལྷོད་ནུག ཏེ་ཨམ་སྲུ་འདི་གི་དངུལ་གྱི་ཇ་དོངམ་ཅིག་འབག་འོང་འོངམ་མས་ལོ།
- རྡོེ། Dorjiཏེ་ཡར་ལྷོདཔ་ད་ ད་རུང་ཨའི་འདི་ཨ་ཀུ་འབད་སར་འགྱོ་ནུག་ ཁྱོད་བུ་ལོག་ལྷོད་ཅིག་ག་ཟེརཝ་ད་ལྷོད་ཅིག་ཟེར་ནུག བུམོ་མེ་ཏོག་སྒྲོལ་མ་འཁྱིལ་འོང་ནུག་ག་ཟེརཝ་ད་ འཁྱིལ་འོང་ནུགཟེར་ནུག ཛ་འི་ཁྱོད་བུ་འདི་སྲིནཔོ་རང་ཨིན་མས་ སྲིནཔོ་དཀར་པ་སྐྱེ་མི་གི་ཡང་བཟའ་མ་ཚུགས་འབད་ སྲིནཔོ་བུ་དགུ་གི་ཡང་འབད་མ་ཚུགས་ ཁྱོ་བུ་འདི་སྲིནཔོ་ངོ་མ་རངཨིན་མས་ད་ཁྱོད་རང་ཡང་བཟའ་འོང་མས་ཆར་ཅིག་ཟེར་ནུག ད་ག་དེ་འབད་བ་ཅིན་དྲག་ག་ཟེར་ནུག་ ད་ཁོང་བསད་པ་ང་འོང་གེ་མ་རེ་ ཨ་རང་ནང་ལུ་ཏམ་ཁུ་བླུག་བྱིན་མ་རེ་དེ་ལས་ང་ཁོ་བསད་པ་འོང་གེ་ཟེར་ནུག་ཨ་ཀུ་གི དེ་ལས་ཨའི་གི་ད་ང་གི་བུ་འུ་སྡུག་ཚདའི་ཟེར་ཨ་རང་ནང་ཏམ་ཁུ་བླུག་བྱིུན་དོ་ཡོདཔ་མས་ལོ་ བུ་འདི་མགུ་ཏོག་རང་འབག་མ་ཚུགས་བ་ཆང་མཐུང་སྡོད་ནུག་ལོ་ཏེ་ མ་མཐུང་པ་ཅིན་ཨའི་གི་ཁ་ནང་བླུག་བྱིནམ་མས་ལོ། བུམོ་མེ་ཏོག་སྒྲོལ་མ་འདི་སེམས་མ་བདེ་བ་ལོ་ཏེ་ བླ་མ་མཁྱེན་ནོ་ད་ཅིག་འབད་དོ་མ་རེ་ད་འ་ནི་ཨམ་འདི་གི་གནས་སྐབས་ཅིག་བཏང་དོ་མ་རེ་མནོ་ནུག
- རྡོེ། Dorjiཨ་ཀུ་འདི་ཕུག་གཡིབ་སྡོད་སྡོདཔ་མས་ཁོ་ཕར་ལས་འོངམ་ད་རང་དུར་དུར་ཟེར་སླབ་མས་ལོ་ ཏེ་བུ་འདིན་དྲེན་མེད་འབད་སྡོད་ནུག་ལོ་ཆང་གི་ ཏེ་མནའམ་བུམོ་མེ་ཏོག་སྒྲོལ་མ་གི་མོ་གི་ཇ་དམ་འདི་ནང་ཆུ་བསིལ་ཏོང་ཏོ་གཅིག་བླུག་འབད་ཧིང་ཁ་ལུ་བཀལ་བཞགས་ནུག་ ད་འབད་བཀལ་ས་བཀལ་དའི་ཚེ་ཧེ་མའི་ལས་རང་འ་ནི་ཅིག་འོང་ནི་མས་ང་ག་ཅིག་འབད་འོང་ཡི་ག་མནོ་ནུག ཨ་ཀུ་སྒོ་ཁ་ལས་ནང་ན་འཇུལཝ་ཅིག་བུམོ་འདི་གི་མིག་ཆུ་ཁོང་གི་དཔྱལཝ་གུ་ཕོགཔ་ཅིན་ ཨ་ཀུ་དཔའ་རྟག་མེདཔ་མས་ལོ་ཨམ་བུ་གི་འདི་འབག་ཤོས་ཟེར་ནུག ཨམ་བུ་གི་འདི་འབག་ཤོས། ཏེ་མནའམ་འདི་གི་མིག་ཆུ་བུའི་མིག་ཏོ་ཁར་ཕོགཔ་ཅིག་ ཨ་མ་ང་གི་དཔའ་རྟག་ག་ཏེ་སྨོ་ཟེར་སླབ་ད་ ཨའི་གི་ལགཔ་དཔའ་རྟག་གུ་ལྟད་ནུག་ལོ། དེ་ལས་ཨ་ཀུ་གི་མགུ་ཏོ་བཏོག་བཏང་དང་ནུག་ ཏེ་བུམོ་མེ་ཏོག་སྒྲོལ་མ་གི་མགུ་ཏོ་འདི་བཟུངམ་ཅིག་ཆུ་ཚན་འཁོལ་འཁོཝ་ནང་བཙུགས་བཏང་ད་ནུག་ལོ། ཨམ་སྨན་བླུག་ཤོས་ཨམ་སྨན་བླུག་ཤོས་ཟེར་སླབ་ད་ མནའམ་འདི་གི་གོ་ཐལ་བླུག་བཏགང་ད་ནུག་ལོ་ ཨ་ཁྱོད་ཀྱི་སྨན་ཟེར་ ཁྱོད་ཀྱི་སྨན་འདི་འ་ནི་ཨིན་མ་རེ་ཟེར་ནུག དེ་ལས་འབད་སྲིནཔོ་འདི་འདམ་བཏག་ཞིནམ་ལས་བུ་གི་སངས་རྒྱས་རྟན་པ་དར་དརཝ་ཨིན་ལོ།


text:
Friday, January 23, 2015
ཤེས་རིག་ཡོན་ཏན།
ཡོན་ཏན་བལྟ་བའི་མིག་ཏོ། །ཡོན་ཏན་མནོ་བའི་དོན་ཧིང་། །
ཡོན་ཏན་བསམ་དོན་འགྲུབ་པའི་ནོར་བུ་ཨིན། །
༉ མི་རང་སོའི་ལྕོགས་གྲུབ་རབ་འབྲིང་ཐ་གསུམ་ ག་ཅི་རང་ཨིན་རུང་ གཙོ་བོ་ཡོན་ཏན་ལུ་རག་ལསཔ་ཨིན། རང་ལུ་ཡོན་ཏན་ལྷབ་སྦྱང་འབད་དེ་ རིག་པ་ཡར་འཕེལ་འགྱོ་བཅུག་པ་ཅིན་ ཆོས་སྲིད་གཉིས་ཀྱི་བྱ་བ་ག་ཅི་རང་ འབད་རུང་འབད་མ་ཚུགས་པའི་དཔེ་མི་སྲིད། དེ་བཟུམ་སྦེ་ ལྕོགས་གྲུབ་དང་ལྡནམ་བཟོ་ནིའི་དོན་ལུ་ དུས་ཡུན་ཐུང་ཀུ་ཅིག་ཡང་མ་ཆད་པར་ ཤེས་བྱའི་ཡོན་ཏན་ལུ་བརྩོན་པ་ཅིན་ མིའི་སྦུག་ལུ་བཟང་ལམ་ལམ་དང་ དཔའ་ཉམས་བསྐྱེད་ཚུགས་པའི་ནུས་པ་ཐོབ་ཚུགསཔ་ཨིན། དེ་འབདཝ་ལས་ ཡོན་ཏན་ལུ་བརྩོན་དགོཔ་འདི་་གལ་ཆེ་ཤོས་ཅིག་ཨིན།
ཡོན་ཏན་དང་ལྡན་པའི་མི་འདི་ རིགས་རྒྱུད་བཟང་དྲག་དང་ རྒྱུ་ནོར་ལོངས་སྤྱོད་ མེད་རུང་བཏུབ་ཨིན། དེ་ཡང་ཨ་མའི་བུ་ལ་ཡོན་ཏན་ཡོདན། དགའ་ལྡན་ཁྲི་ལ་བདག་པོ་མེད། ཟེར་སླབ་དོ་བཟུམ་ རྟག་པ་དང་སྙིང་པོ་ ག་ནི་ཡང་མེད་པའི་རྒྱུ་ནོར་ལོངས་སྤྱོད་དང་ རིགས་མཐོ་དྲག་ གོ་གནས་སྦོམ་མེད་རུང་ ཚེ་འདི་ཕྱི་གཉིས་ལུ་ ཕན་པའི་ཡོན་ཏན་ཡོད་པ་ཅིན་ གོ་ས་མཐོ་བའི་ དཔོན་ དམ་པའི་ཚུལ་དགུ་དང་ལྡན་པའི་བླམ་ སྐྱེས་བུ་དམ་པ་ལ་སོགས་པའི་ཁྲི་ཚུ་ ངེ་གི་ཨིན་ ང་ཐོབ་ཟེར་ བདག་ཏུ་བཟུང་སྟེ་མེད་པར་ རང་གི་ལྕོགས་གྲུབ་དང་བསྟུན་ཏེ་ སྡོད་ཚུགས་པའི་དབང་ཚད་ཐོབ་ཚུགསཔ་ཨིན། རྒྱུ་ནོར་ལོངས་སྤྱོད་འདི་གིས་ འཕྲལ་གྱི་བདེ་བ་ཆུང་ཀུ་རྐྱངམ་ཅིག་ སེལ་ཚུགསཔ་མ་གཏོགས་ ཕུགས་ལུ་སྡུག་བསྔལ་དང་ཕུང་ལུ་འགྱུར་བའི་གཞི་ངོ་མ་ཅིག་ཨིན། དེ་འབདཝ་ལས་ རྒྱུ་ནོར་ལོངས་སྤྱོད་ལུ་ཆགས་པ་དང་ཞེན་པ་ཤུགས་མ་ཆེ་བར ཡོན་ཏན་ལུ་ བརྩོན་དགོཔ་འདི་ཧ་ཅང་གིས་གལ་ཆེ།
རང་ལུ་དགོ་པའི་ཡོན་ཏན་དེ། །ཉི་མ་རེ་ལ་ཚིག་རེ་བཟུང་། །
གྲོག་མཁར་དང་ནི་སྦྲང་རྩི་ལྟར། །རིང་པོར་མི་ཐོགས་མཁས་པར་འགྱུར། །
Subscribe to: Post Comments (Atom)


text:
དེ་སྦེ་ འགྲུལ་བཀག་འབད་དགོ་མི་དེ་ཡང་ ཉེན་སྲུང་དང་ལྡན་པའི་ བཙག་འཐུ་འགོ་འདྲེན་འཐབ་ཚུགས་ནིའི་དོན་ལུ་ཨིན་ཟེར་བསམ་རྩེའི་ཁྲིམས་སྲུང་འགག་པ་གིས་ སླབ་ཨིན་པས།
ས་གནས་ནང་སྡོད་མི་ཚུ་དང་ སྣུམ་འཁོར་ཚུ་ ནུབ་མོའི་ཆུ་ཚོད་༩ ལས་འགོ་བཙུགས་ཏེ་ དྲོ་པའི་ཆུ་ཚོད་༥ ཚུན་ ཕར་ཚུར་འགྲུལ་སྐྱོད་འབད་མི་ཆོག་ཟེར་ ཁྲིམས་སྲུང་འགག་པ་གིས་ བརྡ་ལན་འབད་དེ་ཡོདཔ་ཨིན་པས།
རྫོང་ཁག་ཉེན་སྲུང་ཚོགས་ཆུང་གིས་ ཐག་བཅད་དོ་བཟུམ་སྦེ་ འགྲུལ་སྐྱོད་བཀག་དམ་འབད་མི་དེ་ སྤྱི་ཟླ་༤ པའི་ཚེས་༡ ལས་ཚེས་༢༣ ཚུན་ འགོ་འདྲེན་འཐབ་ནི་ཨིནམ་ད་ བསམ་རྩེའི་རྫོང་བདག་གིས་འབད་བ་ཅིན་ འགྲུལ་སྐྱོད་བཀག་དམ་གྱི་ དུས་ཚོད་ལུ་ མི་དང་སྣུམ་འཁོར་ཚུ་ འགྲོ་འགྲུལ་འབད་བ་ཅིན་ ཁྲིམས་སྲུང་འགག་པ་གིས་ དྲི་དཔྱད་འབད་ནི་ཟེར་ཨིན་པས།
འགྲུལ་སྐྱོད་བཀག་དམ་གྱི་ གསལ་བསྒྲགས་དེ་ བསམ་རྩེ་རྒེད་འོག་༡༥ གིས་མ་ཚད་ སྒོམ་ཀྲུ་ལུ་ཡང་ བཀྲམ་སྤེལ་འབད་ཡོདཔ་ད་ བསམ་རྩེ་ལུ་ རྒེད་འོག་༡༥ ཡོད་པའི་གྲས་ལས་ རྡོ་ཕུག་ཅན་དང་ རྡོ་རོ་ཁ་ དན་ཆུ་ཁ་༣ རྒྱ་གར་གྱི་ ས་མཚམས་སྦོ་ལོགས་ཁར་ མེདཔ་ཨིན་པས།
མི་ངན་ཚུ་གིས་ ས་མཚམས་ཀྱི་སྒོ་ར་ལས་ འཛུལ་འོང་ནིའི་ ཉེན་ཁ་སྦོམ་ཡོདཔ་ལས་ རྒྱ་འབྲུག་༢ ཀྱི་ས་མཚམས་དེ་ སྤྱི་ཟླ་༤ པའི་ཚེས་༢༢ ལས་ འགོ་བཙུགས་ཏེ་ ཚེས་༢༣ ཚུན་ བཀག་དམ་འབད་ནི་ཨིནམ་ལས་ བཙག་འཐུའི་འགོ་དཔོན་དང་ ཚོགས་རྒྱན་བཙུགས་མི་ཚུ་གིས་ སྒོ་ར་སྒོ་མ་བསྡམ་ལས་ ས་གནས་ནང་ འོང་དགོཔ་ཨིན་ཟེར་ རྫོང་བདག་གིས་ སླབ་ཨིན་པས།
བསམ་རྩེའི་བཙག་འཐུ་ཡིག་ཚང་གིས་ སྤྱི་ཟླ་༤ པའི་ཚེས་༣ ཚུན་ལྷོད་མི་ འགྲེམ་ཐོག་ཚོགས་རྒྱན་༢,༣༧༦ གི་ནང་ལས་༥༢༡ ཆ་མེད་བཏང་པའི་ ལྷག་ལུས་ཚོགས་རྒྱན་༡,༨༥༥ བཙག་འཐུ་འགོ་དཔོན་གྱིས་ འགྲེམ་ལས་འགོ་དཔོན་ལུ་ རྩིས་སྤྲོད་འབད་ཡོདཔ་ཨིན་པས།
ངོས་ལེན་འགོ་དཔོན་གྱིས་འབད་བ་ཅིན་ འགྲེམ་ཐོག་ཚོགས་རྒྱན་བརྒྱ་ཆ་༩༥ དེ་ཅིག་ བཙག་འཐུ་ལྷན་ཚོགས་ནང་ ཐོ་བཀོད་མ་འབདཝ་ལས་བརྟེན་ ཆ་མེད་བཏང་ཡོདཔ་ཨིན་རུང་ བཙག་འཐུའི་ཉིནམ་ལུ་ འདེམས་ཁོངས་ནང་འོང་སྟེ་ ཚོགས་རྒྱན་བཙུགས་ཆོག་ཟེར་ཨིན་པས།
བསམ་རྩེ་རྫོང་ཁག་ནང་ ཁྱད་ཚད་ལྡན་པའི་ཚོགས་རྒྱན་བཙུགས་མི་༤༡,༥༩༦ ཡོད་མིའི་གྲས་ལས་ ཕོ་སྐྱེས་༢༡,༩༩༥ དང་ ཨམ་སྲུ་༡༩,༦༠༡ ཡོདཔ་ཨིན་པའི་གནས་ཚུལ།


text:
བཀྲ་ཤིས་ཆོས་རྫོང
བཀྲ་ཤིས་ཆོས་རྫོང - རྫོང ཐིམ་ཕུ
བཀྲ་ཤིས་ཆོས་རྫོང་འདི་ ཝང་ཆུ་གི་ མཐའམ་བདའ་སྟེ་ཆགས་ཡོད་པའི་ སྒྲིང་ཁྱིམ་ཚུ་གི་ནང་ལས་ མཛེས་ཤོས་གཅིག་ཨིན།
བཀྲ་ཤིས་ཆོས་རྫོང་འདི་ ༡༦༤༡ ལུ་ ཞབས་དྲུང་ངག་དབང་རྣམ་རྒྱལ་མཆོག་གིས་ བཞེངས་ཡོདཔ་དང་ ༡༩༦༢ ལུ་ འབྲུག་རྒྱལ་གསུམ་པ་ འཇིགས་མེད་རྡོ་རྗེ་དབང་ཕྱུག་མཆོག་གིས་ལོག་བཞེངས་གནང་ནུག།
༡༢༡༦ ལུ་ བླམ་རྒྱལ་བ་ལྷ་སྣང་པ་གིས་ ད་ལྟོ་ བདེ་ཆེན་ཕོ་བྲང་ཡོད་ས་ལུ་ རྡོ་སྔོན་རྫོང་བཞེངས་ཡོདཔ་ཨིན་མས། ཤུལ་ལས་ དུས་རབ་ ༡༧ པ་ ནང་ལུ་ ཞབས་དྲུང་ངག་དབང་རྣམ་རྒྱལ་མཆོག་ འབྲུག་ལུ་འབྱོན་ཞིནམ་ལས་ ལྷ་པ་ཚུ་ཕམ་གཏང་སྟེ་ རྡོ་སྔོན་རྫོང་འདི་ ཞབས་དྲུང་གི་ཕྱག་ལུ་ཚུད་ནུག། ༡༦༤༡ ལུ་ རྡོ་སྔོན་རྫོང་དེ་ ལོག་རྐྱབས་ཞིནམ་ལས་ མིང་ཡང་ བཀྲ་ཤིས་ཆོས་རྫཽང་ཟེར་བཏགས་གནང་ནུག། ༡༦༤༩ ལུ་ སྡེ་སྲིད་བཞི་པ་ བསྟན་འཛིན་རབ་རྒྱས་ཀྱིས་ རྒྱ་བསྐྱེད་མཛད་གནང་ཡོདཔ་དང་ ༡༦༩༨ སྡེ་སྲིད་ལྔ་པ་ དགེ་འདུན་ ཆོས་འཕེལ་གྱི་སྐབས་ལུ་ རྫོང་འདི་ལུ་ མེ་རྐྱེན་འབྱུང་ཏེ་ ལོག་དེ་ ཉམས་བཅོས་འབད་ནུག། སྡེ་སྲིད་ བཅུ་པ་ མི་ཕམ་ དབང་པོ་གིས་ བཀྲ་ཤིས་ཆོས་རྫོང་ནང་ན་ལུ་ བཀའ་རྒྱུད་ལྷ་ཁང་བཞེངས་ཡོདཔ་དང་ ༡༧༤༧ ལུ་ སྡེ་སྲིད་ ༡༣ པ་ ཤེས་རབ་དབང་ཕྱུག་གི་འགོ་འདྲེན་ཐོག་ལས་ རྒྱ་བསྐྱེད་མཛད་གནང་ནུག།
སྡེ་སྲིད་ ༡༦ པ་ བསོད་ནམས་ ལྷུན་སྒྲུབ་དང་ ཇེ་མཁན་པོ་ ཁྲི་རབ་ ༡༣ པ་ ཡོན་ཏན་མཐའ་ཡེ་གི་སྐབས་ལུ་ རྫོང་འདི་ལུ་ ད་རུང་མེ་རྐྱེན་འབྱུང་ཡོདཔ་ལས་ ཁོང་གཉིས་ཀྱིས་ རྫོང་འདི་ད་ལྟོ་ཡོད་ས་ལུ་ བཞེངས་ནིའི་གྲོས་འཆར་བརྩམ་ནུག། ༡༧༧༧ སྡེ་སྲིད་ ༡༨ པ་ འཇིགས་མེད་སེང་གེ་གི་སྐབས་ལུ་ རྫོང་གི་ཀུན་ར་དེ་ གནག་དུང་དུང་སྦེ་ཡོདཔ་ལས་ ཉམས་བཅོས་འབད་ཡོདཔ་མ་ཚད་ སྡེ་སྲིད་ ༢༥ པ་ པདྨ་ཆོས་སྒྲ་གིས་ཡང་ཉམས་བཅོས་འབད་ཡོདཔ་དང་ སྡེ་སྲིད་ ༣༢ པ་ ཕུར་རྒྱལ་གྱིས་ སྐུ་རྟེན་ལེ་ཤ་ཅིག་བཙུགས་གནང་ནུག།
༡༨༦༩ ལུ་ རྫོང་དེ་ལུ་ མེ་རྐྱེན་འབྱུང་ཡོདཔ་ལས་ རྩ་བ་ལས་རང་ཉམས་བཅོས་འབད་དེ་ མི་དབང་ འཇིགས་མེད་ རྡོ་རྗེ་དབང་ཕྱུག་མཆོག་གིས ༡༩༦༢ ལས་ ༡༩༦༩ གི་རིང་ལུ་ རྫོང་འདི་ ཉམས་གསོ་མཛད་གནང་ནུག།
འབྲེལ་མཐུད།[ཞུན་དག།]